
Profetii despre Apocalipsă 
Descoperire cerească arătată în vis Sfântului 
loan de Kronștadt 


Doamne, binecuvântează! În numele Tatălui și al 
Fiului și al Sfântului Duh! 

Eu, mult păcătosul loan de Kronştadt scriu această 
descoperire cerească văzută de mine şi vă spun adevărul, 
tot ce-am auzit şi am văzut într-o vedenie ce mi s-a arătat 
într-o noapte de ianuarie, în 1901. 

Mă înfior de cele văzute, gândindu-mă ce va fi cu 
lumea cea păcătoasă. Mânia lui Dumnezeu va lovi în 
curând, pe neașteptate, pentru ticăloşia noastră. Scriu şi-mi 
tremură mâinile şi lacrimile îmi curg pe obraz. Doamne, 
dă-mi tărie şi putere, dă-mi adevărul Tău şi voinţa Ta de la 
început până la sfârşit, ca să descriu tot ce am văzut! 

Această vedenie a fost aşa: după rugăciunea de 
seară m-am culcat să mă odihnesc puţin, fiind foarte 
obosit. În chilie era semiîntuneric. În fața icoanei Maicii 
Domnului ardea candela. Nu a trecut nici o jumătate de 
ceas şi am auzit un zgomot uşor, cineva s-a atins de 
umărul meu și o voce blândă mi-a zis încetişor: „Scoală-te, 
robul lui Dumnezeu, şi mergi cu voia lui Dumnezeu!“. 
M-am ridicat şi am văzut lângă mine un stareț minunat, cu 
pletele albe, într-o mantie neagră, cu toiagul în mână. M-a 
privit binevoitor, iar eu de frică mai că n-am căzut jos; 
mâinile și picioarele începură să-mi tremure, voiam să 
spun ceva, dar limba nu mi se supunea. Starețul m-a 
însemnat cu semnul crucii și sufletul mi s-a făcut uşor şi 
vesel. După aceea mi-am făcut eu singur semnul crucii. 

Mi-a arătat apoi, cu toiagul, spre peretele de la 
asfinţit. (...) Apoi, dintr-o dată, peretele a dispărut, iar eu 
l-am urmat pe stareţ pe un câmp verde. Și am văzut o 
mulțime mare de cruci de lemn. mii de cruci pe morminte: 
cruci mari de lemn, de lut şi de aur. L-am întrebat pe 
stareţ: „Ale cui sunt aceste cruci?“, iar el mi-a răspuns cu 
blândeţe: „Ale celor care au pătimit pentru credința în 
Hristos şi pentru cuvântul lui Dumnezeu au fost uciși şi au 
devenit mucenici!“. Și iarăşi am mers mai departe. 
Deodată am văzut un râu plin cu sânge şi l-am întrebat pe 
stareţ: „Ce sânge este acesta? Atât de mult s-a vărsat?” 
Starețul a privit în jur. zicând: „Acesta este sângele 
dreptmăritorilor creştini!. Mi-a arătat apoi un nor și am 
văzut mai multe sfeşnice albe arzând, care începură să 
cadă la pământ, unele după altele, cu zecile, cu sutele. Și 
căzând la pământ, se stingeau prefăcându-se în praf și 
cenuşă. După aceea starețul mi-a zis: „Vino şi vezi!“. Și 
am văzut pe nori şapte sfeşnice arzând. Şi am întrebat: „Ce 
înseamnă aceste sfeşnice căzătoare?“. „Aşa vor cădea în 
erezie Bisericile Domnului, iar cele şapte sfeşnice de pe 
nori sunt cele şapte Biserici Apostolești şi Sobornicești 
care vor rămâne până la sfârşitul lumii“. 

Starețul mi-a arătat apoi în sus, şi atunci am văzut 
și am auzit cântarea îngerilor. Ei cântau: „Sfânt, Sfânt, 
Sfânt Domnul Savaot!“. Mulţime multă de norod înainta 
cu lumânări în mâini, cu feţe radioase şi vesele. Erau acolo 
arhierei, monahi, monahii şi un mare număr de mireni, 
tineri, adolescenţi şi chiar copii. L-am întrebat pe 
minunatul stareţ: „Aceştia cine sunt?“. „Aceștia toţi au 
pătimit pentru Sfânta, Sobornicească şi Apostolească 
Biserică şi pentru sfintele icoane!“. L-am întrebat pe 
Marele Stareţ dacă pot să mă alătur şi eu la această 
procesiune. 


Starețul a răspuns: „E prea devreme pentru tine, 
mai rabdă, nu este binecuvântare de la Domnul!“ 

Și am văzut iar un sobor de prunci care au pătimit 
pentru Hristos din pricina regelui Irod şi au primit cununi 
de la Împăratul Ceresc. Şi iarăşi am mers mai departe, şi 
am intrat într-o biserică impunătoare. 

Am vrut să-mi fac cruce, dar starețul m-a oprit: 
„Nu trebuie! Aici e urâciunea pustiirii!'“. Această biserică 
era tare mohorâtă. Pe masa din altar — stea peste stea; în 
jur ardeau lumânări de smoală ce trosneau ca vreascurile; 
potirul era plin cu ceva rău mirositor; prescurile — însemnate 
cu stele; în fața prestolului stătea un preot cu fața cătrănită, 
iar sub prestol o femeie, roşie toată, cu stea în frunte, 
striga de răsuna biserica: „Sunt liberă!” 

Doamne fereşte, ce grozăvie! Oamenii aceia 
începuseră să alerge ca nişte smintiţi în jurul prestolului, 
să strige, să şuiere, să bată din palme şi să cânte cântece 
dezmăţate. Și deodată a străfulgerat, s-a auzit bubuitul 
unui tunet năpraznic, pământul s-a cutremurat şi biserica 
s-a prăbușit: şi femeia, Şi oamenii aceia și preotul s-au 
prăvălit cu toţii în adâncul beznei, în abis. Doamne fereşte 
şi apără, ce grozăvie! 

Am privit înapoi. Starețul se uita la ceva, m-am 
uitat şi eu. „Părinte, spune-mi, ce-i cu această înfricoşătoare 
biserică?*, „Aceştia sunt „cetățenii universului“, ereticii, cei 
ce au părăsit Sfânta și Soborniceasca Biserică şi au acceptat 
înnoirile, care sunt lipsite de harul lui Dumnezeu: într-o 
astfel de biserică nu se postește și nu poţi să te 
împărtăşeşti!”. M-am înfricoșat zicând: „Doamne, vai 
nouă, ticăloşilor — moarte!*. Starețul m-a liniștit însă, 
spunându-mi: „Nu te scârbi, ci roagă-te!”. Și iată, am 
văzut o mulțime de oameni care se târau, chinuiţi de o sete 
cumplită, iar pe frunte aveau stele. Când ne-au zărit, au 
început să strige: „Sfinţi Părinţi, rugaţi-vă pentru noi. Tare 

greu ne este şi nu putem să ne rugăm. Tații şi mamele 
noastre nu ne-au învățat Legea lui Dumnezeu. N-avem 
nici numele lui Hristos, n-am primit Sfântul Mir, nici pe 
Duhul Sfânt, iar semnul crucii l-am refuzat!“. Şi au 
început să plângă. 

L-am urmat pe starețul, care mi-a făcut semn cu 
mâna: „Vino şi vezi!“. Şi am văzut un munte de trupuri 
neînsuflețite, mânjite cu sânge. M-am speriat foarte şi l-am 
întrebat pe stareț: „Ale cui sunt trupurile acestea?“. 

“ Acestea sunt trupurile celor din cinul monahicesc 
care au refuzat să primească pecetea antihristică și au 
suferit pentru credința lui Hristos, pentru Biserica 
Apostolească. Pentru asta s-au învrednicit de sfârşit 
mucenicesc, murind pentru Hristos. Roagă-te pentru robii 
lui Dumnezeu!“. 

Deodată stareţul s-a întors spre nord, făcându-mi 
semn cu mâna. M-am uitat şi am văzut un palat 
împărătesc. În jurul lui alergau câini, fiare turbate și 
scorpioni ce se cățărau, zbierau, îşi înfigeau colții. lar pe 
tron l-am văzut șezând pe ţar. Cu fata palidă, plină de 
bărbăţie, citea rugăciunea lui lisus. Brusc a căzut mort. 
Coroana s-a rostogolit. Unsul lui Dumnezeu a fost călcat 
în picioare de fiare. M-am îngrozit şi am plâns amarnic. 
Starețul mi-a pus mâna pe umărul drept: l-am văzut pe 
țarul Nicolae al II-lea în linţoliu alb. Pe cap avea o cunună 
de rămurele înfrunzite; cu faţa palidă, însângerată, la gât 
purta o cruce de aur. Șoptea încetişor o rugăciune. După 
care mi-a zis cu lacrimi în ochi: „Părinte loane, roagă-te 
pentru mine. Spune-le tuturor pravoslavnicilor creştini că 
am murit curajos, ca un ţar — mucenic pentru credinţa lui 
Hristos şi Biserica Dreptmăritoare. Spune-le păstorilor 
apostolești să slujească o panihidă frățească pentru mine, 
păcătosul. Să nu căutaţi mormântul meu!". 


Apoi totul a dispărut în ceață. Am plâns mult și 
m-am rugat pentru țarul-mucenic. De frică îmi tremurau 
mâinile şi picioarele. Starețul a rostit: „Voia lui Dumnezeu! 
Roagă-te şi spune-le la toţi să se roage!... Vino şi vezi!”. Şi 
iată, am văzut zăcând o sumedenie de oameni morţi de 
foame, unii rodeau iarbă și verdeață. Cadavrele altora erau 
sfâşiate de câini şi o duhoare oribilă umplea tot locul. 

Doamne, nu mai au oamenii credință! Din gura lor 
ies cuvinte de hulă, pentru asta vine mânia lui Dumnezeu! 
Şi iată, am văzut o movilă înaltă de cărţi şi printre ele se 
târau nişte viermi ce răspândeau o duhoare insuportabilă. 
L-am întrebat pe stareţ, ce fel de cărți erau acelea? „Cărţi 
ateiste, hulitoare de Dumnezeu, care-i vor sminti pe toţi 
creştinii prin învățături străine!“. Dar de îndată ce stareţul 
s-a atins cu toiagul de cărţi, ele s-au aprins şi vântul a 
împrăştiat cenușa. 

După aceasta m-am uitat şi am văzut o biserică. Pe 
jos, de jur împrejur, se tăvăleau vrafuri de pomelnice. 
M-am aplecat, vrând să le citesc. Starețul însă mi-a zis: 
„Aceste pomelnice zac de mulți ani şi preoții le-au uitat: 
nu le citesc, nu au timp, iar cei răposați roagă să fie 
pomeniţi!“. Am întrebat: „Și atunci, când vor fi 
pomeniți?“. Starețul a răspuns: „Pentru ei, se roagă 
îngerii!“ 

Am mers, deci, mai departe, şi starețul mergea așa 
de repede încât de-abia reuşeam să mă ţin după el. 

„Vino şi vezi!“ — a spus stareţul. Şi am văzut o 
masă mare de oameni, gonită din urmă de nişte draci 
urâcioşi, care-i băteau cu pari, cu furci şi cu căngi. L-am 
întrebat pe stareţ: „Aceştia cine sunt?*. 

Starețul a răspuns: „Aceştia sunt cei ce s-au lepădat 
de sfânta credință şi de Biserica Apostolească şi 
Sobornicească, şi au schimbat credinţa“. Erau acolo preoţi, 
monahi şi monahii, mireni care au nesocotit Taina 

Cununiei, bețivi, hulitori de Dumnezeu. clevetitori. Feţele 
lor erau straşnice, iar din gură ieșea o duhoare 
respingătoare. Lovindu-i fără milă, demonii îi mânau 
într-o prăpastie îngrozitoare, din care izbucneau flăcări 
sulfuroase cu miros greu. M-am înspăimântat foarte şi 
mi-am făcut semnul crucii: „Izbăveşte-ne, Doamne, de așa 
soartă!“, 

Și iată, am văzut o masă de oameni, tineri şi 
bătrâni, îmbrăcaţi în straie ciudate, cărând o stea imensă în 
cinci colţuri; la fiecare colț atârnau câte doisprezece draci; 
în centru, satana însuşi stătea proțăpit cu nişte coarne 
zdravene, cu căpăţâna de paie. iar din gură îi curgeau 
balele veninoase peste norod, de-a valma cu cuvintele: 
„Sculaţi, voi, cei pecetluiți cu blestemul...” Imediat s-a 
prezentat un cârd de draci. punându-le la toţi peceţile: pe 
frunte şi pe mâna dreaptă. L-am întrebat pe stareţ: „Asta 
ce înseamnă?!. „Acestea sunt peceţile Antihristului“. 
Mi-am făcut semnul crucii şi l-am urmat pe stareț. 
Deodată el s-a oprit, arătând cu mâna spre răsărit. Şi iată, 
am văzut un sobor mare de oameni cu chipurile vesele, cu 
cruci în mână, pretutindeni — lumânări aprinse; în mijloc 
se afla un prestol înalt, alb ca zăpada; pe prestol — Crucea 
şi Evanghelia, deasupra prestolului, în aer — o coroană 
împărătească de aur. Pe coroană era scris cu litere aurite: 
„Pentru puţină vreme“. În jurul prestolului stăteau 
patriarhii, episcopii, preoţii, monahii, monahiile, mirenii. 
Toţi cântau: „Slavă lui Dumnezeu în Ceruri şi pe pământ 
pace“. 

De bucurie mi-am făcut semnul crucii, 
mulțumindu-l lui Dumnezeu pentru toate! Deodată stareţul 
a făcut un semn cu crucea în sus de trei ori şi am văzut o 
grămadă de cadavre zăcând în sânge omenesc, iar pe 
deasupra zburau îngerii, luând sufletele celor ucişi pentru 
cuvântul lui Dumnezeu și cântând: „Aliluia!”. Mă uitam şi 

plângeam amarnic. Starețul m-a luat de mână, poruncin- 
du-mi să nu plâng: „Voia lui Dumnezeu! Domnul nostru 
lisus Hristos a pătimit. vărsându-Și preacuratul Său sânge 
pentru noi. Aşa şi cei ce nu vor primi pecetea 
Antihristului. toți îşi vor vărsa sângele, dobândind 
mucenicia Şi luând cununa cerească!" 

Starețul s-a rugat mai apoi pentru robii lui 
Dumnezeu şi a arătat spre răsărit. Se împliniseră cuvintele 
proorocului Daniel despre „urâciunea pustiirii““. 

Și iată, am văzut desluşit cupola templului de la 
lerusalim. 

Sus. pe cupolă, era înfiptă steaua. În interiorul 
templului se înghesuiau milioane de noroade, şi încă mai 
încercau să pătrundă înăuntru. Am vrut să-mi fac semnul 
crucii, dar starețul m-a oprit zicând: „Aici este urâciunea 
pustiirii!“. Am intrat şi noi în templu. Era plin de lume: 
am văzut tronul, peste tot ardeau lumânări de seu; pe tron 
stătea imperatorul în porfiră de culoare stacojie; pe cap 
avea coroană de aur cu stea. L-am întrebat pe stareţ: „Cine 
este acesta?”. El a răspuns: „Antihristul!”. De statură 
înaltă, cu ochii ca jăratecul, cu sprâncenele negre, cu cioc, 
fioros la față, viclean, perfid, straşnic. 

Sta cocoţat pe tron cu mâinile întinse către popor 
iar la degete avea gheare ca de tigru şi răcnea: „Eu sunt 
imperatorul şi Dumnezeul şi stăpânitorul. Cine nu va primi 
pecetea mea, aceluia moarte!“. Toţi au căzut la pământ și i 
s-au închinat, iar el a început să le pună peceţi pe frunte şi 
pe mâini, ca să primească pâine şi să nu moară de foame şi 
sete, 

Între timp, slugile Antihristului au adus Câţiva 
oameni cu mâinile legate, ca să-i silească să se închine. 
Dar ei au zis: „Noi suntem creştini şi credem în Domnul 
nostru lisus Hristos!*. Antihristul într-o clipă le-a tăiat 
capetele şi s-a vărsat sânge creştinesc. După aceea au adus 

la tron pe un tânăr, ca să i se închine Antihristului, dar 
tânărul a strigat cu glas tare: „Eu sunt creştin, cred în 
Domnul nostru lisus Hristos, iar tu ești trimisul şi sluga 
satanei „La moarte!“ a răcnit Antihrist. lar cei ce 
primiseră pecetea, cădeau la pământ şi se închinau lui. 

Deodată s-a auzit un tunet, au strălucit mii de 
fulgere, lovind cu săgeți de foc în slugile Antihristului. O 
săgeată uriașă a strălucit fulgerător şi o vâlvătaie de foc a 
căzut drept în capul Antihristului, coroana s-a făcut 
țăndări: milioane de păsări zburau sfâşiindu-i cu ciocurile 
lor pe slujitorii Antihristului. Am simţit cum stareţul m-a 
luat de mână şi am mers mai departe. Şi am văzut iar mult 
sânge creştinesc. Atunci mi-am amintit de cuvintele 
Sfântului loan Teologul din Apocalipsă: „şi va fi sânge ... 
până la zăbalele cailor!“. Doamne Dumnezeule, 
mântuieşte-mă! Și am văzut îngerii zburând şi cântând: 
„Sfânt, Sfânt, Sfânt Domnul Savaot!“. 

Starețul a primit înapoi şi a zis: „Nu te mâhni, 
sfârşitul lumii este aproape! Roagă-te lui Dumnezeu. 
Domnul este milostiv cu robii Săi“. 

Timpul era pe sfârşite. Starețul a arătat spre răsărit, 
apoi a căzut în genunchi, rugându-se: m-am rugat şi eu 
împreună cu el. După aceea stareţul începu să se desprindă 
cu repeziciune de la pământ, înălțându-se spre cer: de-abia 
atunci mi-am amintit că nu ştiam cum îl cheamă, şi am 
strigat: „Părinte, care îţi este numele?“. „Serafim de 
Sarov!“ răspunse blând stareţul. „Să scrii tot ce-ai văzut, 
pentru creştinii dreptmăritori!“. 

Deodată, deasupra capului a răsunat parcă un 
clopot imens şi, auzindu-i dangătul, m-am trezit. 

„Doamne, blagosloveşte şi ajută-mă cu rugăciunile 
Marelui Stareț! Tu mi-ai descoperit această vedenie 
cerească mie, păcătosului Tău rob loan, preotul din 
Kronştadt! 


poe 

1901 

Această remarcabilă Descoperire cerească... a 
protoiereului loan de Kronştadt, marele purtător de duh şi 
închinător al Ţării Ruseşti a circulat vreme îndelungată în 
manuscris, fiind copiată şi răspândită de către credincioşi. 

În anii de restriște, ea a slujit creştinilor prigoniți 
drept mângâiere şi consolare . 


` Din volumul Semnele vremii - Taina fărădelegii, Schitul Sfântul 
Serafim de Sarov, 1999, pp. 51-61 
13 


PROLOG 


Dacă am căuta un exemplu de preot în vremurile 
contemporane care să adune în persoana sa toate calităţile 
păstorului, cu siguranță nu am găsi un exemplu mai 
potrivit decât Sfântul loan, slujitorul Catedralei Sfântului 
Andrei din Kronştadt. 

Sfântul loan se deosebea, ca preot, prin 
cutremurătoarele sale Liturghii, se distingea ca părinte şi 
duhovnic, avea o lucrare pastorală care ne uimeşte pe toţi 
prin mărimea Şi calitatea ei, era „un om de taină al inimii”, 
dăruit rugăciunii cu o mare căldură, ocrotitorul tuturor 
neputincioşilor şi al oamenilor marginalizaţi — mulţi dintre 
aceştia însuflețiți de el şi călăuziţi către Biserica lui 
Hristos. Şi toate acestea, alături de darul facerii de minuni 
cu care atât de bogat l-a împodobit Dumnezeu, le-a 
îmbinat cu neasemuita sa smerenie — cununa virtuţilor. 

Sfântul loan, care a trăit în veacul al 
nouăsprezecelea şi a adormit pe 20 decembrie 1908, a fost 
o personalitate rară şi cu totul harismatică. După 
terminarea studiilor teologice, a fost hirotonit preot şi s-a 
dovedit unul dintre cei mai vrednici clerici ai vremii sale. 
Prin întreaga sa lucrare şi neobosita activitate, ne-a arătat 
care este rolul şi chemarea adevăratului păstor. A dovedit 
că, atunci când credința este unită cu voinţa şi cu 
dragostea pentru Dumnezeu şi pentru aproapele, se 
săvârşesc într-adevăr mari minuni. Acest sfânt aproape 
contemporan nouă a îmbinat toate laturile lucrării 
bisericești, acoperindu-le pe toate într-un chip vrednic de 
laudă. Dacă s-ar strădui cineva să-l caracterizeze printr-o 
singură calitate, cu siguranță ar întâmpina greutăți. 

15 


Singurul lucru cert este că trăia în Hristos cu mare 
intensitate, având o chemare neîncetată spre a-L proslăvi, 
lucru vădit în toate activităţile sale. Centrul întregii sale 
vieţi era dumnezeiasca Liturghie. Din ea îşi trăgea puterea 
de a continua marea sa lucrare. Jumătate de veac, din 1885 
când a fost hirotonit şi până în 1908 când a adormit, a 
slujit aproape zilnic, şi n-a încetat până în ultima clipă să 
sfătuiască, să mângâie şi să călăuzească. Multe sunt 
inimile care lângă el au înviat trupeşte şi sutleteşte. 

Poporul credincios a găsit în el un părinte plin de 
dragoste, îl înconjura cu o iubire nefăţarnică, nemărginită. 
A recunoscut în el pe adevăratul îndrumător, pe următorul 
lui Hristos, pe păstorul cel bun. 

Sfântul Ioan de Kronştadt este unul dintre sfinţii ce 
depăşesc hotarele țării lor, umplând lumea întreagă. Pentru 
aceasta, viața şi cărţile sale au fost traduse și circulă în 
multe limbi. 

Prin această carte, vrem să aducem înainte câteva 
amănunte din viaţa sa, aşa cum au fost ele însemnate de 
martori oculari. Vom întâlni aici descrierea amănunțită a 
felului în care slujea mişcătoarele Liturghii, vom trăi 
zdrobirea cu care săvârşea spovedaniile în comun, vom 
urmări martori oculari povestind cum au primit minunatele 
sale tămăduiri. vom simţi călduroasa lui mângâiere aşa 
cum au simţit-o miile de fericiţi care l-au cunoscut și l-au 
avut ca povăţuitor duhovnicesc. ÎI vom auzi vorbind altor 
preoți, în adunări la care era invitat de către episcopi, 
despre „cea mai sfântă, cea mai înaltă, cea mai măreaţă, 
cea mai cinstită şi cea mai făcătoare de viaţă” taină pe care 
ne-a dăruit-o Dumnezeu: preoția. ÎI vom asculta povestind 
cu sinceritate despre nenumăratele minuni pe care s-a 
învrednicit a le săvârşi prin harul lui Dumnezeu, Singurul 
Cel  Atotputernic, a Cărui putere, precum spunea 
totdeauna, - „întru slăbiciune se desăvârşeşte”. Îl vom 

urmări vorbindu-ne el însuşi despre sine, zugrăvindu-și 
autoportretul cu o sinceritate dezarmantă, dezvăluind atât 
propria slăbiciune cât şi marea, desăvârşita putere a lui 
Dumnezeu care l-a învrednicit să facă toate acele semne 
minunate. 

Valoarea acestei cărți este dată de faptul că 
surprinde descrieri ale martorilor oculari despre diverse 
evenimente din viaţa sa zilnică, ni-l înfăţişează pe Sfânt în 
culorile vii şi calde ale istorisirilor oamenilor simpli din 
popor, fără adăugirile de prisos pe care le fac de obicei 
scriitorii. Sfântul loan de Kronştadt este înfăţişat exact aşa 
cum trăia printre oamenii vremii sale, fără greutatea ce 
s-ar adăuga biografilor de astăzi prin faptul că între timp a 
fost recunoscut oficial ca sfânt de către Biserică. 

În carte apare și o scurtă biografie a Sfântului, 
astfel încât cei care n-au citit viaţa lui să aibă o imagine 
deplină a acesteia. A fost adăugat şi un capitol cu 
fragmente din jurnalul său duhovnicesc, în care Sfântul a 
însemnat în fiecare zi cugetările sale teologice, 
experienţele duhovniceşti și alte lucruri legate de vieţuirea 
sa. Jurnalul său constituie un martor nemincinos al 
gândurilor şi cugetărilor sale dumnezeieşti care i-au 
pecetluit sufletul. 

Părintele loan de Kronştadt a fost recunoscut 
oficial ca sfânt. Aceasta s-a făcut la 8 iunie 1990 de către 
Sfântul Sinod al Bisericii Ruse. Dintre sfinţii ruşi, 
Părintele Ioan de Kronştadt şi Cuviosul Serafim de Sarov 
sunt, poate, cei mai iubiţi. Îi simţim ca fiind ai noştri. 
Cuviosul Serafim a fost omul simplu al dragostei şi al 
rugăciunii. Despre Sfântul loan, dacă am încerca să-l 
caracterizăm în câteva cuvinte, am spune că se deosebeşte 
prin trei lucruri de căpătâi: prin neobişnuitul şi înflăcăratul 
chip în care slujea şi predica, prin slujirea sa de păstor 
sufletesc, slujire atât de întinsă şi plină de roade, și prin 

importanta moştenire scrisă pe care ne-a lăsat-o prin 
jurnalul său duhovnicesc. 

loan de Kronştadt este un sfânt foarte mare nu 
numai pentru măsurile vremurilor noastre, dar chiar și 
dacă ar fi să-l comparăm cu cele mai luminoase chipuri 
din cele mai strălucitoare epoci ale istoriei Biserici. 
Precum scrie unul dintre biografii săi, pentru a studia 
cineva tot materialul care există despre Sfânt şi despre 
lucrarea sa şi pentru a-i înfățişa viaţa cât mai exact, s-ar 
putea să fie nevoie de câteva zeci de ani de viaţă. Noi am 
făcut o mică strădanie, luminând anumite părți mai puţin 
cunoscute ale vieţii sale sfinte. Nădăjduim că cel care va 
lua asupră-şi osteneala de a citi această carte va simţi puțin 
din mireasma duhovnicească pe care Sfântul a răspândit-o 
atât de bogat în jurul său. 


Iulie 2001 Petru Botsi 

CAPITOLUL I 
VIAȚA SFÂNTULUI IOAN DE 
KRONȘTADT 


La confluența râurilor Suri şi Pineghi, în regiunea 
Arhanghelsk, cam la cinci sute de verste depărtare de 
Marea Albă, în ţinuturile nordului, se află un sătuc mic şi 
neînsemnat — Sura. Satul este înconjurat de dealuri 
împădurite, stânci albe precum alabastrul, cu multe peşteri 
şi păduri, nenumărate păduri. Se găsesc şi pajiști pline de 
animale şi păsări. Bogăția naturală abundentă contrastează 
însă cu starea locuitorilor, mulți dintre ei fiind lipsiţi de 
bunurile cele mai de trebuinţă. 

În acest sătuc caracterizat printr-o minunată 
frumuseţe a naturii şi o aspră sărăcie a locuitorilor, s-a 
născut, la 18 octombriel829, cel ce avea să devină mai 
târziu marele sfânt loan de Kronştadt. Tată! său se numea 
Ilia Mihailovici Serghiev şi era cântăreţ la biserica satului, 
iar pe mama sa o chema Teodora Vasilievna. Amândoi 
aveau puţină ştiinţă de carte, dar erau foarte evlavioşi. 
Bunicul său era preot, urmaş al unui şir de preoţi din tată 
în fiu, neîntrerupt de mai bine de 350 de ani. 

Mama sa l-a crescut în frica lui Dumnezeu, 
străduindu-se a picura în curatul său suflet de copil evlavia 
şi dragostea pentru Biserică. O dată, Vania (aşa era alintat 
Ivan) s-a îmbolnăvit grav şi doctorii îi cereau stăruitor să 
întrerupă postul; le-a răspuns că un asemenea lucru l-ar 
face numai cu îngăduința mamei sale. Aceasta însă ținea 
cu evlavie şi cu frica lui Dumnezeu rânduielile Bisericii şi 
nu s-a lăsat înduplecată. 

Viaţa la ţară nu-i oferea prea multe micuţului Vania. 
Singurul loc ce-l atrăgea era biserica: acolo a auzit primele 
cuvinte, primele cântări, acolo a văzut primele culori. 
Aproape de tatăl său, care îl lua întotdeauna lângă el, 
asculta slujbele în biserică şi vieţile sfinților acasă. 

Viaţa lui Vania curgea netulburat între căldura 
bisericii şi liniştea naturii. Aceasta a avut un rol însemnat 
în formarea caracterului său: Vania era gânditor, liniștit, 
visător, dar şi atent. Din anii petrecuți la țară i-a rămas 
dragostea deosebită pentru natură. Scria el însuşi mai 
târziu: 

Fiecare plăntuță, fiecare floare pare că ne şopteşte: 
aici este Domnul! Cercetaţi înțeleapta alcătuire a 
plantelor şi aceasta vă va conduce la Dumnezeu. 

Când micul Ivan a ajuns în vârstă de şase ani, tatăl 
său i-a cumpărat un abecedar şi mama a început să-l 
școlească. Literele. însă, erau o problemă dificilă pentru 
Ivan şi de aceea se arăta foarte necăjit. Pentru a înfrunta 
greaua Situație, s-a aruncat la rugăciune, cerându-i lui 
Dumnezeu cu multă căldură să-l ajute. Şi rugăciunea nu 
i-a rămas fără de răspuns: într-o zi, a simțit deodată că 
ceva ca un văl se ia de pe mintea sa şi a început să 
înțeleagă lecţiile. s 

La vârsta de zece ani, părinții l-au trimis la o şcoală 
parohială în Arhanghelsk. Acolo i-a revenit greutatea în 
înțelegerea lecţiilor. Era amărât și de faptul că tatăl său 
numai cu greu o putea scoate la capăt, putând să-l trimită 
la şcoală numai jertfindu-şi ultimele economii. Astfel, 
Ivan Şi-a aflat din nou scăpare în iubita sa rugăciune. S-a 
rugat fierbinte lui Dumnezeu să-i dăruiască darul 
cunoașterii. Dintr-odată, acolo unde se ruga, a simţit ceva 
ca un acoperământ căzându-i de pe ochi, mintea i s-a 
deschis şi şi-a amintit toate câte le fuseseră predate de 
către învăţător. 

Să-l lăsăm însă pe sfântul însuşi să ne povestească 
întocmai cum s-a petrecut minunea: 

Simțeam o mulțumire deosebită să mă trezesc 
noaptea la rugăciune... Toți dormeau... Stăpânea o 
desăvârșită linişte. Rugăciunea este un lucru însemnat. Îl 
imploram tot mai mult pe Dumnezeu să-mi lumineze 
mintea, pentru a-i putea ușura pe părinţii mei. Îmi 
amintesc încă bine că odată se înserase şi toţi se 
retrăseseră pentru somn, numai eu nu puteam să dorm. 
Aşa cum se întâmpla mereu, nici în acea zi nu izbutisem să 
pricep nimic din ceea ce ni se predase. Ca întotdeauna — 
nu citeam bine, nu înțelegeam, nu-mi aduceam aminte 
nimic. M-a cuprins deznădejdea. Am căzut în genunchi şi 
am început să mă rog cu căldură. Nu ştiu cât timp m-am 
aflat în aceasta stare. Brusc am simțit o putere care mi-a 
zdruncinat toată fiinţa. Ceva ca un văl a căzut de pe ochii 
mei, mi-am simțit mintea deschizându-se, luminându-se. 
Dintr-odată mi-am amintit toate câte ne arătase 
învățătorul în acea zi, principalele semne şi exemple. 
Sufletul mi s-a bucurat şi s-a ușurat. Niciodată n-am 
dormit mai liniştit ca în acea noapte. Nu se luminase bine 
de ziuă şi am sărit din pat, am apucat cărțile şi — ce 
bucurie! Citeam foarte uşor, mi le aminteam pe toate. Nu 
numai că înțelegeam uşor ceea ce citeam, dar puteam să 
le repet imediat pe de rost. Acum le înțelegeam şi eu pe 
toate, îmi rămâneau în minte. Învățătorul mi-a dat o 
problemă la matematică şi am rezolvatr-o pe loc. Am fost 
lăudat. În puţine cuvinte, într-un răstimp Scurt am înaintat 
mult, nu mai eram cel mai rău elev, nu mai eram ultimul 
din clasă. Pe măsură ce timpul trecea, progresam. La 
sfârşitul anului m-au înscris la seminar ca pe unul dintre 

cei mai buni elevi. ! A terminat seminarul ca şef de 
promoţie şi apoi a fost trimis la Academia Teologică din 
Petersburg cu o bursă de stat. 

În întâiul său an ca student al Academiei Teologice, 
Ivan a avut de înfruntat o mare încercare: i-a murit tatăl. 
Astfel, atunci când i s-a propus să preia un post de copist 
la Secretariatul Academiei cu un salariu de 10 ruble pe 
lună, Ivan a primit cu bucurie, pentru a-şi putea ajuta 
mama şi cele două surori care acum rămăseseră sub 
ocrotirea sa. 

Cu harul lui Dumnezeu, la Academie, Ivan a început 
să pătrundă în adâncul gândirii teologice. A studiat Sfânta 
Scriptură şi multe lucrări ale Sfântului loan Gură de Aur, 
ale Sfântului Filaret al Moscovei şi ale altor scriitori 
bisericeşti. Cu o deosebită atenţie şi sârguință urmărea 
cursurile de patrologie. Părinţii Bisericii îl mişcau, îl 
cutremurau până în adâncul sufletului. De multe ori, când 
asculta fragmente din profundele texte ale Sfinţilor Părinţi, 
se entuziasma atât de mult încât începea să bată din palme. 

Xe e 

Cu timpul, a început — întâi timid, apoi mai puternic- 
să simtă vie în inima lui chemarea pentru preoţie, lucru 
pentru care s-a rugat, cerând cu căldură Domnului- să-l 
învrednicească a primi harul preoţiei spre a păstori oile 
Sale cele cuvântătoare. 

La început, acest entuziasm îl împingea să dorească a 
deveni misionar ortodox pentru a-L propovădui pe Hristos 
celor de alte credinţe, însă în ultimul an la Academie s-a 
încredințat că și poporul său avea nevoie de mai multă 
luminare creştină. Inlăuntrul lui s-a copt cugetul acesta, 


"Mănăstirea Schimbării la Faţă — Boston: Saint John of Kronştadr, în 
pregătire pentru editare la data apariţiei ediţiei în limba greacă (2001). 

hotărându-se să rămână şi să slujească ca preot misionar în 
însăşi patria sa, Rusia. 

Întâistătătorul bisericii Sfântului Andrei cel Întâi 
chemat, din Kronșştadt, era în vârstă şi trebuia să se 
retragă. Precum se obişnuia în acea vreme, cel ce se 
căsătorea cu fata lui, mai ales că nu avea nici un fiu, avea 
dreptul să-i urmeze la slujirea în acea biserică. loan s-a 
căsătorit cu fiica acestuia, Elisaveta Konstantinovna. A 
luat deci o “soţie cu stare”, precum se zicea atunci. 

Este vrednic de însemnare şi faptul că atunci când 
Ivan Ilici Serghiev a intrat pentru prima dată, ca student la 
teologie, în biserica Sfântului Andrei, a fost foarte 
surprins. Cunoştea bine interiorul bisericii. Era exact 
biserica pe care o văzuse foarte clar în vis în anii copilăriei 
sale. În vis mai văzuse că a intrat pe ușa de miazănoapte a 
Sfântului Altar şi a ieşit pe cea de miazăzi. A înţeles astfel 
că Însuşi Dumnezeu îl chemase la slujirea de preot în 
această biserică. 

El şi soţia sa trăiau în curăţie. Prezbitera s-a dăruit cu 
multă lepădare de sine lucrării sale. De când au luat 
hotărârea sfântă de a se nevoi întru feciorie în căsnicia lor 
și până la sfârşitul vieţii părintelui, ea îl chema pe acesta 
“fratele loan”. 

Pe 1] noiembrie 1855 s-a săvârşit hirotonia sa întru 
diacon, iar în ziua următoare întru preot. Hirotonia s-a 
făcut în Petersburg, în biserica Sfinţilor Apostoli Petru și 
Pavel, de către episcopul Hristofor Viniţki. 

De la prima predică ținută în Catedrala Sfântului 
Andrei s-au vădit țelurile părintelui loan şi felurile în care 
el dorea să le împlinească. A declarat cu tărie că este 
nevrednic să lucreze cea mai mare slujire de pe pământ, 
dar dragostea lui Hristos — această uriaşă putere, poate să-l 
prefacă şi pe el din mic şi neputincios în mare şi puternic. 

Din primele zile ale slujirii sale s-a angajat cu 
consecvență atât în lucrarea liturgică cât şi în cea de 
pastoraţie, fiind în acelaşi timp cât se poate de atent şi de 
aspru în ce priveşte viaţa sa personală. Curând a început să 
țină un jurnal în care zilnic îşi însemna luptele, gândurile, 
patimile, dar şi pocăinţa. rugăciunile de taină, recunoştinţa 
pentru izbăvirea din ispite. necazuri şi nenorociri. 

Jurnalul său semăna mai mult cu o rugăciune din 
care se revărsau laude şi imne către Dumnezeu. Era, 
într-un fel, continuarea slujirii sale liturgice care constituia 
centrul vieţii sale. Toată viața părintelui era o jertfă pe 
altarul dragostei lui Dumnezeu. Nu exista deosebire între 
viaţa sa înlăuntrul și în afara bisericii. Toate erau unite, 
având ca obârşie minunea neasemuită ce se săvârşeşte pe 
Sfânta Masă. 

Ca preot. lua parte cu toate simţirile sale la marea 
taină a dumnezeieștii euharistii. Trăia toate momentele 
vieţii pământeşti a Domnului, suirea Sa pe Golgota, 
răstignirea şi slăvita Înviere. Dumnezeiasca Liturghie era 
pentru părintele loan tot ceea ce omul poate avea pe 
pământ mai înalt şi mai sfânt. Pentru aceasta a luat în 
curând hotărârea să slujească zilnic, fără numai de s-ar fi 
aflat obstacole de nedepăşit (boli, lipsa unei biserici în 
desele călătorii pe care le făcea, precum vom vedea în 
continuare). 

În această atmosferă tainică, duhovnicească, în care 
trăia totdeauna — oriunde s-ar fi aflat. era firesc ca toate 
cugetările, toate gândurile şi simţămintele sale să se 
sfințească. Toate şi toți în jurul său slujeau cu Hristos, 
pentru Hristos, şi ar fi dorit, de ar fi fost cu putinţă, ca toți 
oamenii să slujească astfel. 

i Dragostea sa pentru săraci şi pentru cei neputincioşi 
era foarte mare. Îi compătimea ŞI îl ajuta pe toți cum putea 
mai bine. Tot ceea ce avea cu el împărțea celor ce aveau 

nevoie. Nu de puţine ori se întorcea acasă descult, după 
ce-şi dăduse pantofii unuia ce avea mai mare nevoie de ei 
decât el. Biograful lui ne încredinţează că a aflat aceasta 
de la martori vrednici de încredere. 

Se povesteşte, de asemenea, că atunci când era 
profesor la gimnaziu, casierul nu-i dădea salariul 
părintelui, ci îl preda în mână prezbiterei, căci altfel n-ar fi 
ajuns acasă nici un bănuţ. 

Sfântul loan îi ajuta nu numai pe cei ce sufereau de 
boli trupeşti, ci se îngrijea şi de cei ce se îndepărtaseră de 
calea cea dreaptă, sfătuindu-i şi aducându-i înapoi. Se ruga 
pentru vindecarea celor bolnavi, începând cu rugăciunile 
pentru iertarea păcatelor. 

Nu zăbovea nici o clipă dacă era chemat noaptea 
pentru a vizita vreun bolnav. Se îmbrăca îndată şi pornea 
la drum. Nu socotea ce fel de boală putea să aibă acela. 
Vizita îndată bolnavul, chiar de-ar fi fost cea mai 
molipsitoare şi primejdioasă boală. 

Kronştadtul se află pe insula Kotline, în golful 
Finniko. Era folosit ca port militar pentru flota de război a 
Rusiei. Era însă şi un loc unde se obişnuia a fi exilați 
diferiți criminali şi alți rătăciți de la calea cea dreaptă. 

Astfel, încet-încet în oraş s-au adunat elemente din 
cele mai pestrițe şi criminale, care trăiau în cocioabe 
mizerabile şi în jalnice subsoluri, preferând cerșşetoria şi 
hoţia în loc de a-şi câștiga cele trebuitoare prin sudoarea 
frunții. 

Părintele loan nu a rămas nepăsător în faţa acestei 
ticăloşii. Îi iubea mult pe oameni, indiferent dacă păcatul îi 
îndepărtase de pe calea cea bună. Credea că înlăuntrul 
fiecărui om se află seminţele binelui şi că ele sunt doar 

amorțite atâta vreme cât omul este îndepărtat de 
Dumnezeu. 

Astfel, a început să lucreze cu copiii, pe care îi iubea 
peste măsură, și încet-încet a ajuns şi la cei mari. Îi 
îmbrăţişa, îi îngrijea şi le arăta dragoste. Cu timpul, aceşti 
oameni marginalizați au început să aibă încredere în el, 
să-l accepte şi să-l iubească. 

Pentru a înfrunta însă mai hotărât această situaţie, s-a 
gândit să întemeieze un așezământ, astfel încât această 
lucrare a dragostei să fie oferită mai deplin. Aşa a apărut 
“Casa (Căminul) dragostei de muncă”. 

Construirea Căminului a durat aproape cinci ani şi, 
în timp, construcţiile s-au întins atât de mult încât au 
devenit o adevărată aşezare. Este de ajuns să arătăm că în 
1902 munceau la Cămin peste 7.000 de oameni. Se găseau 
aici şcoli cu învățământ gratuit, ateliere unde tinerii şi 
șomerii învățau anumite meşteşuguri, o cizmărie şi alte 
ateliere unde lucrau femei, o bibliotecă pentru copii şi una 
cu plată, o sală de conferinţe, o sală de lectură şi altele. 

Astfel, în acest Cămin şi-au găsit scăpare şi au 
redevenit membri sănătoşi ai societății şi mădulare vii ale 
Bisericii toţi aceia pe care condiţiile vieţii şi uşurătăţile 
tinereții îi însinguraseră şi îi marginalizaseră. 

Lucrarea duhovnicească şi filantropică a Sfântului 
loan nu s-a mărginit însă la Kronştadt, întinzându-se mult 
mai mult şi cuprinzând toate laturile activităţii bisericești. 
În locul său de naştere, Sura, a ridicat o mare biserică 
închinată sfinţilor Nicolae, Ioan de Rila şi Parascheva. A 
construit școala satului, un adăpost pentru copiii orfani. un 
gater, un magazin universal, o frăţie creştin-ortodoxă, o 
mânăstire de maici închinată Sfântului loan de Rila şi 
altele. 

În Petrograd a construit de asemenea o mânăstire de 
maici, închinată tot Sfântului loan de Rila. La subsolul 

bisericii mânăstirii a construit un paraclis închinat 
Prorocului ? Iie și Sfintei Teodora. ale căror nume le 
purtaseră părinţii săi. Conform testamentului său, în acest 
paraclis a fost îngropat el însuşi. 

A construit însă şi alte mânăstiri: în Petrograd s-a 
construit cu purtarea sa de grijă un metoc al mânăstirii 
Leușeni, unde egumenă era monahia Taisia, fiica sa 
duhovnicească; în eparhia Pskov a ridicat mânăstirea 
Vorondsovski, în Ribinsk schitul Vaulovshki, iar în Polonia 
rusească — mânăstirea Piuhuţki. 

Nenumărate sunt şi bisericile pe care le-a ajutat a se 
construi, a se renova pe cheltuiala sa, cu danii în veşminte 
şi alte obiecte de cult. 

Una dintre lucrările pe care Sfântul loan le-a sporit 
până la o mare adâncime a fost şi spovedania. La începutul 
lucrării sale de păstorire obişnuia să spovedească numai în 
Postul Mare, deoarece ruşii obişnuiau să se spovedească şi 
să se împărtăşească numai în această perioadă a anului. 
Sfântul loan dăruia atunci mult timp spovedaniei. Pentru 
el, taina spovedaniei nu era un lucru obişnuit, ci îl lega 
întotdeauna nemijlocit de pocăință. Cerea de la credincioşi 
să cunoască bine adevărurile duhovniceşti şi să aibă o 
hotărâre şi o dispoziţie sinceră spre pocăință. Deseori 
jertfea ore întregi pentru un singur om ce se spovedea. Nu 
de puţine ori îl silea pe acesta să-l viziteze şi a doua, şi a 
treia oară, până înţelegea că a sosit momentul să-i dea 
iertarea păcatelor. 

Pe măsură ce trecea timpul, se înmulțeau cei ce 
veneau la spovedanie. În Postul Mare era nevoit să 


` Am respectat opțiunea traducătorului de a folosi cuvântul proroc şi 
nu prooroc (n. red.) 

spovedească de multe ori de la ora două după amiază până 
la două noaptea, și tot nu ajungea timpul. Dacă se pune la 
socoteală şi faptul că în acea perioadă postea, şi încă 
aspru, se înţelege cât de grea era această lucrare. 

Câteva mărturii ale vremii arată că în zilele obişnuite 
ale anului veneau la spovedanie între 150 şi 300 de 
persoane zilnic. În jurul anului 1890, în Postul Mare, 
numărul acestora creștea până la cinci, şase mii zilnic. 
Chiar dacă la început era nevoit să spovedească până 
dimineaţa în zori, tot nu apuca să mulțumească această 
mare mulțime de oameni. 

Astfel, a hotărât să readucă în practică vechea 
rânduială a săvârșirii spovedaniei în comun, pe care a 
adaptat-o condiţiilor deosebite ale turmei păstoriţilor săi”. 
Autorităţile bisericești s-au convins de necesitatea acestui 
lucru şi l-au îngăduit ca pe o situaţie ieşită din comun. 
Puțin mai târziu, una dintre credincioasele cunoscute 
batiuşkăi, mergând la biserică, a văzut în timpul 
spovedaniei pe Însuși Mântuitorul Hristos binecuvântând 
mulțimea celor ce se spovedeau şi pe părintele loan. Astfel 
s-a încredinţat şi părintele însuşi că acest fel de spovedanie 
la care fusese nevoit să recurgă era bineplăcut lui 
Dumnezeu (mai multe despre spovedania în comun vom 
vedea în cel de-al doilea capitol). 

Cei ce au trăit momentele unice ale spovedaniei în 
comun nu vor uita niciodată atmosfera de adâncă 


? După cum vom vedea, sfântul loan de Kronştadt făcea spovedania în 
comun având aprobarea singulară a Sfântului Sinod. Nu trebuie să se 
înțeleagă, aşa cum au făcut-o în mod greşit unii rătăciți din vremurile 
noastre, că spovedania în comun este o practică de care avem nevoie 
în Biserică. Duhovnicii care practică spovedaniile în comun fără a 
avea aprobarea Sinodului, ca şi cei care dau dezlegare la împărtășanie 
creștinilor care nu s-au spovedit, merg pe un drum greşit, nu pe calea 
binecuvântată a Sfântului loan de Kronștadt (n.red.). 

străpungere ce stăpânea în biserică. Părintele loan părea 
un om nepământesc, un om trimis din cer de Dumnezeu 
pentru a-i uşura pe cei ticăloşiţi şi a-i mângâia pe cei 
împuţinaţi la suflet, pentru a da curaj celor deznădăjduiţi şi 
a-i călăuzi pe cei păcătoşi la pocăință. Se dăruise în 
întregime aproapelui său şi lui Dumnezeu, şi nu păstrase 
pentru sine nici o fărâmă de timp: ziua şi noaptea întreagă 
se lupta să răspundă nesfârşitelor cereri ale turmei sale. Și, 
în toată această silită întoarcere către cele din afară, avea 
vreme să se îngrijească şi de iubita sa rugăciune ce era 
neîntreruptă pe buzele lui, precum şi de călăuzirea 
mulțimii celor ce i se încredinţaseră într-o desăvârşită 
ascultare. Precum spunea  protoiereul G.  Savelski, 
“părintele loan nu avea nici timpul, nici mijloacele pentru 
o lucrare duhovnicească sistematică. Strălucirea sa 
duhovnicească, însă, făcea ca fiecare cuvânt al lui să 
pătrundă adânc în suflet. De multe ori erau de ajuns o 
privire sau un cuvânt al său pentru a schimba şi a tămădui 
un suflet tulburat”. 

Un element ce-l caracteriza în chip deosebit pe 
Sfântul loan de Kronştadt era continua sa laudă adusă lui 
Dumnezeu. Pentru aceasta, toate lucrurile vorbeau în jurul 
său despre slava lui Dumnezeu. Precum Sfântul Serafim 
de Sarov, tot astfel şi Sfântul Ioan era o întrupare vie a 
bucuriei creştine. Trăia continuu momentul Învierii. În 
chip deosebit simțea această stare în timpul Sfintei 
Liturghiei; pentru aceasta se şi străduia să slujească zilnic. 

“Dumnezeu este o ființă dătătoare de viaţă și 
înfricoşată”, striga. “Este Dumnezeul slavei!” f. Toată 


* Sfânta Mănăstire Paraclitu, Sfântul loan de Kronştadt, ed. a şaptea, 
1997, p. 93 

ființa propovăduirii şt a întregii sale vieţi este întrupată în 
aceste cuvinte. 

Faptul că Sfântul loan avea o atât de mare înrâurire 
asupra sufletelor oamenilor se datorează acestui lucru: atât 
oamenilor le spunea întotdeauna ceea ce îi poruncea 
inima, cât şi lui Dumnezeu. Cuvântul i se revărsa din 
sufletul plin de o credinţă adâncă şi de o sinceritate 
desăvârşită. Sufletul i se umpluse de Dumnezeu şi de slava 
Sa. “Părinte pascal” îl numea cineva într-o predică, 
identificându-l cu Sfântul Serafim de Sarov. 

Pentru Părintele loan, Sfânta Liturghie nu era 
săvârşirea după tipic a unei slujbe zilnice, ci lua parte trup 
şi suflet la aceasta. 

Preoţia era pentru Sfânt tot ceea ce putuse să 
dăruiască Dumnezeu mai mare şi mai înalt neamului 
omenesc. Preotul *... dezleagă păcatele, vindecă bolile. 
Preschimbă pământul în cer. Unește cerul cu pământul. pe 
om cu Dumnezeu. Strânge într-o singură adunare îngeri şi 
oameni... Preotul vorbește neîncetat cu Domnul şi Acesta 
răspunde cuvintelor sale...”. Pentru aceasta, “în preot nu 
trebuie să se afle nici o umbră de mânie sau de amărăciune 
asupra cuiva. În preot nu trebuie să existe împătimire 
pentru nimic pământesc — hrană. îmbrăcăminte, podoabe, 
cinste, sau, cu mult mai mult, împătimire pentru oarecare 
persoană. Preotul trebuie să fie totdeauna ceresc, 
dumnezeiesc, sfânt.” 

Dintr-o asemenea dumnezeiască întelegere a preoţiei 
izvorăsc şi sfaturile pentru preoţi de mai jos: 

“Să slujeşti Sfânta Liturghie cu frică şi cutremur. 
Mai ales dacă slujeşti zilnic ia aminte să nu-ți transformi 
stomacul în unealtă a lăcomiei pântecelui şi a gâtlejului. 
Păzeşte cu străşnicie canonul postului pe care Domnul l-a 


5 Idem, pp.112, 114 

poruncit. la aminte şi mântuieşte-te pe tine însuţi şi pe 
norod... Când faci lucrul lui Dumnezeu să nu te gândești 
niciodată la bani. Nu necinsti Duhul lui Dumnezeu şi nu 
vinde darurile Sale, ca să nu te distrugi și pe tine împreună 
cu banii tăi.” 

Creştinii mergeau la Kronştadt pentru a-l întâlni pe 
părintele loan nu numai pentru a-i cere ajutor material. 
Căutau o mărturie vie a adevărurilor dumnezeiești, căutau 
pe acela ce i-ar fi putut încredința că într-adevăr 
Dumnezeu există. 

În jurul anului 1890, Părintele loan devenise 
cunoscut pretutindeni. Îl numeau “păstorul tuturor ruşilor”. 
Faima sa se întinsese în toată Rusia, dar nu s-a mărginit la 
ea. A depăşit granițele pământului rusesc şi ale lumii 
ortodoxe. Către “batiuşka” loan îşi îndreptau atenţia şi 
creştini de alte credinţe decât cea ortodoxă, precum şi 
evrei, musulmani și alții. Cu toţi aceștia nu discuta lucruri 
legate de religie; îi întreba de nevoile şi greutăţile lor, şi se 
străduia să îi ajute pe cât putea. 

Marea sa faimă i-a creat şi multe obligaţii. Numărul 
scrisorilor pe care le primea zilnic din toate colțurile 
Rusiei şi din străinătate ajungea până la şase mii. Scrierile 
sale s-au tradus în multe limbi străine. Toţi vorbeau despre 
acest “fenomen”. 

Va trebui să observăm aici că o contribuţie 
însemnată la această mare faimă a sa au avut și 
nenumăratele minuni pe care la săvârşea cu rugăciunea. 
Începutul minunilor s-a făcut la îndemnul sau mai degrabă 
la stăruința unei bătrâne  evlavioase, Paraschiva 


* Ibidem, pp. 115-116 

Kavrighina, care de mică se afierosise lui Dumnezeu şi era 
cunoscută pentru multele sale harisme duhovniceşti. Era 
fiică duhovnicească a leromonahului Ilarion, ucenic al 
Cuviosului Serafim de Sarov. Cuviosul Ilarion îi rânduise 
să meargă să-l slujească pe părintele loan de Kronştadt, 
“noul luminător al Bisericii”. Ea l-a îndemnat stăruitor pe 
acesta să ceară de la Dumnezeu darul vindecării minunate 
a bolnavilor prin puterea şi harul preoţiei. 

De atunci părintele loan a început să se roage pentru 
vindecarea bolnavilor, şi deseori săvârşea minuni. S-a 
înștiințat astfel că aceasta era voia lui Dumnezeu. De 
aceea, jertfa sa se adâncea tot mai mult în deschiderea 
către a face toate cele cu putinţă pentru ajutorarea omului 
îndurerat. “Domnul, spunea el însuşi, m-a chemat să 
slujesc oamenilor cu rugăciunea. Sunt aşadar martor al 
multor vindecări minunate de felurite pătimiri. Într-un 
răstimp foarte scurt sau chiar într-o clipă, s-au făcut prin 
rugăciune vindecări de şchiopi, orbi, surzi şi de alte boli 
chinuitoare”. 

Această mărturisire a sa, precum şi recunoașterea 
puterii făcătoare de minuni a rugăciunii sale, nu trebuie în 
nici un caz să pară fără discernământ, ori ca o putere sau 
dar ce s-ar fi datorat stării sale harismatice. În nici o 
situație nu primea minunile pe care le săvârşea ca fiind 
rezultatul vredniciei sale, nici ca o încununare de la 
Dumnezeu pentru luptele și virtuțile lui. Pentru Părintele 
loan, toate puterile sale duhovniceşti, tot ceea ce era 
luminos şi bun înlăuntrul său, erau lucrări ale 
dumnezeiescului har. Când povestea cu îndrăzneală 
minunile pe care harul dumnezeiesc le săvârşea prin 
rugăciunile lui, nu făcea altceva decât să mărturisească 
slava lui Dumnezeu. Cu aceeaşi îndrăzneală mărturisea 


7 Ibidem, p. 330 

însă şi a sa nevrednicie, pentru care se pocăia şi se tânguia 
fără încetare. 

Minunile pe care le săvârşea Părintele loan erau cu 
adevărat nenumărate. Nu este în intenţia noastră a face o 
înregistrare a acestora în cadrul strâmt al acestei scurte 
biografii. Vom arăta numai că minunile erau felurite: 
vindeca orbi, şchiopi, bolnavi cu cele mai ciudate pătimiri, 
cărora le citea rugăciunile Bisericii. Erau situaţii însă în 
care vindeca de departe, la distanţe uriaşe: fie se ruga după 
ce primea o scrisoare sau o telegramă, fie că cineva care îl 
cunoscuse sau auzise numai despre el îl chema în 
rugăciunile sale. Aceste situaţii erau şi cele mai minunate, 
pentru că cei ce primeau vindecare, adeseori în urma unui 
vis sau a unei vedenii, de multe ori nici nu-l cunoşteau şi, 
după ani de zile, îl recunoșteau din fotografiile care 
circulau printre credincioşi. 

Existau însă şi situaţii în care Sfântul se înfăţişa el 
singur undeva, unde într-adevăr era nevoie, fără a-l 
înştiința cineva. 

Întâmplările legate de darul înainte-vederii sunt de 
asemenea numeroase şi multe dintre ele impresionante. 
Printre celelalte harisme, fusese înzestrat de Dumnezeu și 
cu acest dar al înainte-vederii, tot pentru a-l pune în slujba 
semenilor săi. 

Va trebui pomenit aici, de asemenea, şi darul 
profetic al Sfântului loan. Cu ochiul său prorocesc vedea 
nenorocirile ce urmau să vină peste Rusia prin stăpânia 
ateismului şi de multe ori profeţise despre aceasta. Vedea 
lepădarea de credinţă şi se necăjea mult. El însuşi era 
icoana blândeţii, smereniei și a dragostei pentru toți 
oamenii, fără a socoti cărui neam sau religii aparţin. Pe 
atei, pe materialişti şi pe anarhişti îi vedea surpând 
temeliile bunei cuviințe în lume, întinând credinţa 
poporului rus ortodox şi prigonind Biserica. Odată, cu 

puțin înainte de adormirea sa, a spus aceste cuvinte 
profetice: 

“Iubita noastră Rusie, învaţă să crezi numai în 
Atotputernicul Dumnezeu, Cel ce stăpâneşte destinele 
lumii întregi. Învață din credinţa sfinților tăi înaintaşi, din 
înțelepciunea şi curajul lor. Domnul ne-a încredințat cel 
mai mare bun mântuitor — credința noastră ortodoxă. 
Locuitorule al Rusiei, deșteaptă-te! Cine te-a învăţat 
răzvrătirea, cine te-a învăţat să iei parte la atâtea răscoale 
şi răzmeriţe fără de minte, cum nu a mai cunoscut 
vreodată Rusia? Opriţi această nebunie! Destul! Încetaţi a 
mai bea acest pahar amar care vă otrăveşte şi pe voi, şi 
Rusia... Tronul Rusiei se clatină, se zdruncină, năruirea se 
apropie... Dacă această stare continuă în Rusia şi ateii şi 
anarhiştii cei fără de minte nu se vor pleca dreptăţii legii, 
atunci Rusia va avea soarta pe care au avut-o atâtea 
stăpâniri şi împărăţii: va fi părăsită de dreapta judecată a 
lui Dumnezeu şi va dispărea de pe faţa pământului pentru 
necredinţa şi nelegiuirea ei... Patrie nenorocită!... Când îţi 
vei reveni? Numai atunci când vei urma cu toată inima pe 
Dumnezeu și Biserica, când vei iubi curăţia şi rânduielile 
morale.” 

Asemenea tuturor sfinților, nici Sfântul Ioan n-a 
scăpat de ispite. Pe o cale de mai bine de cincizeci de ani 
de slujire a lui Dumnezeu şi a semenilor, a întâlnit multe 
piedici şi a dus un mare război cu potrivnicii Bisericii. 
Trebuie să avem în vedere că în acea perioadă (sfârşitul 
veacului al nouăsprezecelea, începutul secolului douăzeci) 
în Rusia, în mijlocul răzmerițelor generale provocate de 


5 Mănăstirea Schimbării la Faţă — Boston: Saint John of Kronştadi 

noile ideologii şi de mișcările şi curentele revoluţionare, 
climatul nu era deloc prielnic pentru Biserică. Se poate 
înțelege deci războiul care i-a stat înainte Părintelui loan. 
Prielnic pentru el a fost faptul că sfinţenia şi personalitatea 
sa puternică aveau un puternic răsunet în popor şi astfel 
vrăjmașii săi nu îndrăzneau a-l contesta cu uşurinţă şi a se 
întoarce împotriva lui. Existau, desigur, şi Situaţii în care 
chiar şi jurnale şi periodice de stânga găzduiau în paginile 
lor povestiri despre Părintele, pentru a-şi arăta 
“imparțialitatea”. 

Pe lângă acest război cu vrăjmaşii săi, război care era 
de așteptat şi pe care îl purta cu îndrăzneala creștină şi 
credinţa ce-l caracterizau, începând cu anul 1880 a avut de 
înfruntat şi o altă ispită, din sânurile Bisericii de această 
dată. 

Exista un grup de credincioşi care credea în noi 
întrupări ale Domnului şi ale Născătoarei de Dumnezeu, 
precum și ale altor Sfinți. În acest grup. format în 
majoritate de femei, a început să se răspândească vestea că 
Sfântul loan era însăși întruparea lui Hristos. S-au numit 
pe ei înşişi “ioaniţi” şi au început să compună imne şi să le 
cânte în faţa portretului lui. Părintele a fost foarte necăjit 
de această situaţie. La început a trimis acestor ioaniți o 
scrisoare amenințătoare iar mai apoi, la invitaţia 
autorităților bisericeşti, a vizitat el însuşi Petrogradul 
pentru a-i întâlni şi a-i întoarce de la “prostia” lor, precum 
o caracteriza. În cele din urmă toate strădaniile sale s-au 
dovedit zadarnice. Aceia au continuat să se întărească în 
rătăcirea lor, iar după moartea lui aşteptau A Doua Venire 
a “Noului Hristos” pentru a judeca lumea. 

Toată această purtare a falşilor ucenici îl necăjea 
neînchipuit de mult pe Părintele loan, lovind în smerenia 
lui. Prezenţa şi toată activitatea ioaniţilor a fost o mare 
încercare care l-a chinuit până la moartea sa. 

Părintele Ioan era o fire nobilă şi delicată. Era mai 
degrabă potrivit la înălțime şi destul de îndemânatic în 
mişcări. Chiar şi când slujea, mişcările sale erau iuți, 
foarte energice. Ceea ce se distingea în chip deosebit pe 
faţa sa erau neobișnuiţii săi ochi limpezi, albaştri, 
gânditori. Toţi care l-au cunoscut mărturiseau că ochii săi 
aveau o lumină neobişnuită, o strălucire asemeni 
fulgerului, care nu era altceva decât reflectarea strălucirii 
sale lăuntrice. Nu era cu putință să-l vadă cineva şi să nu 
dezarmeze, să nu cedeze, oricât de potrivnice i-ar fi fost 
intenţiile. 

Ultimii ani ai vieţii Părintelui loan au fost mai 
curând liniștiți, în pace, şi fericiţi. Tot poporul îl iubea, 
chiar şi membrii cei mai renumiţi ai societăţii rusești care 
aveau un rol conducător în problemele politice şi 
bisericeşti îl stimau şi îi arătau aceasta. Mulţi credincioși 
care simţiseră influenţa binefăcătoare a rugăciunilor sale îi 
dăruiau diferite lucruri (anterie, rase de mătase ş. a.) pe 
care Părintele îşi rânduise canon a le împărți. Cu toate 
acestea nu-i lipsea nimic. De multe ori, pentru a-i satisface 
pe cei ce dăruiau, purta aceste rase scumpe, iar câteodată 
purta şi medaliile cu care fusese cinstit. În 1907, ca 
recunoaștere a slujirii lui, Sfântul Sinod l-a rânduit ca 
membru de onoare al său. Din smerenie, Părintele nu a 
luat niciodată parte la lucrările Sinodului. 

Ajungând la cel de-al optzecilea an al vieții şi văzând 
că “vremea cercetării” sale era aproape, a început să se 
pregătească pentru marea călătorie. În inimă simţea o 
nețărmurită dragoste pentru întreaga omenire, pentru 
întreaga creație. Mintea era dăruită lui Dumnezeu 
continuu. ÎI slavoslovea fără încetare prin Sfintele 

Liturghii săvârşite zilnic, prin rugăciune neîncetată, prin 
cereștile şi dumnezeieştile sale cugetări. 

Întreaga sa viaţă era iubire. lubire pentru Creatorul 
său și pentru aproapele. Această dragoste o manifesta cu 
toată ființa sa, găsindu-și însă deplinătatea în Sfânta 
Liturghie. Acolo, în taina cea mai presus de fire a 
dumnezeieştii întrupări a lui Dumnezeu, se desăvârşea 
dragostea sa pentru Dumnezeu şi pentru semenii săi. 

Prin cugetări cereşti, cu o pocăință continuă şi o 
neîncetată slavoslovie către Dumnezeu, aştepta în linişte şi 
pace plecarea din această pământească viață către cea 
adevărată. Cu trei ani înainte de adormirea sa, a făcut o 
infecţie la sistemul urinar. Suferea mult, dar răbda cu 
bărbăţie, Deși durerile îi erau foarte mari, n-a încetat să 
slujească. În ultimul timp avea dureri continuu, nu putea 
să se liniştească deloc, fără numai 15-20 minute în 24 de 
ore. Numai când slujea îl lăsau durerile pentru două 
ceasuri. 

În postul Naşterii Domnului starea i s-a înrăutățit. Cu 
toată stăruința doctorilor şi a celor apropiați, nu a primit să 
dezlege postul. 

Pe 10 decembrie 1908 a slujit ultima Sfântă 
Liturghie. Era foarte epuizat. După apolis a şezut într-un 
scaun în fața amvonului şi a dat fiilor săi duhovniceşti 
ultimele sfaturi şi poveţe. «Să vă rugaţi şi să-L iubiţi pe 
Dumnezeu», a încheiat. 

Cei prezenți în biserică au înțeles că îl pierdeau şi au 
izbucnit în plâns. De peste tot se auzeau suspine, bocete, 
tânguiri. Şi-au dat seama că iubitul lor batiuşka pleca și 
nu-l vor mai vedea, nu vor mai simţi peste ei privirea 
părintească, vor fi lipsiţi de prezenţa sa binefăcătoare. 

Din ziua următoare au început să-l împărtășească 
zilnic acasă. Pe 18 decembrie a întrebat ce dată este şi, 
primind răspunsul, a zis: 

- Slavă Domnului! Mai avem încă două zile. Vom 
apuca să le facem pe toate. 

După două zile, pe 20 decembrie 1908, la 7.40 
dimineaţa, Părintele loan de Kronştadt şi-a predat sufletul 
lui Dumnezeu, în vârstă de 80 de ani. 

Trupul său a fost aşezat la început în Catedrala 
Sfântului Andrei iar apoi a fost transportat la Petrograd, 
unde a şi fost îngropat. Atât în Kronştadt cât şi în 
Petrograd s-au adunat mari mulțimi de oameni pentru a se 
închina şi a primi pentru ultima dată binecuvântarea sa. În 
drumul de la Kronştadt în capitală, convoiul a fost urmat 
de mai bine de 20.000 de oameni. După cum afirmă 
martori oculari, înmormântarea sa a fost urmărită de pe 
veranda palatului de iarnă de întreaga familie 
împărătească. 

La slujba înmormântării au participat mulți ierarhi, 
60 de preoţi şi 20 de diaconi. Cuvântul de la urmă a fost 
ținut de protoiereul şi filozoful Ornandski. 

Trupul i-a fost îngropat într-un mormânt din subsolul 
bisericii mânăstirii de maici lanovski, precum el însuşi 
ceruse. Acolo au continuat să vină mulţimi de credincioşi 
şi să ceară în diferite chipuri mijlocirea sa pentru 
problemele grele pe care le aveau. Există numeroase 
mărturii care arată că Sfântul a împlinit multe din dorinţele 
credincioşilor şi că la mormântul lui s-au făcut multe 
minuni. 

În fiecare an, în ziua adormirii sale, la porunca 
țarului, se slujeau parastase în toate bisericile din ţară. Și 
Sfântul Sinod a luat o serie de hotărâri spre cinstirea sa, 
printre care şi introducerea în programa de învățământ a 

seminariilor teologice a unor cursuri privind viața şi 
lucrarea protoprezbiterului loan de Kronştadt. 

CAPITOLUL II 
PORTRETUL SĂU DUHOVNICESC? 


Sunt cu desăvârşire sărac, neputincios. Puterea mea 
este Dumnezeu. Această credință este cea mai mare 
înțelepciune a mea care mă face să mă simt întru totul 
fericit. 

Sfântul loan de Kronştadt 


1. Scene evanghelice 

Înainte de toate, să ne străduim a-l cunoaşte pe 
Sfântul loan din exterior. Vom începe cu povestiri despre 
Sfântul venite din partea unor martori oculari. 

Avem în faţa noastră un tânăr, discipol al lui Tolstoi. 
În străduința lui de a-L întâlni pe Dumnezeu, aflat în 
întunericul în care îl duseseră greşelile tinereţii, a fost 
călăuzit la picioarele lui Lev Tolstoi. A “devorat” cu 


” Textele care urmează sunt mărturii autentice ale martorilor oculari, 
adunate cu multă râvnă de soţia savantului rus Chiril Losifovici 
Zaiţev, care a şi prelucrat aceste mărturii. După moartea soţiei, Chiril 
s-a mutat în America unde a fost hirotonit preot, iar mai târziu a 
devenit arhimandrit cu numele de Constantin. Părintele Constantin a 
publicat pentru prima dată aceste texte în 1952, în limba rusă, cu titlul 
Duhowny oblik Protoiera otsa loanna Kronshtadadskago. În 1964 
aceleaşi texte uu fost publicate (traduse în engleză) în periodicul 
Orthodox Life (nr. 88, 89, 90). În 1982 au circulat într-un volum 
separat cu titlul A Spiritual Portret of Saint John of Kronştadt, editate 
de THE ST. JOHN OF KRONȘTADT PRESS, LIBERTY, TN 37095, 
U.S.A. Traducerea de față s-a făcut urmând această din urmă ediţie, cu 
foarte mici intervenţii în text (despărțirea textului în capitole, titluri 
Ş.a.). 

patimă textele noului “dascăl al vieţii”. Sufletul său însă, a 
rămas gol, rece. Nu s-a întâlnit cu Dumnezeu. Pentru 
Tolstoi nutrea o admiraţie nețărmurită, respect, dar tot 
pustiit sufleteşte rămânea. | s-a întâmplat în acea perioadă 
să aibă o întâlnire. Să-l lăsăm, însă, să ne-o descrie el 
însuşi: 

“În acea vreme s-a întâmplat să mă plimb odată de-a 
lungul malului unui râu. La început n-am observat că se 
strânsese o neobişnuit de mare mulțime de oameni, apoi 
i-am văzut pe mulți alergând către debarcader. l-am urmat 
şi eu din curiozitate. Pe lângă mine a trecut alergând un 
preot pe care îl cunoşteam. Figura lui m-a mirat. De obicei 
era liniştit, mișcările îi erau molatice. Acum însă îşi ținea 
rasa cu mâinile şi alerga împingând încoace şi încolo pe 
ceilalți pentru a-şi face loc. Nu puteam să înțeleg ce se 
întâmplă. În cele din urmă am auzit pe cineva zicând că a 
venit Părintele loan. Era vestitul protoprezbiter din 
Kronştadt care mergea în locul său de naştere şi, în drumul 
lui, se oprise în orașul nostru. 

Până atunci văzusem numai fotografii de-ale lui. 
Acum stătea în vapor, pe punte. Era un preot cu un chip 
nobil, plin de bunătate. Toţi ochii erau întorşi asupra sa. În 
aceste priviri puteai să distingi bucurie, uimire, un tainic şi 
adânc fior. Din mulţi ochi curgeau lacrimi. De ce? Pentru 
că descopereau ceva iubit, cunoscut, un dor ce se găsea 
ascuns adânc în sufletul fiecăruia. Ceea ce căutau nu 
găseau înlăuntrul lor, ci în omul din fața lor. Dar era 
același lucru. Voiau ca omul să fie frumos, desăvârşit. Şi 
iată, în faţa lor se găsea un om aşa precum îl vroiau, era 
aproape de ei. Tot ceea ce era frumos în fiecare a înviat, a 
ieşit afară, de aceea şi ochii lor se umpluseră de lacrimi de 
bucurie şi uimire. 

Preotul a început să vorbească. Se spune că scenele 
Evangheliei nu se mai repetă în zilele noastre. Această 

afirmaţie nu este valabilă. Fără nici o îndoială aceasta era 
o adevărată scenă evanghelică. Vorbea simplu, deschis. A 
spus că se bucura mult că ne vede, că ne doreşte tot ce-i 
mai bun, că era bucuros că se încredinţase de credinţa 
noastră, a tuturor, în Dumnezeu, în Hristos al nostru. Ochii 
ne străluceau de fericire, de bunătate, plini de lacrimi. 
Dacă intensitatea credinţei şi a bucuriei s-ar fi putut 
măsura pe scara dumnezeiescului adevăr, socotesc că 
această clipă ar fi fost cea mai înaltă pentru marea credință 
a oraşului nostru. Dacă în acel ceas, părintele loan le-ar fi 
cerut oamenilor să părăsească totul şi să-l urmeze, sunt 
sigur că mulţi ar fi fost aceia care s-ar fi supus. Nu s-au 
spus asemenea cuvinte. Este însă vădit că aceşti oameni au 
atins capătul, capătul sfințeniei şi al adevărului, şi au 
început să se întoarcă la viaţă...” 

Această descriere am luat-o dintr-un periodic religios 
de stânga, Noul Drum. Pentru acest periodic, atât Tolstoi 
cât şi Sfântul loan erau “fenomene religioase” de aceeaşi 
valoare. În articolul din care am luat fragmentul prezentat 
mai Sus se mai arăta şi că senatul universităţii luriev a ales 
în acelaşi timp ca membrii de onoare pe contele Lev 
Tolstoi şi pe protoprezbiterul loan Serghiev din Kronştadt. 
Este însă cunoscut că Sfântul loan a refuzat această cinste, 
tocmai datorită alegerii făcute în acelaşi timp. 

Acest articol a revenit în actualitate prin faptul că, 
exact în acea vreme, Sfântul loan stigmatizase periodicul 
Noul Drum într-o declaraţie a sa, accentuând că nu există 
decât un singur drum sigur către mântuirea omului, acela 
al lui Hristos. Orice drum nou nu conduce la mântuire, ci 
la pierzanie. Editorii periodicului au vrut să prezinte 
declaraţia Sfântului loan și acuzaţia sa ca pe o neînțelegere 
din partea acestuia. S-au străduit să arate marea lor 
deschidere în ceea ce priveşte temele religioase şi, 
într-adevăr, această descriere a Sfântului pe care am 

înfăţişat-o mai sus şi care provine de la oameni 
dezinteresaţi este foarte impresionantă și convinge prin 
imparţialitatea ei mai mult decât dacă ar fi fost publicată 
într-un periodic bisericesc. Tânărul discipol al lui Tolstoi 
își încheie impresiile de la întâlnirea cu Sfântul Ioan prin 
următoarele: 

“Împreună cu toți ceilalţi, mi s-a părut că mi-am 
găsit şi eu sufletul. Această întâlnire a fost pentru mine 
exact dovada pe care o ceream despre Dumnezeu și 
creştinism, dovadă pe care o căutasem cu atâta agonie. 
Această dovadă avea aceeași putere, expresivitate şi putere 
creatoare ca argumentele lui Tolstoi. Acolo se afla duhul şi 
puterea meşteşugului minţii. Aici găseşti duhul înrâuririi 
ce izvorăște din trăirea curată. Părintele loan a dovedit că 
Biserica poate, mai mult decât orice altceva, să-l 
reînnoiască pe om. A venit un slujitor al Bisericii, în care 
sălăşluia adevărul lui Dumnezeu, şi Preaînțeleptul Duh cel 
de viaţă dătător al lui Hristos a vorbit oamenilor.” 

lată o altă descriere. Întâmplarea a avut loc în 
Vologda şi este povestită de către o femeie foarte 
evlavioasă, care era surdă: 

“Pe 8 iunie, la debarcader a început de la 4 după- 
amiaza să se strângă lumea. La ora 8, întreg debarcaderul, 
cheiurile, balcoanele din apropriere, bărcile, vaporaşele, 
toate erau pline. Peste tot nu vedeai decât capete de 
oameni. În cele din urmă, la ora 9, a sosit părintele loan şi 
s-a îndreptat direct către vaporul ce era pregătit de plecare. 
Îndată ce l-au văzut, mulțimile care-l aşteptau, miile de 
oameni, au început să strige rugător: 

- Părinte, roagă-te pentru noi păcătoşii! 

Acesta şi-a scos potcapul şi s-a întors către o biserică 
aflată în apropiere, rugându-se. Apoi i-a binecuvântat pe 
oameni cu semnul crucii în cele patru direcţii şi le-a făcut 
plecăciune. Toţi au răspuns cu plecăciune şi s-au închinat; 
mulți plângeau... Scena era cu adevărat minunată... 

Când vaporul a ridicat ancora şi toate în jur s-au 
liniştit, am mers lângă Părintele loan. Am îngenuncheat 
înaintea lui şi am izbucnit în lacrimi de bucurie. M-a 
mângâiat pe cap şi a zâmbit. De fericire nici nu puteam să 
vorbesc. Singurul lucru pe care am putut să-l articulez a 
fost: 

- Părinte, mă tem ca nu cumva de atâta bucurie să-mi 
iasă sufletul! 

Părintele a zâmbit şi şi-a pus din nou mâinile pe 
capul meu...” 

În celălalt capăt al Rusiei acum, în sud... 

“Întreaga gară, peronul, sala de aşteptare, toate se 
umpluseră de lume... Exact la ora 10 fără 7 minute, seara, 
s-a auzit semnalul că aşteptatul tren se apropia. O tăcere 
de moarte stăpânea pretutindeni, toți erau numai ochi şi 
urechi. Inimile băteau cu putere, aceasta însă nu a ţinut 
decât o clipă. Trenul a intrat în gară mugind şi scoțând 
aburi... Mecanicul strigă: «Părintele este în vagonul 
oficial, în spate!» 

Marea de oameni, care până atunci fusese liniştită, a 
început să se agite. Vagonul s-a umplut îndată de lume. De 
peste tot se auzeau glasuri: 

«- Părintele nostru iubit, binecuvântează-ne!» 

Cu  răenune la aceste rugăminți, din lăuntrul 
vagonului s-a auzit o voce plina de bunătate: 

«- Dumnezeu să vă binecuvânteze pe toți, prietenii 
mei! Lăsaţi-mă acum să plec». 

În cele din urmă părintele Ioan s-a sprijinit în mâini 
şi s-a ridicat cu greutate, a coborât pe peron şi i-a salutat 
pe toţi cei adunaţi acolo. 

«- Bun găsit, prietenii mei! Bun găsit, părinți şi 
maici! Bun găsit, frați şi surori! Bun găsit, copii!» 

Mulțimea, asemenea unui şuvoi de apă, a năvălit 
către bunul preot, i-a împins pe cei ce-l ocroteau şi l-a 
ridicat pe mâini ca şi cum ar fi fost o coajă de nucă. 
Glasuri, strigăte, suspine de bucurie, toate erau 
amestecate. Mâinile părintelui loan s-au pierdut sub 
sărutări şi s-au udat de lacrimi. Miile de oameni îi sărutau 
hainele. Din toate părțile se auzeau voci: 

«- Părinte, eşti al nostru, eşti iubitul nostru, roagă-te 
pentru noi!» 

Toţi credeau că în acea noapte părintele va pleca 
direct spre biserică şi va începe Liturghia. Liturghia însă 
era rânduită să se facă dimineaţa. Toţi cei care veniseră de 
departe trebuiau să găsească cum să petreacă noaptea. 

Am păşit în curtea bisericii după miezul nopţii. Aici 
am întâlnit o scenă cu adevărat minunată şi am auzit ceva 
ce ne-a mângâiat mult. De jur împrejurul bisericii, locul 
era plin de oameni care dormeau. Din când în când se 
auzea, ici colo, câte un suspin însoţit de aceste cuvinte: 

«- Ah, Dumnezeul meu, învredniceşte-mă! Doamne, 
ajută-mă!» 

Fără să vrei, erai martor dorințelor şi aspirațiilor 
neamului rus... 

La ora 7 dimineaţa lumea a văzut trăsura apropiin- 
du-se. Venea Părintele. 

A mai trecut un minut şi toți am văzut şi am auzit 
ceea ce până atunci ştiau numai din cărți. 

«- Bună dimineaţa, prietenii mei, părinţi, mame, 
fraţi, surori Şi copii. Să aveţi toți pace şi binecuvântarea lui 
Dumnezeu!» — s-a auzit vocea sa tinerească, plină de 
bunătate, ce nu părea a ieşi din pieptul unui om în vârstă 
de 64 de ani. 

Întreaga mulţime de mii de oameni a răspuns cu un 
singur glas: 

«- Cinstite, iubitul nostru părinte, bun venit! Roagă-te 
pentru noi!» 

Părintele loan n-a putut păşi până la biserică. A fost 
purtat până acolo de mâinile credincioşilor care, asemenea 
unor valuri, îl ridicau, îl coborau, iar îl ridicau, îl 
împingeau,; îl înghesuiau, îl trăgeau, mâinile şi hainele îi 
erau apucate încoace şi-ncolo. Iar el? Ochii îi erau plini de 
atâta dragoste, zâmbetul său dulce mărturisea atâta iubire 
părintească! Cu greu a reuşit să intre în Sfântul Altar... 

(Trecem peste celelalte şi ajungem la sfârșitul 
slujbei). 

Citea... dar acesta nu era citit. Era ca şi când 
ascultam o discuţie a sa, față către față, cu Prea Sfânta 
Născătoare de Dumnezeu. Din felul în care rostea 
cuvintele și din gesturile sale energice putea oricine 
înțelege cât de mult se adâncea în ceea ce citea. Întreaga sa 
fiinţă era absorbită de această discuţie a sufletului său cu 
Prea Sfânta Născătoare de Dumnezeu... 

Utrenia s-a terminat. S-a făcut proscomidia. Părintele 
loan se îmbrăcase în veşmintele preoțești şi s-a apropiat de 
Sfânta Masă. Dar ce să fie aceasta? Nu seamănă cu o 
vedenie — sfântă, dulce, înfricoșată? În fața Sfintei Mese 
este îngenuncheat Părintele loan. Capul îi este plecat pe 
mâinile încrucişate. Se roagă. Se roagă vreme îndelungată, 
dar nu ca noi, păcătoşii. Faţa lui capătă o strălucire palidă, 
ca umbrită de o tainică lumină. Pe chip se distinge lupta 
sufletului său, ca şi când ar suferi de năvălirea asupră-i a 

unui lucru înfricoşător, de nestăvilit. Toţi câţi îl priveam 
tremuram şi ne udam feţele cu lacrimi. 

Nu există cuvinte care să înfățişeze ceea ce am 
văzut. Numai sufletul nostru a simtit-o. Urmăreaum o 
rugăciune măreaţă, puternică, în stare să mute chiar şi 
munții. 

A început Sfânta Liturghie... Părintele loan era răpit 
cu totul în rugăciune, slujea cu ochii închişi. Ecfonisele 
sale, fiecare cuvânt al lui, erau o împreună vorbire cu 
Dumnezeu, față către față. După vohod, Părintele Ioan s-a 
întors către credincioşi şi le-a cerut să se roage toți 
împreună pentru binecredinciosul Țar, care era bolnav. El 
însuşi a citit o rugăciune, cu voce mişcătoare. Nu mai 
auziserăm, nici nu mai citiserăm altundeva această 
rugăciune. Era rodul puterii rugăciunii Părintelui loan. 
Câtă credință în mila lui Dumnezeu! Câtă nădejde 
neclintită şi cât de mare dragoste pentru cei ce pătimeau, 
pentru cei bolnavi, se aflau în această rugăciune! Nu era 
un rod al minţii, n-a fost scrisă cu stiloul, ci cu sufletul şi 
cu inima...” 

Ne aflăm în eparhia Valin, în satul Alexeevka. ÎI 
aşteaptă şi aici pe Părintele loan, lângă biserică, de la 4 
dimineaţa. Printre credincioși se află şi mulţi schismatici, 
“rascolnici”... În cele din urmă s-au auzit clopotele 
bisericii. 

“Atunci a apărut pe drum un poliţist, urmat de alți 
trei. Mulțimea oamenilor s-a mişcat, ca străbătută de un 
fior. De la un capăt la celălalt al mulțimii se auzea: 

«- Vine! Vine!» 

Apoi s-a întins o tăcere de moarte... Nu se auzea 
absolut nimic. Au rămas toți nemişcaţi, tăcuţi, temători ca 

nu cumva să nu-l poată vedea pe iubitul lor părinte. Cei 
care erau în față l-au salutat, dar nu se dădeau la o parte ci 
îl urmăreau alergând. Cu cât Părintele loan se apropia mai 
mult de biserică, cu atât mulțimea ce-l înconjura se mărea. 
Nimeni nu voia să rămână în urmă. Puteai să vezi cinstiţi 
bătrâni şi bătrâne uitându-și neputinţa vârstei. Se 
înghesuiau în mulțime, alături de copiii şi nepoţii lor. 
Alergau şi aceştia alături de ei... 

Citirea Paraclisului i-a mişcat adânc pe toţi. 

O mare impresie a făcut Părintele loan în ceasul în 
care a citit Canonul Sfintei Treimi şi rugăciunile care se 
citesc în fața Uşilor Împărăteşti. Aceasta nu era o simplă 
citire. Era trăire, o biruitoare doxologie către Dumnezeu, 
amestecată cu jeluiri pentru păcătoşenia firii omeneşti. Cât 
timp au ţinut acestea, sufletele creştinilor erau purtate când 
în cer, adânc mişcate, când pe pământ — smerindu-se prin 
recunoașterea propriei păcătoşenii;, peste puţin, erau 
înălțate iar la ceruri, apoi din nou reveneau şi izbucneau în 
lacrimi pentru păcatele lor... aceste schimbări ale 
credincioşilor ce-l urmăreau pe Părintele loan au ținut 
până la sfârşitul slujbei...” 


2. Programul său zilnic 

Să ne întoarcem acum în Kronştadt, acolo unde trăia 
şi slujea Părintele Ioan. Cum își petrecea zilele obișnuite? 

La ora 3 dimineața se trezea şi se pregătea să 
liturghisească. Petrecea puţin timp păşind prin grădină, 
rostind lăuntric rugăciunea inimii. În jurul orei 4 pornea 
către Mitropolie, acolo unde urma să facă utrenia. La 
poarta casei îl aştepta deja o mulțime de pelerini. Pentru 
batiuşka era cu neputinţă să vorbească fiecăruia în parte. 
Toţi înțelegeau aceasta şi se mărgineau la a-i cere 
binecuvântare. Se simțeau mângâiaţi fie şi numai cu 
aceasta. Îi prindeau mâna pentru a i-o săruta, se străduiau 

să-i atingă hainele, să-i simtă delicata privire căzând 
asupra lor. 

La Mitropolie îl aștepta o mulţime de cerşetori. 
Tuturor acestora le dădea milostenie, după o rânduială pe 
care o hotărâse el. La utrenie, Părintele loan citea 
Canoanele şi apoi începea Liturghia. De obicei, biserica 
era plină iar lumea care se împărtășea atât de multă încât 
Liturghia ţinea de multe ori până la prânz. In timpul 
slujbelor soseau multe scrisori şi telegrame pe care 
Părintele le deschidea în fața jertfelnicului și se ruga 
pentru expeditori. 

După sfârşitul Liturghiei, ieşea din biserică 
înconjurat de o mulțime de credincioşi şi pornea îndată 
către Petrograd, pentru a răspunde nenumăratelor 
rugăminţi ale bolnavilor. De acolo se întorcea către miezul 
nopții. Singurul timp pe care îl avea la dispoziţie pentru a 
se odihni puțin era cel petrecut în tren, între capitală şi 
Oranienbaum -— o oră distanţă. 

Să urmărim acum impresiile personale ale unui preot 
care a vizitat Kronştadtul cu puțin timp înainte de 
adormirea Sfântului Ioan. 

În camera unde şi-a petrecut noaptea se afla o 
fotografie a Sfântului Ioan cu o însemnare pe care era scris 
chiar de mâna lui: Așa să ne socotească pe noi omul, ca pe 
nişte slujitori ai lui Hristos şi iconomi ai tainelor lui 
Dumnezeu (| Cor. 4,1). Când a mers la vecernie, a găsit 
vreo 200 de credincioşi. Sfântul loan încă nu venise. A 
intrat în Sfântul Altar, unde a găsit Liturghierul Sfântului. 
Pe copertă avea icoana lui Hristos şi câteva cuvinte scrise 
de mâna părintelui. A observat spre sfârşitul slujbei că, în 
afară de grilajul de fier ce se afla lângă amvon. au mai fost 
aduse şi alte bârne de lemn ce se prindeau unele de altele 
prin încuietori. Era pregătirea pentru Liturghia de a doua 
zi. Aceasta i-a adus aminte că odată, la Harcov, 

credincioșii năvăliseră pe solee, îi împinseseră pe cântăreți 
de la strană, făcând un zid omenesc compact în faţa Uşilor 
Împărătești. Vohodul mic şi vohodul mare se făcuseră în 
Sfântul Altar, în faţa Sfintei Mese. 

Seara, pe lângă casa Sfântului se plimbau oamenii 
grupuri-grupuri. Deodată toţi au alergat către direcţia de 
unde a apărut trăsura care-l aducea. Credincioşii au năvălit 
asupra trăsurii, înconjurând-o din spate şi din lateral. 
Poarta casei s-a deschis şi, îndată ce a intrat trăsura, s-a 
închis la loc. 

Același lucru s-a petrecut şi dimineaţă, şi la 
Mitropolie. Poarta bisericii s-a deschis pentru câteva clipe, 
atât cât să treacă trăsura Sfântului Ioan. Sfântul a intrat în 
biserică şi apoi în Sfântul Altar. Sfântul loan a citit numai 
Canoanele, nu a slujit el însuşi utrenia. A pomenit însă 
toate numele ce trebuiau pomenite şi a spovedit. Preotul a 
ascultat numele celor ce erau pomeniţi și a remarcat 
printre ele şi nume foarte rare. Era o zi obişnuită şi, de 
obicei, slujbele nu ţineau mult. Mitropolia, în care puteau 
încăpea mai mult de 5000 de credincioşi, era în general 
plină şi slujeau mai mulți preoți împreună. De această dată 
au slujit şapte preoţi. Preotul a observat că Sfântul loan 
obişnuia să privească direct în faţă pe cei din biserică, mai 
ales la ecfonise precum: “Luaţi, mâncaţi...”. A observat de 
asemenea că-şi umplea chivotul” cu părticele proaspete 
din Sfânta Împărtășanie. Aceasta se făcea în fiecare zi. 
Acest chivot, aflat într-un săculeț de catifea, era purtat tot 
timpul asupra sa de către Sfântul; se despărțea de el numai 
atunci când slujea Sfânta Liturghie. A observat, de 
asemenea, că-i împărtăşea pe credincioşi cu părticele mari 
şi că toţi preoţii au luat parte la potrivirea Sfintelor Daruri. 


IL . a pa $ zs ` 
"Este vorba de chivotul în care ducea Sfânta Împărtășanie celor 


bolnavi (n.tr.) 

3. Slujirea dumnezeiască 

Să încercăm a vedea cu mai multe detalii chipul în 
care săvârşea slujbele Sfântul loan. 

Să începem cu canoanele utreniei. Felul în care le 
citea era de neuitat, fără termen de comparaţie. Batiuşka 
nu numai că slujea utrenia în fiecare zi, dar şi citea şi cânta 
la strană. Până ce începeau canoanele, obişnuia să se roage 
într-unul din paraclisele bisericii. Când se apropia timpul 
pentru canoane, ieşea păşind uşor dar hotărât, pentru a le 
citi el însuşi. La această rânduială Sfântul a renunţat numai 
în ultimul an al vieții sale (1908), datorită epuizării 
accentuate. 

Diaconul M. Antonov, care l-a slujit pe Sfântul până 
la moartea sa, povesteşte: 

“Toţi îşi amintesc de batiuşka, cu statura sa potrivită 
dar cu o uriaşă putere duhovnicească, stând în mijloc, cu 6 
sau 7 cântăreți în jurul său, în poziția lui obişnuită —cu 
pumnul strâns sub bărbie... Toţi îşi amintesc deosebita, 
curata sa dicţie, care făcea să pară că vorbeşte atunci când 
cântă. Îi surprindea pe toţi prin schimbările tonului vocii 
sale. Acum era înţepat, apoi devenea iute şi accentuat, 
după aceea lent, silabic, apoi delicat, muzical... 

Nu citeşte nici un cuvânt fără să desprindă vreun 
înțeles dintr-însul. Foloseşte cuvinte deosebite atunci când 
se adresează oamenilor, poate pentru a le atrage luarea 
aminte. Câteodată îşi însoţeşte cuvintele cu explicaţii 
scurte, dar puternice și expresive. În cele ce citeşte, pare a 
fi cu desăvârşire absorbit. Retrăieşte bucuros biruințele 
sfinţilor asupra vicleanului şi a păcatului. Se întristează de 
căderile şi neputințele oamenilor. Retrăieşte, mişcat şi 
recunoscător, semnele iubirii lui Dumnezeu către neamul 
omenesc, Multe din cele ce le citeşte şi le atribuie sieşi. 
Este mişcat în întregime. Se vede din tonul vocii sale, din 


52 


gesturi. Când citeşte despre slava cerească a Preacuratei 
sau de triumfătoarele biruinţe ale sfinţilor, chipul i se 
luminează. Apoi o umbră îi brăzdează chipul. Sufletul său 
imploră mila lui Dumnezeu, în vreme ce retrăieşte cu 
zdrobire oarecari căderi păcătoase. Deodată ochii i se 
umplu de sfântă mânie. Buzele sale citesc cuvintele 
«satana» sau «diavol». Îşi schimbă însă iarăşi chipul şi se 
bucură până în adâncul sufletului «văzând» duhovniceşte 
biruințele martirilor şi ale sfinților împotriva 
vrăjmaşului...” 

Un alt pelerin îşi aminteşte: 

“După cântarea a 6-a, Părintele loan zice cu voce 
tare: «Condac». Citeşte cu o voce triumfătoare şi, îndată 
ce isprăveşte se grăbeşte spre Sfântul Altar, cade înaintea 
Sfintei Mese şi se roagă. Peste puţin timp, întărit de 
rugăciune, se reîntoarce la strană... 

Câteodată obișnuieşte să cânte şi stihirile. 

După canoane, Sfântul loan citeşte de obicei singur 
rugăciunile dimineţii şi apoi se îmbracă în veşmintele 
preoțești.” 

“Niciodată nu voi uita — povesteşte alt credincios — 
cum cânta stihirile. Părintele loan se îmbrăcase în 
veşminte pentru a sluji Sfânta Liturghie. Numai felonul nu 
şi-l pusese încă. Brusc, cu o mişcare iute ce semăna mai 
mult cu o alergare decât cu un mers obișnuit, a ieşit din 
Sfântul Altar şi a mers la strană, alături de cântăreţi. A 
început să cânte împreună cu ei. Cânta, plin de viaţă, cu o 
adâncă credinţă, conducând el însuşi strana. Accentua 

anumite cuvinte, rânduia ritmul după înţelesul cântărilor. 
Cântăreţii experimentați  prindeau cuvintele, ritmul, 
măsura, şi reuşeau să-l urmărească bine. La început 
cântarea nu părea armonioasă, devenea însă repede 
melodioasă, puternică, plină de viață, acoperind biserica 
întreagă şi umplând de bucurie sufletele celor ce se aflau 
în ea. Era mişcător să-i vezi pe cântăreţi în acest timp. 
Semănau cu o sfântă familie creştină din primele veacuri, 
cu tatăl în frunte, cântând aceste imne biruitoare, sfinte, 
minunate.” 

Ajungem la proscomidie. Părintele Ioan începe cu o 
liniştită adâncire în sine. Nu poartă încă telonul, pentru a 
se mişca slobod. Proscomidia o face întotdeauna singur, cu 
ceilalți clerici alături. Chipul îi este fericit, cu un aer de 
biruință. Cu câtă atenţie, grijă şi evlavie pregătește 
prescura! O ia şi o aşează cu evlavie, asigurându-se de 
câteva ori că stă bine pe disc. 

“- Priviţi! — spune deodată celor ce slujesc împreună 
cu dânsul. Părinte Pavele, părinte Nicolae... Există orice 
altceva pe lumea asta care s-ar putea compara cu ceea ce 
avem noi? lată! Aici este El, Hristos! Aici, printre noi! 
Suntem alături de El, precum apostolii...” 

Toţi în Sfântul Altar sunt cuprinși de evlavie, de 
teamă sfântă, ca şi când ar simţi în jurul lor stând îngerii 
cu aripile desfăcute... 

Cu multă atenţie şi fără nici o grabă scoate părticele 
şi din celelalte prescuri. Sfântul loan pomenește “vii şi 
răposaţi”. Câteodată citeşte numele în întregime, împreună 
cu cel de familie. La proscomidiar sunt aduse şi alte coșuri 
cu prescuri. Sfântul loan scoate el însuşi părticele şi citeşte 
de fiecare dată nume din nesfârşitul şir ce-l are scris pe 
hârtiuțe sau caiete. Se roagă adâncit în mintea sa. Părticele 
scot şi ceilalți preoți care slujesc împreună cu el; 

prescurile sunt foarte multe. Apoi se aude glasul Sfântului 
loan: 

“- Tămâia!” 

Diaconul aduce cădelniţa care întotdeauna are fumul 
măsurat, cu cărbunii bine aprinşi şi fără multă tămâie. 
Referitor la aceasta, Sfântul spunea câteodată diaconului: 

“. Această tămâie este icoana sufletelor noastre. Şi 
ele sunt câteodată înecate de fum, reci, nesimţitoare... 
Doamne, încălzeşte sufletele noastre aşa încât să ardă de 
dragoste pentru Tine...” 

Sfârşind proscomidia, Sfântul rostea rugăciunile 
cuvenite cu voce scăzută, rânduind însă ca diaconul să 
răspundă cu glas înalt. 

Acum începe Sfânta Liturghie. Sfântul loan slujeşte 
ca protos, cel dintâi între preoți. Privindu-l acum cu felon 
Și cu crucea de aur, pare transfigurat. 

“- Să ne rugăm, fraţilor şi împreună slujitori — se 
aude zicând — ca Dumnezeu să ne învrednicească să slujim 
în chip vrednic şi bineplăcut Lui această Sfântă Liturghie 
mântuitoare de suflet.” 

Se deschid Ușile Împărăteşti. Cu o voce hotărâtă, 
desluşită, rostește din adâncul sufletului: “Binecuvântată 
este Împărăţia Tatălui şi a Fiului și a Sfântului Duh, acum 
și pururea şi în vecii vecilor”. Accentuează în chip 
deosebit cuvintele “binecuvântată” și “vecii vecilor”. 
Sfântul pare să se adâncească în sine. Rareori deschide 
ochii. Se găsește deja într-o altă lume. Aceste clipe nu 
seamănă cu nimic altceva de pe pământ. Nu deschide nici 
Liturghierul. Rugăciunile le zice pe de rost, de obicei cu 
voce scăzută. Vrea ca Liturghia să curgă liniștit, fără 
sforțări din partea cântăreților sau a diaconului. În ultimii 
ani ai vieţii sale, acest lucru i-a fost impus şi de starea 
deloc bună a sănătăţii sale. El însuşi rostea ecfonisele 
deslușit, puternic, “din suflet”, fără însă a forța vocea, şi 

acelaşi lucru voia să-l facă și ceilalţi. În timp ce se cânta 
“Unule Născut, Fiule şi Cuvântul lui Dumnezeu...” şi mai 
ales la cuvintele “şi răstignindu-Te...”, lua crucea de pe 
Sfânta Masă, o săruta cu evlavie şi o ţinea în mâini până 
ce se termina cântarea. Câteodată se întâmpla și în alte 
momente să ia crucea şi s-o sărute de multe ori. Părea a-L 
îmbrățişa cu mâinile sale chiar pe Cel răstignit, ÎL privea 
ieşit din sine, ÎI atingea cu fruntea sau cu gura, rostind 
rugăciunile... Apostolul şi Evanghelia le asculta cu multă 
atenţie, câteodată clătinându-şi capul cu tâlc... Cerea ca 
citirea lor să se facă în aşa fel încât să fie înțelese nu doar 
de urechile cele trupeşti, ci şi de către cele duhovniceşti. 

“- Citirea Evangheliei — obişnuia să spună diaconilor 
- nu se face pentru a umple văzduhul de glasuri tunătoare, 
ci pentru a mişca sufletele.” 

Din acest moment al Sfintei Liturghii şi până la 
vohodul mare, Sfântul loan se dăruiește rugăciunii pentru 
toți oamenii. Pentru cât de mare mulțime se simte 
răspunzător! 

“Doamne, mulți dintre cei ce urmăresc acum Sfânta 
Liturghie au sufletele pustiite, asemeni unor vase goale, nu 
ştiu să se roage. Umple sufletele lor acum, în această zi de 
mântuire, cu Harul Preasfântului Tău Duh! Ascultă-mi 
rugăciunea, dăruieşte-le cunoaşterea Sfântului Duh care se 
roagă pentru noi cu suspinuri negrăite (Rom. 8, 26).” 

Pentru cât de mare mulțime se simte responsabil! 
Câţi ochi se întorc asupra lui cu nădejdea că vor primi 
ajutor, mângâiere, izbăvire din boli şi necazuri... Pe toți 
aceştia Sfântul loan îi poartă în sufletul său; se îngrijește 
de cele trupeşti şi sufleteşti, de mântuirea lor. Se vede că 
se sileşte să înfăţişeze cererile lor Domnului nostru, Care îl 
ascultă pe credinciosul Său rob. Se vede că se luptă, că 
cere mila şi ajutorul Lui pentru aceștia... În rugăciune se 
arată câteodată izbucnind, stăruind, cerând. De multe ori 

nu se arată numai implorând, ci chiar luptând cu Domnul, 
apucându-se de marginea hainei Lui cu toată puterea pe 
care o are ca preot. 

Preoţii cei împreună slujitori cu el au fost cuprinși de 
duhul rugăciunii lui, ca şi toţi cei ce se află în biserică. 
Ceea ce trăiesc toţi nu se poate descrie în cuvinte... şi încă 
n-am ajuns la punctul cel mai înalt. 

Începe heruvicul. Părintele loan îşi întinde mâinile 
către dumnezeiescul Izbăvitor ce se află zugrăvit pe 
antimis. Acum se adună mai mult în sine însuşi. Pe obraji 
îi curg lacrimi pe care le şterge cu batista. Vohodul Mare, 
răstignirea Domnului nostru este pregătită cu o “tristeţe 
oficială”, precum spune părintele diacon Antonie. 

Când se porneşte pentru Vohodul Mare, Sfântul loan 
este cu desăvârşire răpit de rugăciune și de contemplarea 
ultimelor zile pe pământ ale Domnului nostru. Pătrunde în 
adâncul acestor cugetări sfinte rostind cuvintele de mai 
jos, în timp ce duce Sfântul Potir: 

- “Și prinzându-l pre el, l-au scos afară din vie şi 
l-au omorât” (Mat. 21-39). 

În general, în acest moment al dumnezeieșştii 
Liturghii Sfântul loan foloseşte multe rugăciuni ale sale, 
pe care câteodată le zice cu voce tare. La rugăciunea ce se 
spune în taină după Vohodul Mare, înainte de epicleză, 
adaugă: 

“Învredniceşte-ne să aflăm har înaintea Ta, aşa încât 
jertfa noastră să fie bineprimită iar Harul Tău să se 
sălăşluiască întru noi şi în aceste Daruri ce sunt puse 
înainte — și în toți ucenicii şi în toți monahii și 
monahiile... şi în toţi cei ce mi-au cerut mie nevrednicului 
să mă rog pentru dânşii, şi în tot poporul tău. Pentru că toţi 
suntem zidirea Ta, făptura Ta după chip şi după 
asemănare. Tu i-ai adus iarăşi la viaţă “din apă şi din duh”. 
l-ai învrednicit să fie, după har, fiii Tăi. Ai pus în inimile 

lor făgăduinţa Duhului, faţă de care nimic nu este mai de 
preţ, mai binecuvântat, mai desăvârşit. Îi hrăneşti cu trupul 
şi sângele Fiului Tău, faţă de Care nu există nimic mai 
dulce. Le dai toate câte sunt bune după fire şi după har, 
fără să afli sfârşit darurilor Tale. Lipeşte-ne de Tine pe noi 
toţi care ne-am înstrăinat prin păcat sau prin împreună 
lucrarea vrăjmașului, ca nici unul dintre noi să nu cadă 
pradă şi să nu se tacă parte diavolului. Tu mântuieşte-ne, 
Părinte al îndurărilor şi Dumnezeul oricărei mângâieri.” 

Când preoţii se îmbrățişează unii pe alţii în Sfântul 
Altar şi zic “Hristos în mijlocul nostru”, Sfântul loan 
adaugă: “Viu şi lucrător”. 

În acest chip umple de teamă sfântă sufletele celor 
împreună slujitori cu el. 

“- Când l-am auzit, eram gata să cad în faţa Sfintei 
Mese” — îşi amintește unul dintre ei. 

După citirea Simbolului Credinței, Sfântul Ioan 
adăuga această rugăciune de mai jos: 

“Întăreşte această credință în sufletul meu şi în 
sufletul tuturor creştinilor ortodocşi. Luminează-ne pentru 
a trăi în chip vrednic de această credință şi de această 
nădejde. Uneşte în această credinţă pe toţi creştinii ce în 
chip primejdios s-au depărtat de la unitatea Sfintei Biserici 
Soborniceşti Ortodoxe, care este trupul Tău şi al cărei Cap 
şi Mântuitor eşti Tu. Șterge mândria învăţătorilor şi „a 
ucenicilor lor. Ajută-i să înţeleagă cu tot sufletul adevărul 
și harul mântuitor al Bisericii Tale şi grabnic unește-i cu 
Ea. Uneşte cu Sfânta Ta Biserică și pe cei ce sunt în 
neştiinţă, în rătăcire, ori stăruie în schismă. Izbăveşte-i cu 
puterea Duhului Tău de îndărătnicia şi împotrivirea faţă de 
Adevărul Tău, pentru a nu fi pierduţi precum Core, Datan 
ȘI Aviron, care s-au împotrivit lui Moise şi lui Aaron, robii 
Tăi. Adună în credința aceasta toate neamurile ce locuiesc 
pe pământ pentru ca toţi, cu o singură inimă şi o singură 

gură, să Te slăvească pe Tine, singurul Dumnezeu şi 
Stăpân al tuturor. Uneşte-ne pe toţi în această credinţă cu 
smerenie, evlavie, blândeţe, simplitate,  despătimire, 
răbdare, îngăduință, milă, compătimire şi bucurie.” 

- Sus să avem inimile! se aude ecfonisul, iar Sfântul 
loan adaugă: 

“Doamne, înalţă Tu însuți pământeştile noastre 
inimi!” 

Adăuga, de asemenea, şi cuvintele de mai jos, pe 
care le spunea în taină: 

“Pleacă-Te spre toți cei ce stăm înaintea Ta, Doamne 
al vieţii noastre şi îndepărtează din inimile noastre toate 
patimile cele sufleteşti și trupești.” 

Sfântul loan adăuga multe altele la rugăciunile de 
taină, precum și la canonul pentru Sfânta Împărtășanie. 
Astfel, la rugăciunea “Cu vrednicie şi cu dreptate este pe 
Tine a Te lăuda...”, adăuga: “pentru că ne-ai adus la viață 
din neființă”, iar în continuarea rugăciunii zicea: “la o 
viață mai înaltă, cu suflet nemuritor”. La cuvintele “şi 
căzând noi iarăşi ne-ai ridicat”, Sfântul loan, în duhul 
rugăciunii, adăuga: “şi ne ridici de 100 de ori în zi, atunci 
când cădem şi ne pocăim”. După cuvintele “şi ne-ai suit la 
cer şi ne-ai dăruit Împărăţia Ta ce va să fie”, completa: 
“Încă și prin împărtăşirea sfintelor și de viață făcătoarelor 
Tale Taine ne ridici pe noi la cer. Pentru că acolo unde eşti 
Tu este cerul şi cerurile cerurilor. Şi, de vreme ce Te-ai 
dăruit pe Tine Însuţi credincioșilor, le-ai dăruit împreună 
cu Cinstitul Trup și Cinstitul Tău Sânge şi Împărăția 
cerurilor, Împărăţia ce va să fie.” 

La următoarea rugăciune de taină -"Cu aceste 
fericite puteri...”, la cuvintele “... mai vârtos Însuşi pe 
Sine s-a dat pentru viaţa lumii...” Sfântul loan adăuga: iar, 
mai presus de orice, şi pentru viaţa mea a păcătosului, aşa 

încât să mă izbăvesc de păcat şi să dobândesc viaţă 
veşnică.” 

Când repeta cuvintele pe care Domnul le-a spus la 
Cina cea de Taină, Sfântul se găsea într-o stare de mare 
înflăcărare duhovnicească. “Cum poate omul să ascundă 
aceasta?” - spune şi, adresându-se credincioşilor, zice cu 
voce tare: 

“- Luaţi, mâncaţi...” 

Apoi atinge de câteva ori Sfântul Potir şi rostește 
puternic, expresiv: 

“- ... care pentru VOI şi pentru mulți se varsă...” 

Acum pe toți împreună şi pe fiecare în parte îi 
cuprinde o teamă sfântă. Sfântul loan pare a sădi în fiecare 
suflet încredințarea că “pentru TINE s-a vărsat 
dumnezeiescul sânge! TU L-ai respins şi L-ai uitat pe 
Dumnezeu pentru păcatele tale; pentru toți cei ce se află 
aici a suferit Hristos; TU cu ce Îi răsplăteşti?” 

“- Ale Tale dintru ale Tale...” 

Sfântul loan stă înaintea Părintelui ceresc în toată 
măreţia de nedescris a chemării preoțești şi îi aduce 
mântuitoarea jertfă a Fiului Său, Singurul vrednic să 
izbăvească lumea şi să câştige pentru credincioşi iertarea 
păcatelor și binecuvântarea, iar pentru cei care deja au 
plecat dintre noi “întru nădejdea învierii” — viață veşnică 
împreună cu Sfinţii. 

“- de toate şi pentru toate. ” 

Cuvintele acestea îi bucură pe toţi credincioşii. Cât 
de adânc le simt! 

Sfântul loan atinge Antimisul cu buzele. Aude deja 
foşnetul dumnezeiescului Har care se apropie; îl aşteaptă, 
îl cheamă... cea mai însemnată clipă a dumnezeieștii 
Liturghii este aproape: izbânda, biruința! În această 
atmosferă biruitoare. Sfântul se transfigurează din nou. Pe 
slujitorii cei împreună cu el îi cuprinde teama, dar simt că 

se reînnoiesc. Lângă Sfântul loan, se împărtăşesc şi ei de 
cerurile cerurilor... 

*. ,..Doamne, trimite Duhul Tău cel Sfânt peste noi 
şi peste Darurile acestea ce sunt puse înainte...” — începe 
Sfântul cu voce solemnă, hotărâtă, biruitoare, dar şi 
liniştită. Glasul acum devine mai puternic, apoi începe să 
tremure -— aşteaptă sfințirea cinstitelor Daruri. În 
continuare, în vocea sa se distinge un ton de biruinţă, de 
siguranță... acum ochii îi sunt deschişi. Ce văd oare? 
Aceasta nu pot s-o afle cei ce slujesc împreună cu dânsul. 
Îl ascultă numai pe Sfântul cu teamă, cutremurați și 
palizi... 

Taina mântuirii lumii a fost săvârşită. Pe Sfânta 
Masă se află Trupul şi Sângele Domnului nostru Iisus 
Hristos. Episcopul Serafim, care l-a cunoscut bine pe 
batiușka, spunea curând după adormirea Sfântului: 

“- Erau zile în care în aceste clipe părintele loan 
devenea ca o umbră nemişcată, ca mort. Chipul său, încet- 
încet devenea palid, lipsit de viață. Când venea clipa să 
zică vreun ecfonis părea că se întoarce dintr-o dată la 
viață, în vreme ce lacrimi mari curgeau pe obrajii deja 
umezi. În acele clipe cei ce slujeau împreună cu el se 
umpleau de frică şi de teamă sfântă.” 

Sfântul loan se împărtăşeşte — primește viață din 
Izvorul Vieţii, se umple în întregime. În aceste momente 
grăieşte către sine: 

“- Domnul Însuşi se află înlăuntrul meu și mă curăţă, 
mă binecuvântează, mă îndumnezeiește, lucrează minuni.” 

Precum spunea el însuşi, nu putea să adauge nimic 
mai mult de atât. 

Puterea ce pierise înlăuntrul său îi revine. Nu mai 
găsești nici o urmă de oboseală sau sfârşeală. Eventualele 
semne ale necazurilor ce le purta pe chip dispăreau când 

intra în biserică. Acum este plin de bucurie asemenea unui 
prunc. Fără să-şi dea seama, îşi loveşte mâinile. 

“Rugăciunea este nesfârşitul, binefăcătorul tărâm al 
minții” — spunea. 

Niciodată n-ar fi putut să simtă atâta putere ca în 
acele clipe. Inima îi bate cu putere pentru harul pe care îl 
are în ea. Duhovnicească bucurie, pace, linişte — toți cei 
din jurul său le pot vedea din fericirea zugrăvită pe chipul 
său, în întreaga sa ființă. Luminează întreg, străluceşte. 


4. Spovedania în comun 

Una dintre lucrările deosebite ale Sfântului loan a 
fost şi spovedania în comun, pe care a săvârșit-o cu 
aprobarea autorităţilor bisericeşti. Era cu neputinţă a 
asculta spovedania fiecăruia dintre miile de credincioşi 
care alergau aproape de el. Descrierile vremii ne dezvăluie 
numai un chip palid al acestei mari minuni. Mii de oameni 
se pocăiau şi renăşteau prin puterea rugăciunii şi dragostea 
părintească a Sfântului loan. Să urmărim o asemenea 
cutremurătoare descriere, precum a însemnat-o unul dintre 
cei care au trăit-o. 

Înainte de a începe spovedania, Sfântul s-a întors 
către cei ce se pocăiau şi a spus: 

“- Frații mei păcătoşi, ați venit în această biserică 
pentru a aduce Domnului nostru lisus Hristos, 
Mântuitorului nostru, pocăință pentru păcatele voastre, ca 
apoi să vă împărtăşiți. V-aţi pregătit cu sârguință spre a fi 
părtaşi unei atât de mari taine? Ştiţi că voi da răspuns în 
fața tronului Celui Preaînalt dacă vă împărtăşiți 
nepregătiţi? Ştiţi că nu vă spovediți mie, ci Însuşi 
Domnului Care stă aici de față în chip nevăzut şi ale Cărui 
Cinstit Trup şi Sânge se află chiar acum pe Sfânta Masă?” 

După această pregătire a credincioşilor, Sfântul 
începe să citească el însuși în numele lor rugăciunile 


62 


pentru spovedanie. Îi priveşte drept în ochi. Vocea lui este 
blândă, lină, câteodată silabică; când şi când înalță mâna 
peste capetele celor ce se spovedesc, ca şi cum l-ar arăta 
pe fiecare separat Preamilostivului Judecător. 

“- O, Dumnezeule, Mântuitorul nostru, tartă-i pe 
robii Tăi aceştia!” — strigă cu voce tare. 

Glasul său devine când mai puternic, când coboară, 
trecând deodată de la rugăciuni mişcătoare la aspre cuvinte 
proroceşti. Poţi socoti că Sfântul ÎI vede în fața sa pe 
Dreptul Judecător. Când citeşte rugăciunile începe, ici- 
colo, să tălmăcească cuvintele, străduindu-se să aşeze în 
conştiințele oamenilor fiecare înțeles al rugăciunii. 
nelăsând să-i scape nimic. 

“- Ah, Dumnezeul meu! îşi aminteşte o femeie ce 
luase parte la o asemenea pregătire pentru spovedanie. 
Cum se umplea sufletul de teamă văzându-l pe bunul 
păstor care în acel moment luase asupră-şi sarcina 
mijlocitorului, a împăciuitorului, pentru a smulge mila lui 
Dumnezeu pentru noi păcătoşii!” 

După ce-i pregătise pe credincioși în acest chip. 
Sfântul loan încheie cu glas înalt: 

“- Pocăiţi-vă!” 

Acum începe ceva neobișnuit şi de necrezut: se 
spovedesc păcate ascunse cu voce tare, tânguitoare. Unii, 
în special femeile, se străduiesc chiar să strige cât de tare 
pot pentru a fi auzite de batiuşka, să se roage pentru ele. 

“. Pocăiţi-vă! Pocăiţi-vă! Pocăiţi-vă! Domnul vă 
ascultă!” — strigă Sfântul loan. 

La auzul glasului său, iau naștere un zgomot şi o 
tulburare de nedescris. Este ceva general, uriaş, reciproc, 
al tuturor împreună. Vocile credincioșilor nu se mai 
disting. Oamenii nu pot să se deosebească de mulțime. 
Nimeni nu caută la cel de lângă el, fiecare cugetă numai la 
sine însuşi... 

În tot acest timp, Sfântul loan stă aplecat peste 
analog şi se roagă. Se roagă şi suspină, se tânguieşte atât 
de mult încât lacrimile îi curg şiroaie pe față. Fiecare se 
vede numai pe sine însuşi, nu observă pe nimeni altul, şi 
astfel îşi mărturiseşte păcatele ascunse fără teamă. 
Batiușka îi vede pe toți. 

Deodată, dintr-un colț, se aude glasul unui 
demonizat. Începe să cânte ceva deșănțat. Apoi se 
linişteşte, ia parte împreună cu toți ceilalți la spovedania în 
comun. Batiuşka continuă să se roage... 

“- Tu, din colț de jos, trebuie să te pocăieşti încă!” — 
strigă deodată, pe neașteptate, Sfântul loan, arătând cu 
degetul către partea de apus a bisericii. Din locul pe care 
l-a arătat a venit ca răspuns o tânguire plină de zdrobire, 
de o neobişnuită căldură. 

Câteodată Sfântul se retrage în Sfântul Altar şi se 
roagă acolo, plecându-se în fața Sfintei Mese şi lipindu-şi 
capul de ea. Cât timp a trecut? Un sfert de ceas. Batiuşka 
iese din nou. De pe chipul său curge sudoare. Din mulțime 
se mai aud încă glasuri care cer rugăciune, se mai aud 
tânguiri de pocăință. Încet-încet însă biserica se linişteşte. 
Sfântul loan îşi întinde epitrahilul către credincioşi şi 
citeşte rugăciunea pentru iertare. Câteodată acoperă cu 
epitrahilul capetele celor ce se află lângă el, apoi 
binecuvântează cu el pe credincioşi... 

Spovedania s-a sfârşit. Din toate părțile se mai aud 
încă — mai liniştite însă — suspine, bocete, tânguiri, 
asemenea unui fulger după trecerea furtunii curățitoare. 


5. Mărturie cerească 

În lucrarea Sfântului loan — Despre Dumnezeu, Lume 
şi Sufletul omului, sunt arătate următoarele: 

“Este vrednică de însemnare vedenia care s-a 
descoperit unui mirean în biserica Sfântului Andrei celui 

Întâi-chemat. L-a văzut pe Mântuitorul nostru întinzân- 
du-Și Sfintele Sale mâini și îmbrățişând pe toţi credincioşii 
ce luau parte la spovedania în comun, la rugăciunea de 
iertare pe care le-o citea. Mulţumesc Domnului pentru 
această vedenie, pentru darul Său, căci a făcut cunoscut 
cât de bineplăcută îi este spovedania în comun, că aceasta 
se face după dumnezeiasca Sa voie.” 

Într-o altă ediţie se află o referire mai lungă la 
această vedenie. Am luat de acolo fragmentul de mai jos: 

“Întâmplarea aceasta a avut loc într-una din zilele de 
vineri ale Postului Mare din 1903, când batiuşka obişnuia 
să facă spovedaniile în comun. N-aveam de gând să mă 
pregătesc pentru a mă împărtăşi şi n-am mers la biserică. 
După ce mi-am hrănit bebeluşul, am ieşit afară să-l 
întâlnesc pe soțul meu. leşind din casă m-am îndreptat 
spre magazinul nostru; deodată, fără să înțeleg cum. am 
schimbat drumul şi m-am îndreptat spre Mitropolie. Am 
intrat şi am fost surprinsă că astăzi a ținut atât de mult 
spovedania... la intrarea în curtea bisericii am observat 
tineri Şi tinere care stăteau necuviincios și luau în râs 
glasurile celor ce se pocăiau în biserică. Am trecut pe 
lângă ei stânjenită, căci s-au întors şi m-au privit ţintă. 
Intrând, am rămas pe pragul care era puţin mai înalt şi de 
acolo mi-era mai uşor să-l văd pe batiuşka la amvon. Era 
tocmai clipa în care cerea pocăință, îndreptat mai mult 
către partea stângă — arătând limpede că se adresa cuiva de 
acolo... Apoi a privit icoana Mântuitorului nostru, s-a 
rugat puțin în taină... Mai târziu a privit iarăşi către 
mulțime, făcând aceeași chemare la pocăință şi s-a întors 
iarăşi către partea stângă. Am îndrăznit să cuget: de ce ţine 
atât de mult spovedania astăzi? Batiuşka s-a întors iarăşi 
către icoana Mântuitorului nostru și părea că se roagă cu 
multă căldură, ştergându-şi ochii cu batista. Deodată... în 
fața Uşilor Împărăteşti închise, aproape de credincioşi și 

ceva mai sus de podea, am văzut limpede în realitate pe 
Mântuitorul nostru... Nu există cuvinte să înfățişez 
bunătatea Preacuratului Său chip, strălucirea ochilor Săi. 
Era desculţ, purta o haină albă şi îi binecuvânta pe 
credincioşi cu mâinile ridicate. Mi-am întors ochii privind 
în toate direcţiile şi tremurând de frică, dar vedenia 
continua... 

În clipa aceea batiușka a intrat în Sfântul Altar și a 
deschis Uşile Împărăteşti. Numai atunci când Părintele a 
ieşit afară pentru a citi rugăciunea de iertare, Hristos S-a 
înălţat şi a dispărut... 

Tremuram toată, neputând să cred cele ce le 
văzusem... 

În acest timp, credincioşii, după rugăciunea de 
iertare, se grăbeau spre ieşire. Am văzut cunoscuţi de-ai 
mei, i-am oprit şi i-am întrebat dacă nu cumva au văzut 
ceva. Nici unul dintre ei nu văzuse nimic. Am ieşit afară 
singură şi m-am dus la magazinul soţului meu. El şi-a dat 
seama îndată că nu eram bine şi a vrut să mă țină puţin 
acolo pentru a mă odihni, dar n-am putut să rămân mult... 
Gândindu-se că aceasta ar putea să mă ajute, m-a scos la o 
plimbare în aer liber. N-am putut însă să mă liniştesc şi 
nici n-am vrut să-i spun nimic pentru că mă temeam, 
neavând încredere în mine însămi... Toată ziua am fost în 
această stare. Mai târziu a venit o mătuşă de-a mea care 
fusese să se pregătească pentru a se împărtăşi. Am 
întrebat-o de ce a ţinut atât de mult spovedania astăzi şi 
mi-a răspuns că o asemenea spovedanie nu mai fusese 
niciodată, nici nu va mai fi vreodată... 

În cealaltă zi am alergat, după Sfânta Liturghie, la 
Cămin. Ştiam că numai acolo l-aş putea întâlni pe 
batiușka, la care țineam din tot sufletul. Am ajuns în 
ceasul în care şedeau toți împreună cu batiuşka şi serveau 
ceai. l-au spus: «A venit Olga. Daţi-i binecuvântare să 

şadă pentru ceai». Părintele nici nu a ridicat capul pentru a 
mă vedea. A pus puţin ceai, vădit fără chef, şi mi l-a dat 
fără să mă privească. Pe mine m-a cuprins frica, nu ştiam 
ce să gândesc. Am început să mă îndoiesc şi mai mult de 
mine însămi... Batiuşka s-a pregătit de plecare, a apucat 
mânerul uşii şi numai atunci s-a întors şi mi-a spus: 

«- Olga, ai ceva ce trebuie să-mi spui?» 

A venit lângă mine, mi-a pus mâna pe umăr şi mi-a 
zis: 

«- Bine, spune-mi tot ceea ce vroiai să-mi spui». 

I-am povestit totul în amănunțime... M-a pus să-i 
repet de două ori şi apoi mi-a zis: 

«- Vinerea viitoare să mergi şi să stai în acelaşi loc». 

A sosit şi ziua de vineri. Am mers la Mitropolie şi 
m-am aşezat în același loc, pe prag. Batiuşka vorbea de la 
amvon. Spunea ca prin păcatele noastre Îl răstignim din 
nou pe Hristos... Când batiuşka a început să se roage, ca şi 
data trecută, am privit stăruitor înainte. Precum în vinerea 
dinainte, am văzut în fața Uşilor Împărăteşti pe Hristos 
viu, răstignit pe cruce. M-am pierdut. Nu puteam să 
înțeleg de ce Domnul nostru acum se află pe cruce şi nu ne 
binecuvântează, ca data trecută... 

În ziua următoare am alergat din nou după Liturghie 
la Cămin pentru a-l întâlni pe părintele Ioan. Îndată m-a 
întrebat cu voce tare, în faţa tuturor: 

«- Deci, ce-ai văzut?» 

Am spus că de această dată l-am văzut pe Hristos pe 
cruce iar batiuşka a strigat cu voce puternică: 

«- Asta înseamnă că L-ai văzut într-adevăr pe 
Hristos». 

Mai târziu, batiuşka mi-a spus că Domnul i-a arătat 
în felul acesta că Îi este bineplăcută spovedania în comun, 
mai ales că în acea vreme se gândea să oprească acest fel 
de spovedanie, deoarece din pricina înghesuielii oamenilor 

aveau loc accidente. Maica Domnului însă i s-a arătat şi 
i-a spus: 

«- Ioane, continuă spovedaniile». 

Și batiuşka a continuat, de această dată cu Uşile 
Împărătești deschise.” 

Se aduna nespus de multă lume la aceste spovedanii 
în comun. Era nevoie să se facă o pregătire specială pentru 
acestea. Biserica mitropolitană era împărţită cu grilaje 
înalte prin fața scărilor ce duceau la amvon. Era de 
asemenea despărțit centrul bisericii de cele două străni, 
pentru ca oamenii să nu se îmbulzească. Spovedania 
începea la 8 dimineaţa, dar lumea se aduna acolo de la 5 
pentru a apuca un loc bun. În fața amvonului așezau un 
analog, ca şi când s-ar fi pregătit pentru predică. 
Temperatura urca foarte mult. Pentru a curăța cumva 
atmosfera, câțiva paznici aduceau înăuntru ligheane cu 
zăpadă şi le aşezau în strănile cântăreților, făceau bulgări 
şi-i aruncau prin mulțime. Zăpada se topea pe loc, sub 
ochii tuturor. 


6. Predica 

Portretul Sfântului loan nu ar fi întregit dacă n-am 
vorbi şi despre predicile sale. 

La sfârşitul Liturghiei, în timp ce se cânta “Fie 
numele Domnului binecuvântat...” sau după rugăciunea 
amvonului, Sfântul loan își lua mica sa Evanghelie, 
mergea de obicei la amvon şi citea de acolo câteva versete. 
Apoi le tâlcuia în cuvinte simple şi limpezi, îndemnând pe 
toți credincioşii să trăiască în chip virtuos. Aproape toate 
predicile Sfântului loan au fost publicate. Nu sunt 
pregătite în chip deosebit. În aceste predici ÎL simţi pe 
Dumnezeu vorbind El Însuși. Sfântul loan completa numai 
cu anumite lămuriri, pentru ca acest cuvânt al lui 
Dumnezeu să ajungă mai aproape de credincioşi, să fie 

mai lesne de înţeles. Citind aceste predici se dobândeşte 
mare folos, dar mai mare era câştigul care venea din 
ascultarea acestora, pline fiind de puterea cuvântului viu al 
Sfântului loan ce vorbea de la amvon. Era un cuvânt care 
cu adevărat ardea, ajutând întoarcerii grabnice a oamenilor 
pe calea mântuirii, străbătând şi cele mai împietrite inimi 
ale credincioşilor. Dinaintea sa prejudecățile dispăreau, 
duşmăniile erau spulberate, orice îndoială era alungată. 
Sfântul loan explica înțelesul simplităţii evanghelice şi el 
însuşi era întruparea cea mai vădită a acestor cuvinte care 
astfel se transfigurau şi dobândeau o putere făcătoare de 
minuni. 

Mitropolitul Meletie îşi aminteşte de o vizită pe care 
a făcut-o Sfântului loan în Postul Mare din anul 1901, şi 
ne vorbeşte de predica pe care a ţinut-o Sfântul despre 
Judecata de Apoi: 

“Predica aceasta îmi va rămâne neuitată. Era atât de 
convingătoare, te făcea să înţelegi atât de bine ceea ce se 
spunea! După ce a descris Judecata de Apoi, Sfântul s-a 
adresat deodată credincioşilor, zicând: 

«- Acum înțelegeţi cum este. Întocmai aşa se va 
petrece!»” 

Toţi înțeleseseră foarte bine. Ce glas! Ce cuvinte 
profetice! Îmi este cu neputinţă să le uit. 

Felul acesta direct, spontan, izvorât direct din inimă, 
în care predica Sfântul, făcea mare impresie. De multe ori 
cei ce ascultau erau cutremuraţi Şi, cu toate acestea, se 
apropiau mai mult de vorbitor. Însuşi mitropolitul Antonie 
ne-a vorbit de o vizită a sa la Sfântul loan în mai 1899, 
luând parte la Liturghia pe care Sfântul a slujit-o în ziua 
praznicului Sfinţilor Constantin și Elena. 

La utrenie, Sfântul a citit canonul, precum obişnuia. 
Mitropolitul spune: 

“Citea atât de cald, de evlavios, ca şi când ar fi vorbit 
el însuşi din adâncul sufletului. Rostea cu siguranță 
cuvintele pe care le citea. O dată sau de două ori s-a oprit, 
ca şi când s-ar fi cufundat în cugetare pentru o clipă, apoi 
a exclamat: 

«- Aşa este! Chiar așa este!»” 


7. Puterea făcătoare de minuni 

Deseori în biserică se vădea şi puterea Sfântului loan 
de a face minuni, mai ales în timpul în care demonizaţii se 
apropiau de Sfântul Potir. Povesteşte un locuitor al 
Kronştadtului: 

“Demonizaţii ce erau aduşi la Sfântul loan în 
biserica mitropolitană dădeau naştere unei atmosfere 
îngrozitoare, înfricoşătoare. În timpul predicii Sfântului, în 
vreme ce se cânta Heruvicul şi, în special în Postul Mare, 
când se cânta «Acum Puterile cerești...», bolta bisericii se 
umplea de strigăte nearticulate, neomeneşti, jeluiri, 
lătrături... Unii dintre demonizați cădeau la pământ şi 
tremurau, se loveau... Odată, în timp ce Sfântul îi 
împărtăşea pe credincioşi, stăteam împreună cu mama mea 
aproape de strana cântăreților. De acolo am văzut câţiva 
oameni ce duceau spre el, aproape pe sus, o femeie. La 
fiecare pas, aceasta se împotrivea, proptindu-se în 
picioare. Înfăţişarea îi era oribilă. Baticul îi căzuse de pe 
cap şi părul îi era despletit. Îşi mişca mâinile într-o parte 
şi-n alta şi zicea continuu: 

«- O s-o scuip! O s-o scuip!» 

Îndată ce-au adus-o lângă Sfântul Potir, Sfântul le-a 
spus să o lase singură, să nu o mai ţină. Oamenii au lăsat-o 
cu teamă. Sfântul i-a spus să-şi facă cruce. Ea a ascultat şi 
de această dată a făcut-o dreaptă. Batiuşka a întrebat-o 
cum o cheamă, apoi a împărtăşit-o şi femeia s-a îndepărtat 

de Sfântul Potir liniştită, făcându-şi necontenit cruce şi 
zicând: 

«-  Slavă ie, Dumnezeule!  Slavă  Ţie, 
Dumnezeule!...»” 

Dimensiunile puterii făcătoare de minuni a Sfântului 
loan se vădeau mai ales în afara bisericii, în diferitele 
chipuri ale legăturilor zilnice pe care el le avea cu 
oamenii. Înălțimea strălucirii lui depline în Biserică 
rămâne însă necunoscută credincioşilor, pentru că multe 
minuni aveau loc departe, drept răspuns la scrisorile pe 
care le primea, la telegramele şi cererile pentru rugăciune 
din toate colțurile imensei Rusii. Despre toate acestea de 
multe ori nu lua nimeni cunoştinţă. 

O mărturie deosebită a fost înregistrată la Harbin de 
fericita sa soţie. A fost scrisă aşa cum a auzit-o pentru a fi 
inclusă împreună cu altele într-o ediţie locală, dedicată 
Sfântului loan, aşa cum a auzit-o povestită de un tânăr pe 
nume Guliaev. 

“Aceasta s-a petrecut — începea cu lacrimi Guliaev — 
în 1903 într-un loc mic, Emba, în eparhia Sir-Daria. Eram 
tânăr şi lucram la căile ferate în Taşkent, confecționând 
pompe pentru apă. În acea perioadă începuse o 
înfricoşătoare epidemie de tifos. M-am îmbolnăvit și eu şi 
m-au dus într-un complex pentru boli epidemice dincolo 
de râu, la doi kilometri depărtare de Emba. Starea mea 
însă, precum mi se spunea, era lipsită de nădejde. Febra 
urcase la 42 de grade. Eram aproape continuu lipsit de 
simtire şi slăbisem atât de mult încât nu-mi puteam mişca 
nici mâna. Precum mi-au spus surorile, deliram şi cântam 
continuu cântări bisericeşti, căci în familia mea toţi 
suntem oameni credincioşi. Am fost crescut şi hrănit cu 
muzica bisericească, neplăcându-mi alt fel de muzică. 
Tatăl meu era un țăran simplu; avusesem însă şi strămoși 
preoți. 

Îmi amintesc că la un moment dat mi-am revenit şi 
am avut sentimentul că mor. Nu puteam să-mi mişc 
mâinile, nu puteam să-mi fac cruce. Plângând 
deznădăjduit, am început să cânt cât de bine puteam 
«Împărate Ceresc...». Deodată, la mijlocul distanţei dintre 
patul meu și uşă, a apărut un preot ce părea învăluit în 
ceață, îmbrăcat în veşminte de aur. S-a apropiat de mine şi 
atunci am văzut foarte clar un chip trandafiriu cu părul 
aproape blond şi ochi albaștri, nespus de adânci și plini de 
bunătate. 

Preotul s-a plecat asupra mea şi a spus: 

«- Nu există motiv să plângi. Să ne rugăm.» 

Şi acolo, în faţa mea, a început să citească Paraclisul 
Maicii Domnului. Vocea nu-i era nici puternică, nici 
înceată, dar era plină de dragoste părintească şi de 
bunăvoință. Era adunat în sine. Priveam chipul său plin de 
bunătate şi-i cercetam ca un copil desenele de pe 
veşmântul său. Ascultându-i glasul, mi-am dat seama că 
cel ce venise să mă viziteze era Părintele loan de 
Kronştadt. După ce a intrat la mine, am putut să-mi ridic şi 
eu mâna şi să-mi fac cruce. La sfârșit m-a binecuvântat şi 
eu m-am apucat de mâna lui. Era caldă şi foarte moale. 
Îmi amintesc de mâna lui ca și când ar fi acum. Părintele 
loan mi-a spus că mă voi face bine, dar că nu trebuie să uit 
niciodată a mă ruga şi a-L slăvi pe Dumnezeu. Şi batiuşka 
a plecat spre uşă precum a venit, ca înconjurat de un nor 
alb. 

Din acel ceas am început să mă simt mai bine. 
Nimeni nu putea pricepe de unde această schimbare. Când 
m-a vizitat tatăl meu, i-am spus de minunea pe care am 
văzut-o şi i l-am descris pe preot. Tatăl meu îl cunoştea 
personal pe batiușka şi a fost surprins când s-a încredințat 
cât de bine l-am descris, în vreme ce eu nu-l văzusem 
niciodată. I-am spus chiar şi de alunița greu de observat pe 

care o avea aproape de ochi, de tonul vocii sale, de 
modelele de pe veşmântul său, fără să fac nici cea mai 
mică greşeală. Însă explicaţia apariției batiuşkăi mi-a dat-o 
tatăl meu. Atunci când eu mă aflam în starea cea mai rea, 
tata trimisese o telegramă părintelui loan de Kronștadt şi-i 
ceruse să se roage pentru mine, iar Părintele făcuse un 
paraclis pentru vindecarea mea chiar în timpul în care mi 
s-a arătat.” 

Mijlocul prin care s-a dobândit aici ajutorul Sfântului 
a fost o telegramă. Dar Sfântul loan nu avea nevoie de 
mijloacele tehnice pentru a comunica cu oamenii. 
Părintele arhimandrit Rafail, întâistătătorul mânăstirii din 
Zadonsk, eparhia Voronej, se făcuse monah cu bine- 
cuvântarea Sfântului loan. S-a învrednicit de moarte 
mucenicească, ucis de bolşevici în 1922, în ziua Sfintelor 
Paşti, în vârstă de 78 de ani. Părintele Rafail mărturiseşte 
că, după ce a fost hirotonit preot, Sfântul l-a chemat de 
patru ori la Kronștadt. Îi apărea în vis şi-l chema să se 
roage împreună cu el. Părintele Rafail mergea la Kronştadt 
şi rămânea laolaltă o săptămână.  Mângâierea 
duhovnicească pe care o primea în aceste zile slujind 
împreună cu Sfântul loan era aşa de mare, precum spunea 
mai târziu, încât nu ştia dacă se află în trup sau în afară de 
trup. Într-o discuţie pe care a avut-o odată cu el, Sfântul 
i-a descoperit că îi era cunoscut când şi cine îi rostea 
numele şi că această legătură duhovnicească va rămâne vie 
şi după adormirea sa — aşa îl rugase pe Dumnezeu. 

Aici se află încă o descriere din multele ce 
mărturisesc intervenţiile sale minunate, cu desăvârşire 
dincolo de hotarele fenomenelor fireşti: 

“Sora consulului rus din oraşul Kiahta (la granița cu 
China) suferea de multă vreme de o boală grea, pentru 
care nu păreau a exista nădejdi de vindecare. Suferinta îi 
era atât de mare încât se gândea chiar să se sinucidă. Sub 

influenţa unor asemenea cugete înfricoşătoare a avut un 
vis. Se afla pe marginea unui abis întunecat, îngrozitor. 
Vroia să se îndepărteze de acolo, dar o putere 
înfricoşătoare o împingea, trăgându-o spre haos, de unde 
nu mai exista nădejde să scape; o aştepta moartea. A 
cuprins-o groaza, sudoarea i-a acoperit faţa, inima îi bătea 
cu putere şi pământul îi tremura sub picioare. A simţit că 
începe să alunece spre marginea acestui haos fără fund, ce 
era cuprins în întregime de întuneric şi în adâncurile căruia 
clocotea însuşi iadul. În cele din urmă i-a fugit pământul 
de sub picioare şi trupul ei atârna în gol, gata să fie înghițit 
de moartea ce-şi deschisese uriaşele fălci... Nu se vedea 
de nicăieri scăpare. Ultimul gând care i-a trecut prin minte 
a fost acela la Hristos Cel răstignit. Exact în acea clipă a 
apărut în faţa ei, ca într-un nor, un preot. Pe fruntea sa 
avea pecetea blândeţii şi a milei... 

«- În numele Mântuitorului Hristos îţi este dăruită 
viaţa» - a spus. 

Şi îndată a apucat-o cu o mână puternică şi sigură şi 
a aşezat-o din nou pe pământ. Apoi i-a arătat un drum, 
necunoscut până atunci, pentru a scăpa de haos, şi s-a 
despărțit de ea cu aceste cuvinte: 

«- Mergi să-l mulțumeşti lui Dumnezeu pentru 
mântuirea ce ţi-a dăruit-o.» 

Trezindu-se, bolnava a povestit tatălui ei și tuturor 
rudelor minunata vedenie. L-a descris în amănunt pe 
preotul ce-l văzuse în vis, al cărui chip i se întipărise adânc 
în mintea sa. Nimeni n-a putut să-i dea vreun răspuns 
despre cine ar fi preotul. A trecut o vreme de la această 
vedenie. Toţi câți o auziseră, uitaseră de ea. Bolnava însăşi 
se gândea din ce în ce mai puţin la asta, cu toate că-n 
sufletul ei avea convingerea că această vedenie profetică 
avea pentru ea un înțeles deosebit. Odată, cu totul 
neaşteptat, i-a picat în mână o fotografie a Sfântului loan 

de Kronştadt. Deşi auzise multe despre el, căci toată Rusia 
vorbea despre Sfântul din Kronştadt, nu avea nici cea mai 
vagă idee despre înfăţişarea sa exterioară. Închipuiţi-vă 
uimirea ei şi a celor apropiaţi când sub chipul Sfântului 
loan l-a recunoscut pe acel preot ce o izbăvise, în vis, de 
primejdii. A luat legătura cu el îndată prin telefon pentru 
a-i cere să se roage şi să mijlocească în faţa tronului 
Împăratului împăraților. Părintele loan s-a sârguit să-i 
împlinească dorința, făcând îndată un Paraclis pentru 
sănătatea ei şi înştiințându-o despre aceasta. 

De atunci, boala incurabilă ce-o ameninţa pe femeie 
cu o moarte inevitabilă a început să cedeze. În scurt timp 
bolnava s-a făcut cu desăvârşire bine. Era atât de 
recunoscătoare Sfântului încât, îndată ce s-a însănătoșit, 
n-a ezitat să facă împreună cu fratele ei o călătorie lungă, 
grea şi obositoare. Au venit din Kiahta la Kronştadt pentru 
a-i mulțumi personal bunului preot care cu rugăciunile lui 
o făcuse bine.” 

Minunile nu erau ceva neobişnuit în viaţa Sfântului 
loan. Trăia dintr-o minune în alta. Întreaga sa ființă era o 
minune. Se găsea într-o neîncetată mişcare, avea o 
continuă activitate ce nu-l lăsa să se odihnească, să 
doarmă, aproape deloc. Şi toate acestea fără curmare, până 
ce a ajuns la o vârstă foarte înaintată. Dacă se are în 
vedere şi faptul că era un om cu o sănătate deosebit de 
sensibilă, atunci întreaga sa activitate nu poate fi atribuită 
decât unei perpetue minuni. Ar trebui să adăugăm și 
legăturile sale vii cu oamenii. Harisma sa profetică era 
continuă, neobosită, oamenii o trăiau ca izvorând firesc 
din darul său de-a face minuni. Era o neîncetată depăşire a 
legilor firii. Era foarte greu să se distingă în ce anume se 
arăta mai mult darul său de a face minuni. În uimitorul, 
netăgăduitul, puternicul şi  cutremurătorul dar al 
vindecărilor, sau în contemplarea duhovnicească, unde era 

mai greu de pătruns şi de dibuit cu ochii cei trupeşti? Sau 
se afla în adânca și hotărâta înrâurire a sa asupra sufletului 
omenesc, asupra sufletului fiecărui om din marea mulțime 
ce-l înconjura oriunde mergea? Un cuvânt, o mişcare, un 
ajutor material — care de multe ori ascundea sub el şi alt 
mesaj tainic, venit direct din cer, pregătit până la cel mai 
mic detaliu —, tot ceea ce făcea Sfântul era pecetluit de 
harul dumnezeiesc. Trăia şi se purta cu oamenii precum 
toţi ceilalți. Niciodată, în nici un chip, nu se deosebea de 
ceilalți. Păstra cu toţi o legătură caldă. Vedea însă lucrurile 
diferit de ceea ce puteau să vadă toți ceilalți. Vedea toate 
lucrurile pământeşti cu ochi duhovniceşti... vedea cele 
trecute și cele viitoare, citea în inimile oamenilor ca într-o 
carte deschisă, descoperind şi cugetele cele mai tainice... 
vedea încă şi puterile demonice, duhurile răutății 
răspândite în văzduhuri (Efeseni 6, 12). Câteodată le-a 
descoperit pe acestea oamenilor săi mai apropiaţi... Spre 
exemplu, vedea demoni care însoțeau, la înmormântare, 
trupurile păcătoşilor ce muriseră fără pocăință, către 
ultimul lor locaș... 

Descrierile minunilor pe care le-a făcut Sfântul loan 
sunt nesfârşite. Voi arăta numai câteva dintre ele, cele pe 
care le-a însemnat pururi pomenita mea soţie la Harbin, 
din interviuri pe care le-a luat unor martori oculari ai 
acestor minuni. În aceste minuni îl vom vedea pe Sfântul 
dintr-un alt unghi, acela al activităţii sale în afara spaţiului 
bisericii. Astfel vom avea o icoană întregită a 
personalităţii sale pe care până acum am văzut-o fie de 
departe, fie din lăuntrul bisericii. 

“Cea dintâi amintire a mea despre Părintele Ioan de 
Kronştadt — spune K. H. mişcată — este din ziua în care au 
botezat-o pe sora mea cea mică. Eram atunci în vârstă de 
numai 4 ani și 5 luni. Îmi amintesc că după botez. 
părintele loan şedea în salon, servindu-i pe toți cu ceai. Pe 

noi, copiii, ne îmbrăţişa şi ne dădea fiecăruia diferite 
nume: uneia îi zicea «cordeluţa», alteia «luminiţa». 
Fratelui meu mai mic părintele loan îi zicea «mieluşel», 
poate pentru că avea părul închis. Mai târziu mama mi-a 
spus că atunci când i-a cerut părintelui loan să o boteze pe 
sora mea cea mică, el i-a răspuns că nu mai făcea botezuri 
ca preot, dar a primit să fie naş. În acea vreme avea mulţi 
fini de botez. În cele din urmă a acceptat să facă o excepţie 
pentru mama mea, căreia îi botezase toți copiii, şi a 
botezat-o şi pe sora cea mică. 

A doua amintire despre părintele loan o am dintr-o 
vizită a sa făcută la noi acasă, când eram de 6 ani. 
Părintele loan şedea în salon şi ne-a chemat lângă el. 
Mama mea, trecând la un moment dat pe acolo, i-a spus: 

«- Batiuşka, nu merită s-o iubeşti. E leneşă, nu se 
roagă lui Dumnezeu.» 

Părintele loan m-a întrebat: 

«- Cu adevărat ești leneşă?» 

«- Desigur, i-am răspuns.» 

«- Şi ce rugăciuni ştii?» 

Eu i-am spus ce rugăciuni Ştiu şi batiuşka mi-a zis: 

«- Nu e nevoie de atât de multe. Să spui numai una — 
Tatăl nostru, dar să nu te grăbeşti.» 

Eu m-am bucurat că nu m-am arătat cu totul leneșă 
în ochii lui. 

Puțin timp mai târziu am fost martoră a unei minuni 
pe care batiuşka a făcut-o în casa noastră. La noi a fost 
adus un copil bolnav, rudă de-a noastră, din Petrograd. 
Piciorul său era în atele. Batiuşka a slujit un Paraclis la noi 
în casă, apoi i-a scos atelele şi a dat indicaţii să i se lege 
piciorul numai cu pansamentele. În aceeași seară copilul 
era cu desăvârşire bine și se juca împreună cu noi. Când 
l-am întrebat pe batiuşka ce problemă avusese copilul, el a 
răspuns: 

«- Când tatăl va înceta să mai bea atât de mult, 
atunci şi copilul se va face bine.» 

Aceasta era adevărat: tatăl copilului era beţiv. 

Vă voi povesti acum şi o a doua minune pe care a 
făcut-o în casa noastră. Într-o seară, batiuşka slujea 
Paraclisul în salonul nostru. Camera era luminată de o 
candelă ce ardea în faţa icoanei Maicii Domnului, de trei 
lumânări aşezate într-un vas cu apă pentru aghiasmă şi de 
o lampă cu abajur. Întotdeauna eram în faţă când batiușka 
făcea paraclise în casa noastră, dar de această dată 
Paraclisul îmi va rămâne neuitat pentru toată viața. Cânta 
cu o căldură deosebită şi zicea plin de încredere: 

«- Împărăteasa cerurilor, te implorăm şi tu ne vei 
ajuta!» 

Nu exista nici o îndoială că toate urmau să se 
plinească aşa precum cerea batiuşka. În acea seară făcuse 
Paraclisul la cererea unor studenţi — prieteni ai fratelui 
meu celui mare. Unul dintre ei părea necăjit şi stătea lângă 
uşă. Nimeni dintre noi nu cunoştea pricina tristeţii lui. 
Isprăvind Paraclisul, batiuşka a trecut pe lângă el pentru a 
merge în camera din față, l-a binecuvântat şi, fără să-şi dea 
nimeni seama, i-a pus în palmă nişte bani. Când batiuşka a 
plecat, studentul a spus, profund mişcat, că părintele îi 
dăduse exact câţi bani avea nevoie pentru a-şi plăti taxele 
şcolare. Dacă n-ar fi primit acest ajutor ar fi trebuit să 
întrerupă facultatea, însă nu vorbise nimănui despre 
această problemă a sa! 

Voi vorbi acum de o a treia întâmplare, petrecută, de 
această dată, nu la noi în casă — dar pe care am văzut-o cu 
ochii mei. Împreună cu sora mea, mergeam deseori la 
Cămin şi ne jucam cu copiii celor ce lucrau acolo, mama 
însă nu ne lăsa să intrăm în camera vizitatorilor. Odată au 
venit două doamne din Siberia sau din Urali, nu-mi aduc 

aminte bine. Amândouă erau foarte bogate. Aveau un fel 
de fabrici acolo, nu-mi amintesc exact ce. 

Întâlnindu-ne prin curte şi la intrare, doamnelor le-a 
plăcut mult de mine şi de sora mea şi ne-au luat împreună 
cu ele în cameră. În curând a sunat clopoţelul care anunța 
sosirea părintelui loan. Doamnele i-au cerut lui batiuşka să 
le slujească un Paraclis şi el a acceptat. Apoi una dintre 
doamne i-a dat un pachețel cu bani, dar batiuşka nu l-a 
primit. 

«- Luaţi-i înapoi, i-a zis. Veţi avea dumneavoastră 
nevoie de ei.» 

Doamna s-a străduit să-l încredințeze că suma 
aceasta era pentru ea atât de neînsemnată, încât nici nu 
avea rost să discute despre asta. Batiuşka însă a refuzat să 
ia banii. În aceeaşi seară a sosit o telegramă în care era 
anunțată că toate fabricile şi casa deveniseră cenușă în 
urma unui incendiu, astfel încât acei bani erau de 
neapărată trebuință pentru drumul de întoarcere al celor 
două doamne...” 

Să ne mărginim la a înfățişa încă o singură istorisire 
de acest fel, pe care ne-a povestit-o domnul A. M.: 

“Tatăl meu avea ca prieteni în regimentul său pe cei 
doi frați Eropkin: pe Nicolae, care era aghiotant la Curte, 
şi pe Ipolit, care era general în garda de corp a țarului. 
Odată fratele mai mare, Nicolae, ne-a vizitat şi brusc a fost 
cuprins de o boală urâtă, despre care nici acum nu-mi pot 
explica ce a fost. Starea sa era atât de gravă, încât doctorul 
pe care l-am chemat n-a îngăduit să fie transportat acasă la 
el, ci a dat indicaţii ca bolnavul să rămână la noi acasă 
întins şi nemișcat. Am pregătit pentru el o cameră 
deosebită şi am chemat pe cei mai cunoscuţi şi mai buni 
doctori. Starea sa însă, precum spuneau doctorii, era foarte 
gravă. 

După câteva zile, doctorul Botkin a înştiinţat-o pe 
mama mea că în două-trei zile ofițerul urma să moară, iar 
moartea îi va fi urâtă şi dureroasă. A mai spus că ar fi fost 
bine să chemăm câţiva bărbaţi ca infirmieri, care să-i fie 
alături şi să-l ajute. Într-adevăr, spasmele bolnavului 
deveneau din de în ce mai rele. Atunci tatăl meu a chemat 
câțiva militari din garda de corp, aşezându-i în bucătărie. 

Mama i-a cerut tatei să-l cheme pe părintele Ioan 
pentru a-l împărtăşi pe bolnav. Aceasta l-a necăjit pe tata 
deoarece știa că Eropkin nu numai că era necredincios dar 
îi şi ironiza pe cei credincioşi. Se temea că bolnavul nu va 
arăta respectul cuvenit lui batiuşka. Mama însă avea 
metodele ei: 

«- Părintele loan trebuie să fie înștiințat despre toate 
şi apoi să facă precum socotește.» 

Părintele loan a venit în ziua următoare. Fără a 
întreba nimic, i-a spus tatălui meu: 

«- Condu-mă la bolnav. Cât despre cei ce stau în 
bucătărie, trimite-i cu pace la casele lor.» 

Purtarea lui ne-a uimit. Nu puteam să înțelegem cum 
de ştie despre militarii pe care îi chemase tatăl meu. 
Părintele loan a mers în camera bolnavului și, intrând, a 
zis: 

«- Bună seara, generale!» 

«- Bună seara, batiuşka! a răspuns liniștit şi cu 
respect bolnavul.» 

«- Eşti grav bolnav. Te-au examinat cu atenție?» 

«- Desigur. Prin bunăvoința Alteței Sale am fost 
consultat de cei mai buni doctori. Nu mi s-a refuzat 
nimic.» 

«- Fireşte! N-ai luat însă cel mai bun medicament, 
Sfintele Taine. Ai vrea să te împărtăşești ?» 

Bolnavul a răspuns că nu se mai împărtăşise de mai 
bine de 25 de ani şi-l socotea un lucru greu pentru sine. 

«- Bineînţeles! Acesta este, deci, un bun prilej să te 
spovedeşti şi să te împărtășeşti, a spus batiuşka.» 

«- Prea bine, a răspuns ofițerul de cavalerie.» 

Batiuşka a șezut lângă patul bolnavului. Discuţia lor 
despre Dumnezeu a fost de neuitat, înflăcărată, puternică. 
Am ieşit toţi din cameră şi i-am lăsat singuri. 

După o jumătate de oră s-a deschis uşa camerei şi s-a 
auzit vocea puternică a părintelui strigându-ne: 

«- Veniţi toţi să vă bucuraţi acum cu cel bolnav. S-a 
învrednicit să-L primească pe Domnul.» 

Am intrat toți în cameră. Chipul ofițerului era de 
nerecunoscut: strălucea în întregime şi era liniștit, 

Mama l-a invitat pe Părintele loan să treacă în salon 
şi să servească un ceai. Părintele a primit şi a făgăduit şi că 
va mânca ceva. 

«- Tu generale, culcă-te acum cuminte şi liniştit ca 
un copil.» 

S-a întors cu dragoste părintească spre bolnav, l-a 
privit cu şi mai mare gingăşie şi a ieşit fără zgomot. S-a 
îndreptat spre salon. 

«- Desigur! Acum va adormi liniştit. Pentru 
totdeauna» — ne-a spus batiuşka. 

Dimineaţa ofițerul de cavalerie murise.” 

Vom încheia cu un fragment din amintirile acelei 
femei care a avut vedenia în biserică. Ne înfăţişează o 
imagine a batiuşkăi pe când se afla deja în preajma morţii: 

“La începutul lui septembrie 1908 m-am îmbolnăvit 
de holeră. Profesorul Hristovici, după referatul prietenului 
său, profesorul Sverdlov, m-a trimis la Academia Militară 
de Medicină unde, în afară de mine, se aflau numai 
studenţi militari bolnavi. Starea mea era foarte urâtă. De 
aceea, Daria lacovlevna, care îl cunoștea şi ea pe batiuşka, 
a alergat la el în Kronştadt pentru a-i cere să se roage. 

Îndată ce-a aflat, batiuşka a suspinat: 

«- Ah, săraca! săraca!» 

Soţia sa însă i-a spus: 

«- Părinte Ioane, Nicolae va rămâne orfan... Poţi să 
faci ceva. Fă rugăciune!» 

Părintele s-a retras în biroul său. Două-trei ceasuri 
mai târziu a ieșit Şi fața îi strălucea. 

Exact în acel timp mă transportaseră în altă clădire 
pentru a muri. lInfirmiera, care mă îndrăgise, în 
deznădejdea ei — văzându-mi starea — mi-a făcut o injecție 
cu o doză mare de camfor şi m-a ținut în viaţă... 

„„„Pe 9: decembrie am mers la Kronștadt, la 
mormântul soțului meu. După vizita la cimitir, m-am 
pregătit să merg la Părintele Ioan, să-i mulțumesc pentru 
vindecare mea. Am trecut mai întâi pe la Elisabeta care 
mi-a spus: 

«- Olenka, trebuie să mergi la batiuşka. Te vor lăsa 
să treci, deşi este foarte slăbit; pe 4 ale lunii a slujit ultima 
Liturghie. Acum se împărtășește şi se află într-o stare 
foarte rea.» 

Am cerut de la Vera Perţov să afle şi să-mi spună 
dacă aş putea să-l văd. Când batiuşka a aflat, a zis: 

«- Dacă vrea să ia binecuvântare, să treacă acum, 
dacă vrea să-mi spună ceva, să vină la ora 6.» 

Astfel a trebuit să înnoptez în Kronştadt, lucru pe 
care nu mi-l programasem. Când am ajuns acasă la el, la 
ora 6, m-am oprit în curte. Nu puteam să-mi imaginez o 
asemenea schimbare... batiușka stătea într-un fotoliu, 
acoperit cu o mantie. Îi rămăseseră numai pielea şi oasele. 

«- Sănătate, îngerul meu luminos! Sănătate, bucuria 
mea! Cât mă bucur că te văd! Îţi mulţumesc pentru 
credincioşia ta. Desigur, ai înviat din morţi! Şi erai deja cu 
un picior în groapă! Îţi spun că acum nu mai sunt ca 
înainte, sunt mai rău. Dacă tu îţi pierzi credința, a 
continuat, atunci cine va mai crede?» 

Și mi-a cerut stăruitor să-mi păstrez credinţa. În 
cameră ardea numai o căndeluţă în fața icoanei Cuviosului 
Serafim pe care i-o adusesem de la Mânăstirea Sarov. 
Batiuşka a discutat puţin cu mine. Apoi, văzându-mi 
lacrimile, a spus: 

«- Să nu socotești că atunci când voi pleca toate se 
vor sfârşi. În cer, în faţa tronului lui Dumnezeu, mă voi 
ruga la fel. Şi tu va trebui să continui să-mi spui totul. 
Atunci, când voi fi în faţa tronului Celui Preaînalt, voi fi 
încă şi mai aproape de voi. Te voi asculta şi-ţi voi împlini 
cererile... Acum trebuie să-l mulţumim Domnului pentru 
vindecarea ta. Mâine voi sluji ultima mea Liturghie. 
Numai că sunt foarte neputincios, pentru aceasta să te 
grăbeşti. Să nu întârzii!» 

Ca pe un ultim gest de bunăvoință, batiuşka s-a 
ridicat şi m-a pus să şed puţin în fotoliul său. 

Când am spus la cămin că batiuşka va sluji în ziua 
următoare, nimeni nu vroia să mă creadă. Se străduiau să 
mă convingă că n-am înțeles bine, că aceasta era cu 
neputinţă. 

În sfârşit, dimineața, chinuiţi de îndoială, am mers 
împreună cu mătușa Liza la biserică. Nu ne-am grăbit cine 
ştie ce... Deodată, ajungând în fața casei unde locuia 
batiuşka, am văzut poarta deschisă şi de acolo ieşind el 
însuşi cu trăsura, acoperit cu perne... Și atunci am fost 
nevoiţi într-adevăr să alergăm... 

Astfel, pe 10 decembrie 1908 batiuşka a slujit ultima 
sa Liturghie. A ţinut chiar și predică. În timpul slujbei s-a 
înțepat cu copia. Mai târziu, în timp ce se găsea pe solee, 
s-a întors către cei ce erau aproape de el, le-a arătat 
sângele ce curgea şi le-a spus: 

«- Uitaţi, m-am rănit.» 

În timp ce mă împărtășea, batiuşka a zis: 

«- Se împărtășește roaba lui Dumnezeu Olga spre 
sănătate şi mântuire.» 

Au fost ultimele cuvinte ce le-am auzit de la batiuşka 
aici pe pământ.” 

După cum este cunoscut, Sfântul loan a adormit pe 
20 decembrie 1908. 


8. Recunoaşterea sa sobornicească 

Exact cu 25 de ani mai înainte, pe 20 decembrie 
1883, în periodicul Timpuri Noi se publicase o declaraţie 
de recunoştinţă din partea unui grup de oameni care se 
vindecaseră cu rugăciunile Sfântului loan şi cu sfatul său 
de a trăi în adevărul lui Dumnezeu şi a se împărtăşi cât de 
des pot. În ziua următoare, această declaraţie, semnată de 
16 oameni din diferite pături ale societăţii, a fost citită în 
Sinod de către epitropul imperial. 

Membrii  sinodului au fost uimiţi de această 
surprinzătoare şi neașteptată declarație. Mitropolitul Isidor 
şi-a exprimat chiar nemulțumirea deoarece aceste 
declaraţii au fost publicate în ziare lumești, fără aprobarea 
cenzurii bisericeşti... 

Astfel, însă, a început răspândirea faimei Sfântului 
loan în toată Rusia. 

Dar acest fenomen nu trebuie evaluat cu măsurile 
obişnuite ale vieţii de zi cu zi, şi nici nu trebuie să se mire 
cineva de îndoielile și reticențele pe care le-au arătat 
membrii sinodului. Chiar şi persoane precum Teofan, 
pustnicul din Vişa, socoteau de datoria lor a-şi înălța 
glasul, protestând şi atrăgându-i atenţia Sfântului loan prin 
scrisori de dragoste, dar şi de povăţuire. Teofan l-a 
atenţionat în scrisoarea sa că, luând asupră-şi sarcina de-a 
vieţui ascetic în lume, printre ispitele lumești şi necazuri, 
este posibil ca acest lucru să-l conducă la o înfricoşătoare 
cădere sau să nu aibă nici un rezultat. Întărea aceasta 

deoarece, precum scria, nu numai în Rusia — din vremea în 
care aceasta primise creştinismul — dar nici în Răsărit, 
nicăieri, nimeni nu îndrăznise să urmeze un asemenea 
drum fără să fie monah, ci un simplu preot ce trăieşte în 
afara zidurilor şi a rânduielilor mânăstirii. Episcopul se 
temea că această purtare a Părintelui loan va stârni 
inevitabil o mare ispită printre clerici şi mireni... 

A trecut mult timp până ce episcopul Teofan s-a 
liniştit şi s-a încredințat de Sfântul loan. Acum îl numea 
“Omul lui Dumnezeu. a cărui rugăciune, din marea sa 
credinţă, ajunge direct la Dumnezeu”, şi ale cărui cugete 
sunt asemenea “zorilor înmiresmate ale unei dimineţi de 
primăvară”. 

Harisma Sfântului loan de a săvârşi minuni mari nu a 
scăpat vederii duhovniceşti a oamenilor cu viață sfântă. 
Cuvioasa Parascheva Ivanovna Kovringhina, precum de 
multe ori spunea însuşi Sfântul, l-a îndemnat stăruitor să 
îndrăznească a săvârşi minuni prin rugăciunile sale peste 
tot, mereu. Și aceasta, ea nu a făcut-o de la sine. Ilarion, 
iubitul ucenic al Cuviosului Serafim de Sarov, care trăia 
pustniceşte în Mânăstirea Riesminski, o sfătuise: 

“- E timpul să părăseşti lumea şi să urmezi drumul 
afierosirii. Mergi la Kronştadt. Acolo a răsărit o nouă stea 
a Bisericii lui Hristos — părintele loan! Mergi şi slujeşte-l. 
Binecuvântarea mea să fie cu tine!” 


9. Elemente autobiografice 

Cum era Sfântul loan? Până acum l-am văzut din 
diferite unghiuri, privindu-l din afară. Pentru a se pleca 
cineva asupra omului lăuntric şi a se strădui să surprindă 
dimensiunile personalității sale, înțelegând evenimentele 
exterioare cu care viaţa sa se leagă, nu este un lucru uşor. 
Nu suntem noi în stare a cerceta un adevărat munte de 
însemnări Și mărturii, deși este necesar acest lucru, dar 

presupune o lucrare foarte mare, îndrăzneață şi curajoasă. 
Această lucrare se poate face încet-încet, iar cercetătorii să 
muncească neobosit ani întregi. Sfântul loan este singurul 
om din lume care a mărturisit despre sine însuşi toate cele 
trebuitoare spre a se face cunoscut pe deplin în cele mai 
dinăuntru ale sale, iar aceasta până în cea din urmă clipă. 

Toţi cunosc jurnalul inimii sale, Viața mea în 
Hristos. Este o lucrare fără precedent atât în literatura laică 
cât şi în cea bisericească. Este spovedania lui, în care nu 
există nimic “personal”. O viaţă cu adevărat “în Hristos”. 
Ce dezvăluie însemnările sale zilnice? Lepădarea de sine, 
purtarea de bună voie a Crucii lui Hristos, unirea cu El... 
Nu există nici o urmă de individualism, nici o umbră de 
compăumire pentru sine însuşi sau de îndreptățire de sine. 
Nu priveşte niciodată pieziş oamenii, societatea cu toate 
ale ei, pentru a căuta prin aceasta acceptarea, 
compătimirea, aprobarea. 

Jurnalul său este o spovedanie în înțelesul strict al 
cuvântului, adică deschiderea deplină, întreagă, a 
sufletului către Dumnezeu, fără să cugete la sine, plină de 
ură pentru păcat şi de dragoste pentru Dumnezeu. În 
acelaşi timp, este o mărturisire de credință unită cu 
doxologia lui Dumnezeu ce izvorăşte din adâncul 
sufletului. Este o mărturisire smerită a neputinței și a 
păcătoşeniei sale, îmbrăcată însă în neîncetata luptă 
împotriva sa însuşi, o luptă care s-a sfârşit întotdeauna prin 
biruință -— datorită puterii neclintitei sale credințe în 
ajutorul lui Dumnezeu. 

Astfel, Viaţa mea în Hristos îi ajută pe toți să 
pătrundă în adâncurile nesfârşite ale experienţei sale 
duhovniceşti care preschimbă omeneasca slăbiciune în 
putere a lui Dumnezeu, devenind în acest fel o 
propovăduire a mântuirii nu abstractă, ci izvorâtă din 
experiență. Cum se întâmplă aceasta? Arătându-ne scara 

pe care se urcă din adâncurile păcatului către comuniunea 
cu Dumnezeu, înfățişându-ne întreaga slăbiciune a firii 
omeneşti, iar aceasta nu numai într-o lumină continuă a 
depăşirii acestei slăbiciuni, ci şi prin binecuvântata 
simplitate a acestei depăşiri perpetue, prin buna mireasmă 
a sfinţeniei ce izvorăşte din simplitate în adâncurile 
sufletului omenesc, de ajuns fiind sufletului să se supună 
lucrării harului ce este viu în Biserică şi să-L urmeze de 
bunăvoie pe Hristos... 

Se poate vedea aici întreaga putere de nedescris a 
preoţiei, măreția slujitorului tainelor lui Dumnezeu, care în 
persoana sa Îi descoperă oamenilor pe Hristos şi care ia 
parte împreună cu El la slujirea Sfintelor Taine, ia parte în 
fiece zi la înfricoşata taină a Sfintei Împărtăşanii... 

“Acesta este un om care îi spune lui Dumnezeu şi 
oamenilor tot ceea ce îi poruncește inima. Glasul său 
trădează atâta cutremurare, arată oamenilor atâta atenţie şi 
bunătate — toate lucruri pe care le simte în inimă. 
Niciodată nu va lăsa să-i scape de pe buze ceva mai mult 
decât ceea ce are în suflet. Acesta este chipul celui mai 
înalt adevăr duhovnicesc care îl duce pe om aproape de 
Dumnezeu.” 

Cuvintele de mai sus amintite de Preasfinţitul 
Antonie au fost rostite de episcopul Mihail Gribanovski. 
Sunt cuvinte de o mare adâncime. Pentru o mai bună 
prețuire a lor, le vom completa — arătând că ele nu 
reprezintă un adevăr obişnuit, formal, ci ceva diferit, ceva 
mai mult. Într-adevăr, o mărturiseşte însuşi Sfântul loan, 
la măsura în care toate acestea erau vii în inima sa. De 
fapt, care este lucrul ce-i temeluieşte personalitatea? 
Pentru ce s-a străduit întreaga sa viață? Numai şi numai 
pentru a-şi umple inima de prezenţa lui Hristos, a lui 
Dumnezeu, aşa încât să şi petreacă viaţa numai în Hristos. 
Viața în Hristos — nu ca un tel pe care îl atingi în anumite 

clipe, ci ca pe o realitate zilnică la care ajungi prin 
strădanii neobosite, prin silire. printr-o luptă continuă. În 
binecuvântatul jurnal al Sfântului loan vom întâlni însă 
numai urme palide ale acestei mari lupte, cu toate că ea 
este temelia vieţii sale. Încercările și strădaniile lui ce 
ating hotarele unui adevărat martiriu sunt înfăţişate în 
cuvinte scurte,  subînțelese. Suntem nevoiţi să le 
reconstituim în mintea noastră. Sfântul loan nici nu-şi 
ascunde luptele, dar nici nu le descoperă. De un singur 
lucru suntem siguri: nu se odihneşte, nu-şi curmă 
strădaniile — a căror mărime abia dacă o putem bănui. Nu 
încetează clipă de clipă a lucra simplitatea duhovnicească 
a “omului lăuntric”, acest bun dumnezeiesc care, alături de 
curăţie, îngăduie inimii omeneşti să devină locaş al lui 
Hristos, iar omul ajunge să-L vadă pe Dumnezeu 
înlăuntrul său, în ceilalți oameni, în natură, pretutindeni şi 
totdeauna. 

Putem oare căuta acum urmele acestei binecuvântate 
taine în ceea ce reprezintă personalitatea Sfântului loan? 
Putem găsi măsuri pentru simţămintele sale față de 
Dumnezeu și oameni? Nu. Toate măsurile omeneşti refuză 
să slujească aici. Sfântul loan viețuieşte în duh. rămânând 
în acelaşi timp neschimbat în înfățișare, cu desăvârşire 
simplu, obişnuit şi liber în purtarea sa față de oameni, în 
lumescul legăturilor cu ceilalți. Aceasta este tainica, 
neașteptata împlinire despre care episcopul Teofan 
Zăvorâtul se temea că nu va putea fi atinsă, dar care s-a 
arătat în lume prin Sfântul loan. 

Cu un singur lucru pot fi comparate toate, către o 
singură asemănare înclină firesc şi neaşteptat: cu cele 
înfăţişate în Evanghelie. Nu este o comparaţie 
profanatoare, ci toate se datorează numai şi numai 
personalităţii unice a Sfântului loan. 

Aducând Evanghelia lui Hristos în lume, Sfântul 
loan se spovedeşte pe sine însuşi. Simplu, precum 
vorbeşte despre toate lucrurile, vorbeşte şi despre sine. 
discută cu ceilalţi despre sine, se descoperă pe sine, le face 
cunoscut chipul în care el însuşi se priveşte pe sine. 

Cui s-a dat oare cunoaşterea de sine? De obicei omul 
se vede pe sine diferit de ceea ce este el în realitate. Prin 
urmare, fiecare autoportret trebuie tâlcuit, trebuie să fie 
scoasă o parte din subiectivitatea “scriitorului”, aceasta 
conducând fie la ceva mai bun. fie la ceva mai rău. 
Cunoaşte-te pe tine însuţi, Sfinții Părinţi Stăruie în a arăta 
că a izbândi aceasta este culmea cea mai înaltă la care 
poate ajunge omul. Covârşeşte încă şi harisma de a vedea 
îngeri şi de a învia morţi. Dobândirea acestei împliniri 
mărturiseşte că într-adevăr ochii duhovniceşti ai acelui om 
s-au deschis. 

Exact aceasta este izbânda Sfântului loan! 

Cum vorbeşte despre sine Sfântul? 

Există un singur fragment autobiografic — unicul. L-a 
scris el însuşi cu un anumit temei şi a apărut în 1888 în 
periodicul Seer (Nordul). ÎI prezentăm în întregime: 

“Sunt fiul unui slujitor al bisericii din satul Sura, 
regiunea  Pinezk, eparhia  Arhanghelsk. Din vârsta 
prunciei, pe cât pot să-mi amintesc, pe când aveam 4 sau 5 
ani, părinţii m-au învăţat să mă rog şi, trăind împreună cu 
ei în acest cadru al vieţuirii aproape de biserică, am 
devenit un copil credincios. Când eram de 6 ani, tata mi-a 
cumpărat un abecedar, iar mama a început să mă înveţe 
alfabetul. La citit şi la scris însă am întâmpinat mari 
greutăți şi pentru aceasta mă necăjeam mult. Nu puteam să 
înțeleg diferenţa dintre cuvânt şi scriere. În vremea mea, 
scrierea Şi lectura nu erau învățate ca acum. Atunci eram 
învăţaţi Az în loc de A, Buki în loc de B ş.a.md,, ai fi zis 
că Az era ceva, iar A era altceva. Pentru mult timp această 

«înțelepciune» m-a amețit. Învăţat fiind de la tata şi de la 
mama să mă rog, din marea tristeţe că nu mergeam bine cu 
învăţătura m-am rugat cu multă căldură lui Dumnezeu și 
l-am cerut să-mi dăruiască pricepere. Îmi amintesc că 
brusc, ca şi când s-ar fi luat un văl de pe mintea mea, am 
început să învăţ literele. La vârsta de 10 ani, m-au dus la o 
școală de parohie din Arhanghelsk. Tata primea un salariu 
foarte mic şi viaţa noastră era grea. Înțelegeam foarte bine 
necazul părinţilor mei, şi pentru aceasta nepriceperea mea 
de la şcoală îmi era un adevărat blestem. Mă interesa 
foarte puţin importanţa pe care urmau să o aibă studiile 
mele în viitor, mă necăjeam mai mult pentru tata care 
trebuia să cheltuiască şi ultimul bănuţ pentru a mă ajuta. 

Cu desăvârşire singur în Arhanghelsk, fără părinţi, 
trebuia să mă îngrijesc de toate eu însumi. De la colegii de 
clasă nu am găsit — dar nici nu am cerut — sprijin sau 
ajutor. Toţi erau mai buni decât mine, eu eram elevul cel 
mai prost. Am început să mă liniştesc. Atunci am cerut de 
la Dumnezeu ajutor şi înlăuntrul meu s-a petrecut 
schimbarea. Într-un răstimp scurt am înaintat mult şi am 
scăpat de ultimul loc din clasă. Cu cât trecea timpul, mă 
descurcam din ce în ce mai bine. La sfârşitul şcolii eram 
printre primii ce au trecut la seminar, pe care l-am 
terminat în 1851. De acolo m-au trimis cu bursă întreagă 
la Academia din Petrograd. 

În vremea seminarului l-am pierdut pe mult iubitul 
meu tată, iar mama, în vârstă fiind, a rămas fără nici un fel 
de venit, Astfel, îndată după seminar, am vrut să mă fac 
diacon sau cântăreț, aşa încât să pot să o ajut, dar ea a 
refuzat stăruitor şi astfel am mers la Academie. Slujbele în 
administrația Academiei erau date studenţilor în schimbul 
unui salariu neînsemnat de aproximativ 10 ruble pe lună. 
Eu am primit cu bucurie propunerea secretarului pentru o 
asemenea slujbă, aşa încât să pot trimite aceşti bani mamei 

mele. După ce am terminat studiile teologice la Academie, 
în anul 1855. am mers ca preot în Kronştadt, după ce mai 
întâi m-am căsătorit cu Elisabeta, fiica protoprezbiterului 
K. N. Nesviţki, care trăieşte până astăzi. Nu am şi nici nu 
am avut copii. Din cea dintâi zi în care am luat asupră-mi 
înalta slujire în Biserică, mi-am rânduit aceasta: să 
împlinesc îndatoririle de preot şi duhovnic în chip cât mai 
conştiincios, Şi să iau aminte cu asprime la mine și la viața 
mea lăuntrică. 

Pentru acest lucru am început să citesc înainte de 
toate Sfânta Scriptură, Vechiul şi Noul Testament, 
agonisind din aceasta tot ceea ce mă putea folosi ca om în 
general, şi ca preot în special. Mai târziu am început să țin 
un jurnal în care mi-am însemnat războiul cu gândurile şi 
cu patimile, zdrobirea inimii. rugăciunile mele de taină 
către Dumnezeu şi simţămintele de recunoştinţă că m-a 
izbăvit din ispite şi încercări. În fiecare Duminică şi 
sărbătoare am predicat şi am ţinut cuvânt în biserică. 
Aceste predici fie le-am pregătit eu însumi, fie le-am luat 
din cele ale mitropolitului Grigorie. Unele dintre predicile 
mele au fost publicate, precum Despre Sfânta Treime, 
Despre Facerea lumii, Fericirile Evangheliei. În afară de 
predicile pe care le-am ţinut, m-am îngrijit de cei săraci ca 
şi mine, iar în urmă cu aproape 20 de ani, în 1874, m-am 
gândit să ridic în Kronştadt un Cămin al dragostei de 
muncă pentru cei săraci, pe care Domnul mi-a ajutat să-l 
termin cinci ani mai târziu. Aceasta este tot.” 

Aceasta este tot. Toate cele care se referă la Sfântul 
loan sunt cuprinse aici. Sfântul loan nu se deosebeşte, nu 
se desparte pe sine de chemarea vieții sale. Se găseşte în 
întregime în ea şi pentru aceasta se socoteşte pe sine 

“simplu”, iar în exterior, precum spunea el însuși, a fost o 
unealtă ascultătoare. A fost lucrarea Domnului de-a folosi 
această unealtă ici şi colo. El însuşi nu este nimic mai mult 
decât un slujitor obişnuit. 

Să aruncăm o privire într-un alt text care ne va arăta 
cum se vede Sfântul loan pe sine, mai cu seamă în 
ipostaza sa ca preot. Este un fragment din predica pe care 
a ținut-o la prima Sfântă Liturghie în catedrala Sfântului 
Andrei din  Kronştadt, referindu-se la cuvintele 
Mântuitorului Paște mieluşeii mei...: 

“Aceste cuvinte ale marelui Arhipăstor Hristos sunt 
familiare fiecăruia dintre noi, prietenii mei. Deseori le 
auziţi la citirea Evangheliei de la privegherile de 
Duminică. Ştiţi cui au fost spuse. Le voi repeta precum au 
fost grăite Apostolului Petru. Au fost spuse de trei ori, ca 
semn al întreitei reaşezări a lui ca apostol, după întreita sa 
lepădare de Domnul. Domnul adresează în chip tainic 
aceste cuvinte şi nouă, nevrednicilor păstori ai turmei Sale 
duhovniceşti, atunci când ne cheamă prin mijlocirea 
episcopului la slujirea păstorească. Aceste cuvinte ale 
Domnului: au atins şi urechile inimii mele: Paște mielușeii 
mei!. Îmi dă astfel poruncă să vă păstoresc pe voi, oile 
Sale duhovniceşti. 

Cunosc cât de înaltă este această slujire și ce 
răspunderi aduce cu sine. Simt cât de neputincios şi de 
nevrednic sunt să împlinesc după cuviinţă cea mai înaltă 
chemare de pe pământ, aceea a preotului. Mă încredințez 
însă harului şi milei lui Dumnezeu Care «pe cele 
neputincioase le vindecă şi pe cele cu lipsă le plineşte». 
Cunosc ce mă poate face mai mult sau mai puţin vrednic 
în această slujire, ce mă poate face în stare să răspund 
acestei chemări, Este dragostea pentru Hristos şi pentru 
voi frații mei. Acesta este şi cuvântul pe care Domnul. 

„ reaşezându-l în rândul apostolilor pe ucenicul Său ce se 

lepădase de El de trei ori, l-a repetat de asemenea de trei 
ori: Mă iubeşti?, şi după fiecare răspuns de Te iubesc, i-a 
spus: Paşte mielușeii Mei, păstorește vile Mele. 

Dragostea este o mare putere. Îi face pe cei 
neputincioşi puternici, pe cei mici mari, pe cei neînsemnaţi 
cinstiți, pe cei străini şi necunoscuţi îi face iubiţi şi 
apropiaţi. Aceasta este firea curatei, evanghelicei iubiri. 
Fie ca Domnul, Care este plin de dragoste pentru toţi, 
să-mi dăruiască şi mie o scânteie din acea dragoste, să mă 
înflăcăreze în întregime cu puterea Sfântului Său Duh. 

Am spus că este foarte înaltă chemarea preotului. În 
slujba cui ne aflăm? În slujba lui Hristos. El este singurul 
Arhiereu, Cel dintâi şi Cel de pe urmă, Care aduce jertfă şi 
Se aduce jertfă pentru toţi. Este Alfa şi Omega. El ne 
slujeşte şi Se slujeşte de noi. Astfel, noi înşine trebuie să 
cinstim slujirea noastră, dar şi voi, fraţii mei, pentru a 
voastră mântuire şi al vostru folos, trebuie să-i cinstiţi pe 
cei ce poartă această slujire, să arătaţi compătimire pentru 
neputințele şi lipsurile lor. Pentru că, deşi slujirea noastră 
este înaltă, firea noastră este ca şi a voastră, neputincioasă 
şi grabnic plecată spre căderi. Ce muritor poate să 
cinstească înălțimea şi sfinţenia slujirii preoțești? Să ne 
gândim numai la un singur lucru: preotul, atunci când se 
găseşte înlăuntrul bisericii pământești, este ca şi când ar 
sta în faţa Tronului lui Dumnezeu; el trebuie să slujească 
atât de des Taina cea făcătoare de viață şi înfricoşată a 
Sfintei Împărtăşanii, trebuie să se roage din partea întregii 
lumi pentru bunăstarea bisericilor şi pentru unitatea tuturor 
creştinilor, trebuie să aducă jertfa euharistică pentru toţi 
sfinții — strămoşi, patriarhi, proroci, apostoli, evangheliști, 
mucenici, pustnici şi pentru toţi care au vieţuit în chip 
cuvios, trebuie să se roage pentru vii şi pentru cei răposaţi. 
Nu trebuie să fie cineva înger pentru a le face pe acestea? 
Este aceasta o răspundere care se potriveşte cu slăbiciunea 


93 


noastră, când noi, datorită păcătoșşeniei noastre, n-am 
îndrăzni să ne deschidem gura nici pentru noi înşine, adică 
să cerem dumnezeiasca dreptate și mila lui Dumnezeu 
pentru ale noastre păcate? Nu. Aceasta este lucrarea 
dumnezeiescului har, aparține bunătăţii nemăsurate a lui 
Hristos pe care El o are faţă de noi. El este Mijlocitorul şi 
singurul Care primeşte mijlocirile. | 

Dacă am socoti acum slujirea celorlalte Taine, mai 
ales a Botezului, a Spovedaniei, a Cununiei, a Sfântului 
Maslu? Câtă sfinţenie se cere de la preotul ce slujeşte 
aceste Taine, cât belşug de dragoste pentru Dumnezeu! 
Toate rugăciunile care se află în cuprinsul acestor Taine 
sunt pătrunse de duhul nețărmuritei iubiri a lui Dumnezeu 
pentru neamul omenesc, de duhul milei, al deplinei 
înțelegeri, al sfinţeniei şi al nestricăciunii. 

Apoi avem propovăduirea cuvântului lui Dumnezeu, 
mărturisirea veşnicelor adevăruri ale Evangheliei într-o 
limbă pe înțelesul tuturor, în duhul iubirii evanghelice. 
Preotul trebuie să înveţe să lumineze, să îndrepteze și să 
călăuzească pe drumul ce duce spre veșnicie. Cât de înaltă 
și de grea este această povară! Harul lui Dumnezeu cu 
siguranță ne va ajuta în toate dacă noi ne vom dovedi 
vrednici, iar voi vă veţi strădui să pășiţi ascultând 
chemarea lui Dumnezeu, să trăiţi urmând această înaltă 
chemare de a fi creștini. 

Acesta, fraţii şi surorile mele, este cel dintâi cuvânt 
pe care vi-l adresez în biserică şi prin care facem 
cunoștință. Primiţi-l cu inimă bună şi deschisă, primiţi-mă 
şi pe mine în dragostea voastră şi aduceţi-vă aminte de 
mine în rugăciunile pe care le îndreptați în fiecare zi către 
Domnul. Vo: încheia cu o rugăciune apostolică: Harul 
Domnului nostru lisus Hristos, şi dragostea lui Dumnezeu, 
şi împărtăşirea Sfântului Duh să fie cu voi cu toți. Amin!” 
(Dat. 15, 13) 

Douăzeci şi cinci de ani mai târziu, în aceeaşi 
biserică, Sfântul loan era cinstit pentru întreaga sa 
activitate, dăruindu-i-se o cruce de mare preţ. lată cum a 
răspuns păstoriților săi de această dată: 

“Vă mulțumesc că la neputințele mele răspundeţi cu 
iubire şi bunătate. Desigur, sunt plin de neputinţe. Îmi 
cunosc slăbiciunile, dar puterea lui Dumnezeu înrru 
slăbiciune se  desăvârşeşte. Se  desăvârşeşte această 
minunată putere şi în mine, şi s-a desăvârşit în tot 
răstimpul slujirii mele preoțești de 25 de ani. Îndrăznesc să 
spun, şi adevărat este cuvântul meu, că prin mine se 
desăvârşeşte şi în mulţi credincioşi simpli, într-un chip 
vădit, desluşit. Să fie slăvit Harul Său! Să fie slăvit 
Domnul nostru lisus Hristos, Care ne dă har peste har! Vă 
vorbesc despre această putere a lui Dumnezeu pentru ca şi 
voi să-L slăviți împreună cu mine pe El, pe Mântuitorul 
lisus Hristos, al Cărui har şi a Cărui milă n-au slăbit până 
astăzi, nici nu vor slăbi până în veac! Această putere 
liturghiseşte înlăuntrul meu în fiecare zi, de multe ori în zi, 
cu harul lui Hristos. Îmi este cu neputinţă să socotesc 
nemăsurata mulţime a curselor pe care le întinde 
stăpânitorul lumii acesteia sau să socotesc năvălirile 
patimilor! Pe toate acestea le surpă puterea lui Dumnezeu 
care locuieşte înlăuntrul meu, şi aceasta se face prin 
rugăciune, prin spovedania curată şi, mai ales, prin puterea 
Sfintei Împărtășanii. Ce minte îngerească poate să numere 
tainicele harisme ale lui Dumnezeu din sufletul meu, 
darurile  milei, curăţiei, iluminării. păcii, dragostei 
părinteşti, libertății, bucuriei întru Duhul Sfânt, 
îndrăznelii, puterii şi ajutorului — de care mă bucur în toate 
zilele slujirii mele preoțești! Îmi este cu neputinţă să 
socotesc nenumăratele tămăduiri, trupești şi sufleteşti, pe 
care Domnul le-a lucrat prin mine, prin chemarea 
Sfântului Său Nume. Slăvit să fie Dumnezeu, Mântuitorul 

nostru! El cunoaște că nu în zadar ÎI proslăvesc. Doar 
împreună cu El şi în Numele Lui mă proslăvesc şi eu. Fără 
El sunt lipsit de cinste. Numai împreună cu El sunt 
puternic, fără El sunt slab. Doar împreună cu El 
îndrăznesc, căci fără El sunt temător. Împreună cu el sunt 
smerit şi blând, departe de El sunt lipsit de linişte. Măriţi 
pe Domnul împreună cu mine şi să înălțăm Numele Lui 
împreună (Ps. 33, 3).” 

Mult mai târziu, la împlinirea vârstei de 70 de ani 
(octombrie 1899), Sfântul loan îşi reamintea cuvintele 
Apostolului că puterea lui Dumnezeu întru slăbiciune se 
desăvârşeşte. Spunea atunci: 

“Cine dintre cei ce m-au cunoscut de copil se gândea 
că voi trăi până la 70 de ani, o vârstă care, precum spune 
prorocul, este hotarul cel mai de sus al vieţii omului, al 
acestei peregrinări pământeşti? Am fost bolnăvicios, 
neputincios. La vârsta prunciei m-am îmbolnăvit grav de 
pojar, fiind foarte aproape de moarte. Ca să folosesc o 
expresie mai exactă, un fir de păr mă despărțea de moarte. 
Domnul m-a ţinut în viaţă, m-am făcut bine și am început 
să trăiesc. Când a sosit vremea potrivită pentru școală, nu 
m-am dus eu ci am fost dus. Literele îmi erau neînțelese, 
neavând nici pregătirea de acasă. Trebuia să învăţ singur. 
Ştiam şi simțeam că sunt neajutorat şi râvneam la 
succesele colegilor mei. Astfel am alergat spre ajutor la 
Dumnezeu, Care dă tuturor ceea ce cer, şi Domnul a 
luminat mintea mea cu dumnezeiasca Sa lumină. Citirea și 
scrisul mi-au devenit înțelese și am început să înaintez, 
odată cu vârsta, în ceea ce învățam. Câte boli n-am avut de 
înfruntat în tot acest răstimp! 

Am terminat cu o sănătate foarte șubredă cele trei 
trepte de şcolarizare: şcoala începătoare, şcoala medie şi 
şcoala superioară; mi-am dezvoltat în același timp cele trei 
puteri sufleteşti: mintea, inima şi voinţa, căci sufletul a 

fost plăsmuit după chipul Preasfintei şi de Viaţă făcătoarei 
Treimi. Academia Teologică, care este cea mai înaltă 
şcoală bisericească, a avut o influenţă hotărâtoare asupra 
mea. Studiile teologice, filosofice, istorice şi multe altele, 
care acolo se învaţă într-un chip mai profund şi mai serios, 
mi-au deschis larg contemplarea asupra lumii. Cu darul! lui 
Dumnezeu, am început să aprofundez teologia şi să cunosc 
tot mai mult adâncurile harului lui Dumnezeu Care a creat 
toate cu înţelepciune, minunat, şi a pus în toată creaţia legi 
statornice şi armonioase. Mintea şi inima mi-au fost 
cucerite de planul înțelept şi uimitor al mântuirii omului 
căzut prin lisus Hristos, Domnul fiind “Cel ce ridică 
păcatul lumii”. Simțământul religios pe care mi-l sădiseră 
evlavioşii mei părinți a sporit, s-a întărit. Citeam Sfânta 
Scriptură, Vechiul şi Noul Testament. multe din lucrările 
Sfântului loan Hrisostom și ale altor Părinţi din vechime. 
precum şi ale Hrisostomului nostru, ale lui Filaret al 
Moscovei, şi ale altor scriitori bisericești. Astfel am simţit 
că ceva mă trage către chemarea preoțească. Am început 
aşadar să-L rog pe Domnul să-mi dăruiască harul preoţiei 
şi al păstoririi duhovniceşti a turmei sale cuvântătoare. 
Cugetam la planul minunat și plin de dragoste al lui 
Dumnezeu pentru mântuirea neamului omenesc, plângând 
cu lacrimi fierbinţi. Ardeam de dorinţa slujirii pentru 
mântuirea omului căzut în stricăciune, şi Domnul mi-a 
împlinit acest dor. După ce mi-am terminat studiile, în 
curând am intrat în rânduiala preoţiei. 

Astfel am împlinit 40 de ani în această chemare, 
aducând lui Dumnezeu cereri, rugăciuni, mijlociri, 
mulțumiri pentru toți oamenii, pentru împărați şi pentru 
toți cei ce sunt în dregătorii (| Tim. 2, 1-2). Am slujit 
aproape zilnic jertfa cea fără de sânge care împacă zidirea 
cu Făcătorul ei, căci Domnul a dăruit preoților slujba 
împăcării (2 Cor. 5, 18). Astfel mă împac şi eu în fiecare 

zi cu Dreptul Judecător, pe Care ÎI mânii neîncetat, și îi 
împac şi pe oameni, abătând dreapta Sa mânie ce se 
porneşte împotriva noastră ca urmare a păcatelor. Mă 
străduiesc să-i îndepărtez pe oameni de căile primejdioase, 
rele, și să le arăt calea adevărului. Mulţumesc Domnului 
că prin deasa săvârșire a sfintelor slujbe mi-a dat prilejul și 
putinţa de a mă adânci în toate cărțile de slujbă și să aflu 
întregul conţinut bogat şi înţelept al textelor. Am înţeles 
marile şi mântuitoarele mărturisiri ale păcătoşilor, dar şi 
mila lui Dumnezeu către cei ce se pocăiesc, adâncul 
teologiei,  dulceața  imnelor care-L  proslăvesc pe 
Dumnezeu şi minunatele cântări închinate Preasfintei 
Maici a Domnului, dragostea către Dumnezeu și alte multe 
izbânzi ale nenumăraţilor Sfinţi. 

Mulţumesc Domnului că mi-a dat să mă nasc şi să 
cresc întru Una, Sfântă, Sobornicească şi Apostolească 
Biserică, să fiu mădular al ei şi chiar să o slujesc ca preot 
și, deși nevrednic, să mă învrednicesc a fi mijlocitor 
pentru ea către Dumnezeu. Nu mă sprijin pe lucrările 
mele, pe care nici nu le am, ci pe toate câte le-a făcut 
pentru noi lisus Hristos, Care m-a izbăvit cu Sângele Său 
din păcat, din blestem şi din moarte; mă sprijin pe 
rugăciunile Preacuratei Maicii Sale, ale Sfinţilor Îngeri şi 
ale tuturor Sfinţilor. Ei Îl roagă pe Domnul pentru mine şi 
EI mă va călăuzi către Împărăţia Sa cerească. 

lubiţii mei fraţi şi împreună slujitori, tuturor celor 
care păstorim turma lui Hristos, Dumnezeu ne-a 
încredinţat cea mai mare şi cea mai înaltă dintre chemările 
Sale. Ne-am îmbrăcat în harul preoţiei, am fost întăriți de 
harul Preasfântului Duh pentru a sluji marile Taine ale lui 
Dumnezeu în Biserică, naşterea din nou și sfinţirea 
omenirii păcătoase, împăcarea noastră şi a oamenilor cu 
Dumnezeu. Stăm în fața Tronului Său şi vorbim cu El față 
către faţă, ÎI implorăm şi-L proslăvim, ne adresăm Lui ca 

“slujitori ai lui Hristos şi iconomi ai Tainelor lui 
Dumnezeu” (1 Cor. 4, L). Câtă credinţă trebuie să avem, 
câtă evlavie, câtă curăţie a inimii şi atenţie, câtă 
nepătimire, încredere în Dumnezeu, dragoste pentru El şi 
pentru aproapele nostru, îndrăzneală, înțelepciune și 
simplitate, tugă de orice rău, câtă milostivire şi 
compătimire pentru oamenii ce sunt afundaţi în noroiul 
păcatului! 

Preotul trăieşte pe pământ, dar trebuie să vieţuiască 
cereşte, îngereşte, să cugete cele de sus, nu cele de pe 
pământ (cf. Col. 3, 2), să fie cu desăvârşire dăruit lui 
Dumnezeu şi mântuirii oamenilor. Cum vom izbuti toate 
acestea, de la cine vom putea primi un atât de bogat har? 
Dumnezeu ni le-a dat pe toate, orice dar. Trebuie să ne 
nevoim totdeauna, să fugim de amorțeala prin care 
vrăjmaşul se străduieşte totdeauna să ne jefuiască. Trebuie 
să reaprindem harismele lui Dumnezeu pe care le-am 
primit prin punerea mâinilor episcopului, căci suntem 
îmbrăcați în harul preoţiei, avem privilegiul de a mijloci 
pentru popor, pentru lumea întreagă, să slujim marile 
Taine creştine care ne ajută în mântuirea noastră și a 
aproapelui, ne fac înţelepţi, ne întăresc trupește și 
sufletește. Sfinţii au fost oameni ca şi noi, au avut de 
înfruntat aceleași patimi ca şi noi, au izbutit însă să se 
mântuiască și pe ei şi să mântuiască şi pe mulţi. foarte 
mulți, pe toţi câţi i-au ascultat. Și noi putem să ne 
mântuim şi să mântuim pe alţii dacă suntem râvnitori. 
Duhul împreună  ajutorează nouă întru slăbiciunile 
noastre... se roagă pentru noi cu suspinuri negrăite (Rom. 
8, 26).” 

Mai târziu, în 1901, la iniţiativa episcopului Nazarie 
de Nijni-Novgorod, Sfântul Ioan s-a întâlnit cu toți preoţii 
oraşului. El a spus atunci următoarele: 

“Preacinstiți părinți şi fraţi, împreună slujitori cu 
mine! 

Văd că sunteţi oameni împodobiţi cu plete albe, ceea 
ce înseamnă că aveţi o bogată experienţă de viaţă. Simt că 
nu am nimic să vă învăţ. Pentru că mi-aţi cerut însă să vă 
spun cum se face că am o asemenea înrâurire asupra 
sufletelor oamenilor, vă voi răspunde. 

Mă străduiesc să fiu un păstor sincer nu numai în 
cuvinte, ci şi în fapte, în viaţă. Pentru aceasta şi sunt atent 
la mine, pentru a fi sincer, aşa încât cuvântul să-mi fie 
după faptele mele. Îmi țin un jurnal în care însemnez toate 
călcările pe care le fac legii lui Dumnezeu şi mă străduiesc 
a mă îndrepta. 

De dimineaţa în zori şi până seara târziu lucrez fără 
răgaz. Chemarea mea păstorească nu se mărginește numai 
la Kronştadt. Deseori este nevoie să călătoresc în diferite 
părţi ale Rusiei. În fiecare zi sunt asaltat de cereri. De 
multe ori îmi este foarte greu şi obositor să răspund la 
toate, nu vreau însă să refuz. Mă străduiesc, mă silesc să-i 
mulțumesc pe toţi cei ce-mi cer. 

Oriunde mă aflu, mai ales dacă sunt în Kronştadt, 
slujesc în fiecare zi cu evlavie, din tot sufletul. Aduc jertfa 
cea fără de sânge lui Hristos pentru păcatele mele şi pentru 
păcatele tuturor creştinilor ortodocşi. Cei ce sunt în 
biserică văd cu cât devotament şi dăruire slujesc, se 
însufleţesc şi ei şi se roagă cu căldură. 

La fiecare Sfântă Liturghie de Duminică 
propovăduiesc cuvântul lui Dumnezeu. Viaţa mea 
lăuntrică, sufletul meu se descoperă în predici. Dau în 
vileag fără milă păcatele omeneşti, răutățile şi patimile, 
descopăr rătăcirile ereticilor şi ale schismaticilor. 

Slavă lui Dumnezeu, roadele strădaniilor mele 
păstoreşti le văd nu numai eu. În Catedrala Sfântului 
Andrei, care este foarte mare, se adună de multe ori până 

la 5000 de oameni. şi toată această mulțime îmi ascultă 
cuvântul ca un singur om. Nu se aude nici cel mai mic 
zgomot, toţi ochii sunt întorşi asupra mea. Când plec din 
biserică, oamenii mă înconjoară cu dragoste, chipurile 
tuturor strălucesc de bucurie. Toţi arată că au o stare bună, 
binecuvântată, şi toate acestea sunt roada rugăciunii şi a 
predicii mele. 

lertaţi-mă, preacinstiţii mei părinţi, că vorbesc astfel 
despre mine. Nu le spun ca pe o laudă de sine, păzească 
Domnul! Nu, nu sunt eu cel ce fac toate acestea, ci harul 
lui Dumnezeu care Se odihneşte în slujirea mea 
preoțească.” 

O altă discuţie asemănătoare a avut loc puţin mai 
târziu la Sarapol, în 1904, când a fost invitat de episcopul 
Mihail. Sfântul loan a spus atunci: 

“Toţi ştiu că m-am născut în regiunea Arhanghelsk și 
am terminat Academia Teologică în Petrograd. Îndată 
după terminarea facultăţii am primit postul pe care îl am şi 
acum în Kronștadt, slujitor în biserica Sfântului Andrei. 
Kronștadtul este un oraș militar. La fiecare pas întâlneşti 
acolo militari, marinari, hamali. Marinarii, care-şi petrec 
cea mai mare parte a timpului pe mare, pe vapoare, 
ajungând aici se străduiesc să-şi petreacă timpul liber cât 
mai bine cu putință, să se distreze cât pot de mult. Pentru 
aceasta și totdeauna se şi întâlnesc ici şi colo pe drum 
oameni beţi şi se aude deseori despre fapte necuviincioase. 

Din primele zile ale slujirii mele, inima mi-a fost 
rănită văzând această viaţă păcătoasă şi urâtă. În chip 
firesc, nesilit, am luat hotărârea de a mă strădui să-i aduc 
pe calea cea bună pe acești beţivi care aveau însă o inimă 
bună. Cel mai mult mă necăjeam când mă întâlneam cu 
oameni beți pe drumul către casă, după Sfânta Liturghie. 
Astfel, am început să stau de vorbă cu ei şi să-i cert, să-i 
sfătuiesc, să-i învăţ cât mai des puteam. l-am îndemnat să 

se lupte împotriva patimii acesteia şi să meargă cât mai 
des cu putință la biserică, aşa încât să-şi petreacă măcar 
dimineaţa în chip cumpătat. La început desigur că am 
trecut prin multe întristări şi necazuri, dar aceasta nu m-a 
făcut să mă tem. Dimpotrivă. acestea m-au întărit mai mult 
şi m-au făcut mai puternic şi mai hotărât în a duce noi 
lupte cu vrăjmaşul. De data aceasta am purces la luptă 
împotriva lui, folosindu-mă de obişnuitele daruri ale 
păstoririi, dar n-am izbutit să fiu un rugător şi mijlocitor 
către Dumnezeu pentru aceasta, şi nici nu simţeam în 
adâncul sufletului meu o aplecare spre aceasta. Domnul a 
ales să mă aşeze pe un alt drum. lată cum s-au petrecut 
lucrurile: 

În Kronştadt trăia o femeie evlavioasă. cu un suflet 
minunat, Parascheva Ivanovna Kavringhina, născută în 
Kostroma. Această femeie se dăruise slujirii celorlalți. Ea 
a început să mă îndemne tot ma! stăruitor să mă rog pentru 
un bolnav sau altui, încredințându-mă că rugăciunea pe 
care o voi face va fi de un hotărâtor folos. Eu stăruiam în a 
nu mă învoi, socotindu-mă nevrednic să devin un 
mijlocitor «special» între Dumnezeu şi oamenii care aveau 
nevoie de ajutorul Lui. În cele din urmă, însă, îndemnurile 
şi încredințările nestăvilite ale Paraschevei Ivanovna 
pentru ajutorul lui Dumnezeu m-au înduplecat. 

Am început, aşadar, cu mare nădejde și credinţă să 
cer lui Dumnezeu să-i facă bine pe cei bolnavi şi pe cei 
chinuiţi trupește şi sufleteşte. Domnul, măcar că sunt 
nevrednic, a ascultat rugăciunile mele şi mi-a răspuns: 
bolnavii şi neputincioşii s-au tămăduit. Aceasta mi-a dat 
putere, îndrăzneală. Am început, din ce în ce mai des, să 
mă rog lui Dumnezeu pentru cererile pe care mi le făceau 
diferiți oameni, iar Domnul m-a ascultat şi continuă să mă 
asculte şi să facă lucruri minunate prin rugăciunile noastre 
în comun. S-au săvârşit multe minuni vădite până astăzi, şi 

continuă să se săvârşească. Văd în aceasta pronia lui 
Dumnezeu care mă călăuzeşte spre a mă ruga pentru toți 
cei ce caută mila Sa. Acesta este motivul pentru care nu 
refuz niciodată să mă rog pentru cineva care-mi cere şi să 
călătoresc în întreaga Rusie pentru a-i vizita pe cei 
bolnavi. Au fost dăţi în care mi s-a cerut să scot din 
oameni duhurile necurate, şi prin rugăciune duhurile s-au 
supus şi i-au slobozit. Au fost însă și alte situaţii în care 
străduințele mele n-au fost încununate de izbândă şi 
duhurile necurate n-au plecat. Este adevărat că aceste 
duhuri necurate se prefăceau că erau cele mai puternice, 
cele mai neclintite... În aceste situaţii strădaniile mele s-au 
dovedit zadarnice deoarece nici eu însumi nu eram bine 
pregătit, nu ținusem post aspru şi, precum spune Domnul 
Însuşi, acest neam de demoni nu iese decât numai cu 
rugăciune și cu post sau, poate. nu m-am plecat destulă 
vreme asupra persoanei cu pricina. Mi-a fost cu neputinţă 
să dăruiesc fiecărei persoane în parte mai mult timp, având 
atât de multe şi osebite răspunderi, iar cei care mă aşteptau 
pentru rugăciune şi binecuvântare fiind atât de mulţi. 
Toată viaţa a trebuit să mă aflu în mijlocul lumii, să 
întâlnesc diferiți oameni din toate clasele și păturile 
societăţii. Oriunde mergeam, oamenii îmi ofereau cu 
dragoste mâncare pe care deseori trebuia să o primesc 
pentru a nu-i jigni. Astfel, mi-a fost greu să ţin un post 
aspru. În general, în viața mea nu mi-am luat asupră-mi un 
post deosebit, nu pentru că nu îl socotesc trebuitor, ci 
pentru că nu mi-au îngăduit să o fac împrejurările vieţuirii 
mele. Deşi mănânc şi beau cu măsură şi trăiesc cu 
înfrânare, niciodată n-am făcut pe postitorul sau ascetul. 

În legătură cu publicitatea ce se face în jurul 
persoanei mele şi felul cum a luat ea naştere, trebuie să 
explic că, în ce mă priveşte, nu am făcut nici o strădanie şi 
n-am luat nici o măsură. Toate s-au întâmplat de la sine, 

fără mine. Din vremea în care tămăduirile pe care le 
săvârşea Hristos prin mine au început să se înmulțească, 
martorii oculari, dar și cei care primiseră ei înşişi harul lui 
Dumnezeu, n-au voit să pară nemulțumitori înaintea 
Domnului. Astfel au început să se publice zilnic cele ce se 
întâmplau. În acest chip, vindecările s-au făcut cunoscute 
publicului cititor. Aşa au început să vină la mine mulțimi 
din ce în ce mai mari de oameni care însetau după har și 
după dumnezeiască mângâiere. 

Socotesc de prisos să arăt că toate situaţiile 
intervențiilor minunate ale harului n-au fost publicate de 
mine, ci de cei care le-au primit. Cât despre mine, nu 
numai că nu mă socotesc în nici o privinţă mai bun decât 
alți preoţi, ci dimpotrivă, socotesc că sunt cel mai rău, 
ultimul dintre voi toţi şi dintre toţi preoții Bisericii 
Ortodoxe  Ruseşti în general, pentru că toate 
nedesăvârșirile şi toate răutăţile trăiesc în mine. Dacă 
bogăţia harului lui Dumnezeu ce mi-a fost dată mie s-ar fi 
dat oricui altcuiva mai vrednic decât mine, atunci acesta ar 
fi făcut cu mult mai multe decât toate câte fac eu. 

Vrăjmașul neamului omenesc a început să mă 
supună la diferite ispite de la începutul vieţii mele 
preoțești. Înainte de toate, a început să-mi insufle o mare 
teamă în timp ce săvârșeam Taina Botezului şi a Sfintei 
Liturghii. Mai târziu, mă lupta în minte şi mă făcea să fiu 
șovăitor. Atunci am înțeles că numai cu o continuă și 
neîncetată trezvie şi rugăciune voi putea să mă nevoiesc 
împotriva acestui preaviclean şi neobosit vrăjmaş. Am 
început să lupt cât puteam pentru a mă cunoaște pe mine. 
adică sufletul, firea, neputinţele şi căderile mele. 

Pentru a-mi fi necurmată această trezvie, am început 
din primele zile ale preoţiei mele să ţin un jurnal. Mi-am 
pus ca şi canon în viaţă să însemnez orice lucru important 
se întâmplă în viaţa mea duhovnicească: nevoința lăuntrică 

pe care o duc cu mine însumi, amărăciunea pe care o simt 
când sunt înfrânt în lupta cu stăpânul întunericului, 
mângâierea biruinței şi binecuvântatul ajutor pe care 
Domnul mi-l dăruieşte în ceasul luptei. Păzesc acest canon 
până în ziua de astăzi. Din când în când, arunc câte o 
privire în jurnal şi mă cercetez pe mine însumi. Astfel, îmi 
pot da seama limpede dacă înaintez. dacă sporirea mea s-a 
oprit, sau poate am început să cad. Pentru aceasta şi 
socotesc ţinerea acestui jurnal de mare importanţă, 
străduindu-mă să nu las să treacă nici măcar o zi fără să 
însemnez fie şi numai o mică observaţie despre mine. Prin 
încercarea de a fi totdeauna treaz şi de a mă cunoaşte pe 
mine tot mai mult, mi-am dat seama cât sunt de 
neputincios fără ajutorul harului lui Dumnezeu. mai ales în 
lupta cu vrăjmașul. Astfel mă smeresc şi mă supun vointei 
lui Dumnezeu care este binecuvântată şi desăvârşită, 
totdeauna şi pretutindeni. În acest chip învăţ să mă port cu 
ceilalți oameni cu dragoste şi compătimire, gata fiind a-i 
ajuta în fiecare clipă. 

Pentru a scăpa de tot ceea ce este necurat şi viclean 
înlăuntrul meu şi a fi gata întotdeauna să-i vorbesc lui 
Dumnezeu, mă străduiesc neîncetat să-mi ţin inima curată 
şi să alung orice dorință necurată îndată ce-mi dau seama 
de ea. Lucru de căpetenie aici este să nu laşi gândul 
păcătos sau dorința să se înscăuneze în suflet şi să 
înlănţuie mintea, inima şi întreaga ta fiinţă, ci să le înfrunţi 
pe toate cu piatra credinței şi cu păzirea poruncilor lui 
Dumnezeu. E mult mai uşor să supui gândul viclean din 
clipa când apare şi să te izbăveşti de el îndată, căci mai 
târziu, când va fi prins rădăcini, este mult mai greu. Lupta 
lăuntrică neîncetată este la început deosebit de grea, pentru 
că trebuie înfruntat un vrăjmaş viclean, prefăcut şi 
experimentat — diavolul. Acesta foloseşte orice mijloc cu 
putință pentru a-l robi pe om. Dacă este înfrânt într-o 

situaţie, caută îndată alt mijloc mai viclean. Pentru aceasta 
omul trebuie să aibă o trezvie continuă...” 

Aici Sfântul loan a fost întrerupt de unul dintre 
ascultători: 

“- Cinstitul nostru batiuşka, învață-ne cum să ne 
purtăm în acele situaţii în care toate strădaniile omului de 
a-l respinge pe vrăjmaş, de a-l înfrânge înlăuntrul său, sunt 
fără rezultat. Pentru că atunci, fără să vrem, ne stăpânește 
deznădejdea, voința slăbeşte şi ne împuținăm sufleteşte în 
lucrarea noastră. Este un bun mijloc de a lupta în aceste 
situaţii prin a ne strădui să nu luăm aminte la momaelile 
vrăjmaşului, să-l «scuipăm» în vreun fel?” 

Sfântul loan a răspuns plin de viaţă: 

“- Întocmai aşa! Acesta este chipul în care trebuie să 
lucrezi. Trebuie să chemi fierbinte Numele lui lisus 
Hristos cu tainică şi adâncă pocăință și să izgoneşti pe 
vrăjmaşii ascunşi. Nu le da nici o atenţie, nu te îngriji de 
ei, orice ți-ar şopti socotește ca un vis vătămător. În ceasul 
ispitelor puternice nu trebuie niciodată să te cuprindă 
deznădejdea. Domnul este întotdeauna aproape, gata să te 
ajute la cea dintâi chemare sinceră a Numelui Său, 
ocrotindu-te, alungându-i pe nevăzuţii vrăjmaşi. Chea- 
mă-Mă în vremea ispitei, spune prorocul, și Eu te voi 
izbăvi, şi tu Mă vei proslăvi.” 

”- Batiuşka, îngăduie-mi să-ți mai pun o întrebare: 
deseori eşti strâmtorat foarte mult văzându-l pe cel 
potrivnic biruind. Cum şi în ce chip poate fi înfrânt acest 
fel de deznădejde din lăuntrul tău?” 

“- Într-adevăr, când omul vede pe vrăjmaşul biruitor, 
îl stăpânesc gânduri de deznădejde. Deseori am și eu de 
înfruntat astfel de situaţii. Şi ce este mai rău este că nici 
calitatea de păstor nu ajută aici — trebuie să recunoaștem. 
În aceste cazuri, singura mângâiere poate veni din a cugeta 
că lucrul ce se petrece cu noi este vremelnic, îl îngăduie 

pronia dumnezeiască pentru un motiv pe care Singur 
Dumnezeu îl ştie şi, mai curând sau mai târziu, cel viclean 
va fi înfrânt şi binele va birui. În aceste situaţii omul va 
trebui să se întărească, de asemenea, cu rugăciunea. Nu 
uita nici măcar pentru o singură clipă că Domnul este 
milostiv, grabnic ascultător al rugăciunilor noastre, că nu 
zăboveşte a ne împlini cererile şi a ne ajuta — atâta vreme 
cât noi ne lăsăm purtaţi de sfânta şi desăvârşita Sa voie.” 

Apoi, îndreptându-se spre ceilalți. Sfântul loan şi-a 
continuat cuvântul: 

“- Vă spun tuturor, iubiții mei părinţi. că rugăciunea 
trebuie să ne fie însoțitor nedespărţit. Rugăciunea are cel 
mai mare loc în sufletul meu. Îi mulțumesc şi-L proslăvesc 
pe Dumnezeu şi Binefăcătorul meu în tot locul stăpânirii 
Sale. Fără rugăciune nu pot să trăiesc; rugăciunea, 
vorbirea cu Dumnezeu, este respiraţia sufletului meu. De 
aceea mă străduiesc să slujesc cât mai des, în fiecare zi 
dacă este cu putință, pentru a mă împărtăși cu cinstitul 
Trup şi Sânge al lui Hristos şi a izbuti să-mi împlinesc 
îndatoririle de păstor pe care le am. 

Când fac cereri şi mijlociri către Dumnezeu, folosesc 
rugăciunile obişnuite din cărţile bisericeşti. Acestea au 
atâta bogăţie, încât orice om poate să soarbă din ele tot 
ceea ce-i este de trebuinţă pentru nevoile sale şi pentru 
rugăciunile pe care i le aduce lui Dumnezeu. În aceste 
cărţi, Sfânta Biserică, asemenea unei maici preaiubitoare, 
a adunat toate câte ne sunt necesare în diferitele ipostaze 
ale vieții. 

Când sunt liber, în afara slujbelor bisericeşti și a 
celorlalte activităţi, citesc Sfânta Scriptură. Vechiul și 
Noul Testament, și mai ales Evangheliile — cea mai 
prețioasă şi folositoare lectură pentru mântuirea noastră. 
Când citesc, _mă străduiesc să mă adâncesc în fiecare 
verset, în fiecare idee, în cuvinte şi în expresii. Cu cât mai 

mare atenţie citeşti textele sfinte, cu atât mai mare bogăţie 
izvorăşte din ele, de folos mai ales pentru predici. Nici un 
predicator n-ar putea să epuizeze vreodată acest adânc al 
înțelepciunii lui Dumnezeu. Când am de predicat spre 
exemplu despre Evanghelia zilei, de multe ori nu ştiu ce 
idee să aleg mai întâi, pe care să o prefer, atât de ziditoare 
sunt toate. În ce chip minunat se descoperă sufletul omului 
în Sfânta Scriptură! Este vădit că nu există nici măcar un 
singur ascunziş al sufletului care să nu-şi găsească 
răspunsul aici. Dacă însă cercetarea Sfintei Scripturi se 
face în grabă și superficial, fără adâncire în înțelesurile ei. 
atunci această bogăţie va rămâne neexploatată. 

Pentru a nu fi cu desăvârşire în afara evenimentelor 
zilnice, arunc o privire la întâmplare, pentru câteva 
minute, asupra unor ziare.” 

Unul dintre ascultători i-a pus Sfântului loan această 
întrebare: 

“ Tu, batiuşka, în desele tale călătorii în toată Rusia, 
dar şi acasă, ai de-a face aproape întotdeauna cu oameni 
noi. Când se fac greşeli printre cei ce slujesc împreună cu 
tine şi apare neorânduială, arăţi ca și când nu te-ar tulbura 
deloc. Într-o clipă te readuni în rugăciune. Spune-ne, te 
rugăm, cum izbutești aceasta?” 

“- Numai cu obişnuinţa - a răspuns Sfântul. Cu 
obişnuința neîncetatei rugăciuni. Când oricare stare a 
minţii devine obișnuinţă înlăuntrul lui, omul se întoarce 
uşor la ea. Astfel şi eu, din clipa în care m-am obişnuit să 
mă rog în adâncul meu, cu uşurinţă mă reaşez din nou în 
rugăciune.” 

“- Spune-ne, batiuşka, a continuat interlocutorul său, 
ce rugăciuni spui înainte de slujirea Sfintei Liturghii sau 
când eşti prins cu tot felul de îndeletniciri care cer timp şi 
o mare strădanie?” 

“_ În această situaţie citesc canonul şi rugăciunile pe 
care Biserica le-a rânduit pentru cei ce se pregătesc să se 
împărtășească. Dacă se întâmplă să-mi fie cu totul peste 
putinţă a citi canonul, fie deoarece nu am timp, fie pentru 
orice alt motiv. împuţinez celelalte rugăciuni, citesc însă 
oricum rugăciunile dinaintea Sfintei Împărtășanii. Mă 
călăuzesc în această purtare a mea de cugetul că Domnul 
Se mulțumește şi cere de la noi nu rugăciuni multe, ci o 
stare atentă de rugăciune, din adâncul sufletului. Pentru 
aceasta este mai bine să citeşti mai puţine rugăciuni, dar 
cu atenție și zdrobirea inimii, decât multe şi repede, 
superficial. Eu mă ridic duhovniceşte. mă ajut şi mă 
pregătesc mai bine pentru a sluji prin citirea canoanelor 
Utreniei. Aceste canoane le citesc întotdeauna eu singur. 
Ce bogăţie se află în ele, ce adânc de înţelesuri. ce 
uimitoare pilde de dragoste fierbinte către Dumnezeu, de 
răbdare în încercări. în cele mai înfricoșate chinuri! Toate 
acestea ni se pun înainte în fiecare zi de către Biserică. 
Prin citirea canoanelor, sufletul este încet-încet adăpat cu 
înaltele simţiri şi curatele cugetări ale Sfinţilor pe care 
Biserica îi proslăveşte; el trăieşte în climatul Bisericii şi se 
obișnuiește cu viaţa ei. Aş putea să spun că eu m-am hrănit 
şi am crescut prin citirea acestor canoane, pentru aceasta le 
şi recomand celorlalți. Cel care doreşte să sporească 
duhovnicește, să dea atenţie citirii canoanelor Octoihului, 
Mineielor și ale Triodului... 

lubiţi părinţi şi frați, mi-am deșertat sufletul înaintea 
voastră. Am descoperit, într-un fel, chipul sufletului meu, 
aşa încât să puteți vedea cum am izbutit să izbândesc în 
cele pe care le vedeți. Viaţa mea este o îndelungată, 
statornică şi neîntreruptă luptă cu mine însumi, luptă pe 
care o duc sub ocrotirea și cu puterea harului lui 
Dumnezeu. Oricine dintre voi poate să împlinească 
aceleaşi lucruri; ajunge să aibă continuă trezvie pentru a se 

război cu «omul cel vechi» şi cu duhurile vicleniei, aşa 
încât, cu ajutorul harului lui Dumnezeu, să devină lumină 
arzând nu sub obroc. ci în sfesnic... ” 


Vom încheia cu câteva cuvinte luate din jurnalul său: 

“Datorită vârstei mele înaintate (am 79 de ani), 
fiecare zi, fiecare ceas şi fiecare minut aparţin în chip 
deosebit harului lui Dumnezeu. Puterea mea trupească s-a 
sfârşit, dar duhul îmi este viu şi aprins după iubitul meu 
Mire, Domnul lisus Hristos. Câte făgăduinţe ale harului lui 
Dumnezeu am primit şi nu contenesc a primi! Cred că voi 
avea parte de aceeaşi bunăvoință şi în cealaltă viață, după 
moarte. Moartea este naştere întru viaţa veșnică, este mila 
lui Dumnezeu şi iubirea Lui pentru neamul omenesc. 
Slavă lui Dumnezeu! Cu harul şi cu mila Lui am străbătut 
52 de ani din viaţă ca preot şi sunt încă viu, deşi bolnav. 
Pentru anii mulți ai binecuvântatei mele preoții nu sunt în 
stare să-l mulţumesc Unuia în Treime Dumnezeu. Am 
slujit cât am putut, cât mi-au îngăduit puterile. M-am 
străduit să fac ce e mai bun, dar am făcut greşeli, 
influențat mult de vrăjmaşul. Doamne, acoperă păcatele 
mele cu mila Ta! Cu ce-aş putea să-Ţi răsplătesc, Doamne, 
că mi-ai rânduit a mă naște şi a creşte în credinţa ortodoxă 
şi în Biserică, în iubita noastră patrie, Rusia, unde Biserica 
Ortodoxă s-a temeinicit de veacuri? Cel mai bun lucru pe 
care pot să-l fac este să-Ți mulțumesc şi să Te proslăvesc. 
Doamne, nu există cuvinte potrivite limbii omeneşti să 
mulțumească pentru nemărginitele faceri de bine pe care 
bunătatea Ta le-a descoperit mie, păcătosului, în toată 
călătoria vieţii mele înaintea feței Tale dumnezeieşti! Până 
astăzi încă, ajungând la cel de-al 79-lea an al vârstei mele, 
mă ocrotești și mă izbăveşti din încercări în fiecare zi. lar 
acum încă mai mult, fiindcă vrăjmaşii mei caută să mă 
răpească pentru că sunt robul Tău, măcar că nevrednic. 

Doamne. dăruieşte-mi harul Tău ca să-Ți pot mulțumi în 
chip desăvârşit şi să dobândesc o viaţă curată. Ajută-mă să 
scap de înşelătoarele curse ale păcatului care mă 
războieşte, voind să mă arunce departe de Tine. Dăruieş- 
te-mi harul Tău pentru a Te proslăvi cu preaplin de putere 
în această lume atee!” 


10. Batiuşka loan 

Acesta este batiuşka loan. aşa cum se descoperă 
înaintea noastră şi înaintea lumii întregi. S-ar putea spune 
fără greş că nimeni n-a vorbit şi n-a scris despre sine 
precum a făcut-o el. În aceste mărturisiri, însă, nu există 
nimic personal care să nu fi fost curăţat prin focul 
pocăinţei. În inima curată ca o lacrimă a Sfântului Ioan 
este zugrăvit numai Hristos. Batiuşka, Sfântul loan de 
Kronştadt, a împlinit cuvintele Apostolului Pavel, 
devenind următor şi chip al lui Hristos. 

Această “urmare” a lui Hristos nu se exprimă numai 
în cuvinte, ci şi în fapte. Sfântul loan rămâne acelaşi 
simplu batiușka în minunile sale, precum se poate vedea 
din paginile scrise de el. Este cel dintâi printre cei aflaţi pe 
aceeaşi treaptă cu el, întruparea celor mai bune trăsături 
ale preotului rus de veacuri. Acum, în chipul Sfântului 
loan, aceste trăsături sunt împreunate și iau proporţiile 
unui fenomen strălucitor, care îşi păstrează însă specificul 
său. 

De unde a pornit Sfântul loan? Un copil de la ţară, 
dintr-o regiune nordică retrasă, fiu al unui paraclisier 
sărac, care cu mare greutate a izbutit să termine gimnaziul. 
Şi care a fost apogeul său? O înălțime de nebănuit sau, mai 
simplu, de negândit, care se pierde printre ameţitoarele 
înalturi ale celui de-al treilea cer. Câtă armonie lăuntrică 
se ascunde, totodată, în acest urcuş! Fără nici un fel de 
transformări de basm care să ne stârnească imaginaţia. 

Toate sunt obişnuite, Minunile care l-au urmat de la 
început închipuiau lucruri comune, ajutând numai la 
rodirea duhovnicească, lucru pe care l-au izbutit din plin. 

Cât de însemnat este drumul urmat de Sfântul loan! 
E cu atât mai deosebit prin legătura sa cu descendența 
familiei: batiuşka este urmașul unui şir de preoți şi oameni 
ai Bisericii care, de-a lungul a trei secole, au slujit cu toții 
în singura biserică a satului. 

Cât de puternic este sângele de levit ce curge în 
venele Sfântului loan şi rămâne până la sfârşit înrădăcinat 
în acest pământ veşnic feciorelnic, precum va rămâne, cu 
fiecare pas al călătoriei sale, în chip patriarhal legat de 
căminul părintesc, chiar dacă acesta este mărginit la 
persoana smeritei soţii a unui paraclisier de la ţară către 
care el îşi trimitea puţinul câştig de slujbaş din timpul 
studenţiei. Este cunoscut că, preot fiind şi rău 
îmbolnăvindu-se, iar doctorii recomandându-i să întrerupă 
postul înainte de Paşti, a lăsat hotărârea în seama mamei 
sale, care n-a dat binecuvântare să fie călcată rânduiala 
Bisericii. 

Sfântul loan a evitat cu grijă visele activității 
misionare, ca fiind ceva ieșit din comun. A urmat calea de 
mijloc, bătătorită. S-a căsătorit cu fata unui preot, a luat o 
“soție cu stare”, fiica  protoprezbiterului bisericii 
mitropolitane a Kronștadtului. Închipuiţi-vă câtă uimire a 
simţit când a pus prima dată piciorul în mitropolie și a 
recunoscut biserica pe care cu mulți ani o văzuse în vis şi 
unde se simţea ca acasă. Și a rămas în această biserică 
toată viața. 


11. Păstor al întregii Rusii 

Sfântul a rămas “batiuşka”. A lărgit activitățile sale 
de început, le-a pus temeiuri mai solide, dar niciodată nu 
le-a trădat, nu le-a schimbat. A devenit “al întregii Rusii”. 

dar a rămas același “batiuşka” — apropiat, iubit, aparţinând 
fiecăruia. Cunoscutul editor M. O. Mensikov, un om 
sensibil dar care se îndepărtase de Biserică, a înţeles 
aceasta şi a scris în periodicul Timpuri Noi, sub influenţa 
iminentei morți a Sfântului loan. Dostoievski, Turgheniev 
şi Ceaikovski muriseră. Aceste morţi influențaseră mai 
degrabă un cerc restrâns, luând în calcul trecutul întregii 
Rusii. Acum însă nu se întâmplă ceva asemănător. Mintea 
lui Mensikov zboară la Tolstoi. De acest nume însă nu 
sunt legate tainicele şi evlavioasele simţăminte care îl 
unesc pe Sfântul loan cu fiecare ţăran, fiecare păstor, cu 
fiecare osândit din lagărele Siberiei... Sfântul loan era mai 
aproape decât oricare altul de inima vieţii neamului rus, 
era sufletul ei. Explicând aceasta, Mensikov scrie că 
numai un sfânt îmbrăţişează întreaga închipuire a unui 
popor, cugetul lui, dragostea lui. La cine se referea? 
Mitropolitul Filaret murise. stareţii Optinei trecuseră şi ei 
în cealaltă viață, episcopul Teofan îşi sfârşise zilele ca 
zăvorât. Mă gândesc la personalități al căror nume 
Mensikov nu l-a dat, dar care se potrivesc cel mai mult cu 
denumirea de “sfânt” despre care el a scris. Răspunsul nu 
avea atunci nici cea mai mică asemănare cu chipul 
Sfântului loan aşa cum ni s-a descoperit el desăvârşit după 
moartea sa... Exista o legătură cu el, nu însă sub chipul 
unui sfânt şi făcător de minuni, ci ca față de un om care, 
oriunde se afla şi dincolo cu probabilele descrieri 
evlavioase ale unora, devenea primit de fiecare ca “al 
său”, apropiat, iubitor, “batiuşka”. 


La două săptămâni după adormirea sa a fost rostită o 
predică despre Sfântul loan. Înfățişăm un mic fragment 
din ea: 

“Acum este condus în biserică pentru a sluji. Iese din 
Altar pentru a citi şi a cânta la utrenie, sau pentru a citi 

rugăciunile de dimineaţă, înainte de dumnezeiasca 
Liturghie. Se arată tot timpul vesel, strălucind ca soarele. 
Se îndreaptă către cei prezenţi în biserică şi zice: 

«- Bună ziua, iubiții mei fraţi şi surori în Hristos. La 
mulți ani pentru praznicul de astăzi!» 

Îndată cu acest salut din inimă, ceva asemenea unui 
curent duhovnicesc, ca o electrizare, străbate mulțimile. 
Toţi sunt emoţionaţi şi răspund cu voci care le trădează 
bucuria că batiuşka se află aproape de ei. 

«- Iubitul nostru, bunul nostru...» 

Cel mai expresiv răspuns ce i se adresa din mulțime, 
auzit mai des decât celelalte şi totdeauna cu un ton de o 
nedescrisă sinceritate, era acesta: 

«- Iubitul nostru!»” 


Numai cu un singur alt fenomen din viața poporului 
rus, fenomen ce a luat naştere mai târziu, poate fi 
comparată popularitatea Sfântului Ioan: Patriarhul Tihon, 
în care credincioşii ruși îşi puseseră toată nădejdea și-și 
adunaseră întreaga lor dragoste, toată setea pentru 
Biserică. Această comparaţie este capabilă să descrie mai 
bine decât orice altceva măreţia chipului lui “batiuşka” 
loan. Şi numai dacă am înţelege deplin ce înseamnă că 
Sfântul loan este “batiuşka”, am pricepe atunci taina 
înrâuririi făcătoare de minuni pe care a avut-o în lume. 

“Icoana făcătoare de minuni este aceea care, cu 
puterea pe care o are de a săvârşi minuni, poate să 
trezească credinţa”. Aceste cuvinte, rostite de mitropolitul 
Isidor în vârstă de 93 de ani, şi le-a amintit Arhiepiscopul 
Nicanor şi le-a legat de minunile Sfântului loan. Desigur, 
credinţa era vie în Rusia, dar a fost redeşteptată de Sfântul 
loan care, într-un anumit fel, a fost întruparea acesteia. 
Puterea lui, însă, se datorează faptului că părintele s-a 
străduit să înfrumuseţeze icoana “batiușkăi”, o icoană atât 

de apropiată poporului ce vedea în ea împlinirea setei de 
sfințenie a întregului neam. 

Să ne aducem aminte ce început smerit a avut 
drumul său! Să socotim cât de târzie i-a fost dezvoltarea, 
câte greutăţi a avut de covârșit, dar şi cât de înalt a fost 
hotarul reușşitelor, cununa tuturor râvnelor sale. În ce Şi-au 
aflat toate acestea împlinirea? În preoţie. În fața noastră se 
află un întreg tezaur de idei, de înţelegeri, o moştenire de 
veacuri. El însuși a ajuns la acea măsură încât să-şi 
păzească înlăuntru icoana duhovnicească. Aici începe 
urcuşul său, nu în exterior, ci în interior. Viaţa unui preot 
de enorie rodește în toată măreţia lăuntrică a chemării sale. 
Şi, în același timp, această viaţă se îmbracă în cele din 
afară tot mai mult cu veșmintele celui mai înalt ascetism în 
lucrarea de păstorire. 

Deodată, lanțul izolării într-o enorie oarecare este 
rupt, precum ştim, de Sus. Sfântul loan este aşezat în 
vârful muntelui şi se transformă în centru sufletesc al 
întregii Rusii, precum spunea Mensikov, în vreme ce 
rămâne acelaşi batiușka de enorie. Minunile care se 
săvârşesc în jurul său alcătuiesc o adevărată mare. Însă 
minunea care covârşeşte orice altă intervenţie miraculoasă 
este însăşi viaţa lui. 

Într-adevăr, aşa este. Să ne adâncim însă cumva mai 
mult în lucrul acesta. 

A trăit un sfert de veac printre oameni care locuiau 
pe proprietățile bisericii. El însuşi nu deţinea nimic. 
Singurul lucru care îi aparţinea erau câteva ore de liniște în 
noapte. Ceea ce se revărsa în afară era un nesecat izvor al 
harului lui Dumnezeu care se arăta sub chipurile bunătăţii 
şi al tuturor faptelor de binefacere. 

Milostenia ajunsese la o măsură foarte înaltă, nu 
numai sub chipul filantropiei organizate, ci şi la nivel 
personal. Se făcea pe o scară foarte largă. Împărțea mari 

sume în numele lui Hristos, călăuzit în ceea ce dădea de 
darul său prorocesc. Lucrarea sa ca duhovnic ajunsese la 
un nivel nemaiîntâlnit. Folosea noi metode. Spovedania în 
comun a mulțimii de mii de oameni era cutremurătoare. 
Cu ochii sufleteşti ai duhovnicului, îl vedea pe fiecare în 
acea uriaşă mulțime şi-l călăuzea la picioarele lui Hristos, 
Care era de față (unii s-au învrednicit să-L şi vadă), 
binecuvânta mulţimea şi pe fiecare credincios în parte, şi îl 
împăca cu El. 

Avea sub călăuzirea sa duhovnicească mii, zeci de 
mii, sute de mii de credincioşi. Aceasta se săvârşea 
printr-o privire a sa aruncată pe unde trecea, prin 
întâlnirile pentru rugăciune, în timp ce făcea vreun 
comentariu sau vreun gest, prin discuţii “întâmplătoare” şi, 
uneori, prin vedenii în care distanțele erau desființate. 
Lucra un chip al povăţuirii duhovnicești asemănător cu 
ceea ce făceau stareții — călăuzirea sufletelor printr-o 
atingere tainică, prin care sufletul renaşte şi este povăţuit 
pentru tot restul vieţii sale. Toate câte erau bune şi 
folositoare în inima fiecărui rus, oricât ar fi fost de 
împiedicate de bunurile pământeşti şi de stăpânitorul 
acestei lumi, erau atrase de el ca de un magnet puternic şi 
alergau să întâlnească mărturia conştiinţei Bisericii în 
chipul lui “batiuşka”. 

Minunea dumnezeieştii Liturghii pe care o săvârşea 
zilnic cu o nemaiîntâlnită intensitate duhovnicească, 
într-un fierbinte duh de rugăciune, nu poate fi cuprinsă în 
cuvinte. Credincioşii erau robiți de această măreție și nu 
ştiau dacă se găsesc în trup sau în afară de trup. 

Predicile îi erau neîntrerupte. Și nu numai pe teme 
bisericeşti, precum în predicile de la amvon care, fireşte, 
sunt mişcătoare prin simplitatea lor evanghelică şi 
încălzesc inimile prin credință, fiind capabile să alunge 
îndoielile din cei credincioşi. Nu! Fiecare cuvânt care 

ieşea de pe buzele Sfântului loan, fiecare rând pe care îl 
scria erau o predică, o lecţie, o bună-vestire care pe omul 
ce o primea cu smerenie îl călăuzea în chip simţit către 
împăcarea cu Dumnezeu. 

Minunile pe care le săvârşea erau nenumărate, 
asemenea unei mări, unui întreg ocean. Ele se lucrau fie 
direct, fie la distanţă, la capătul unui Paraclis sau în urma 
vreunei rugăciuni citite în timpul slujbelor. în fiecare ceas 
al zilei, într-o întâlnire întâmplătoare, după o rugăciune pe 
care o ceruse cineva de departe. Şi toate acestea 
împreunate într-un punct luminos, în icoana batiuşkăi 
loan. 

Ceea ce Sfântul loan Hrisostom socotea a fi un ideal 
de neatins (Şi în acelaşi timp este un ideal “obligatoriu” 
pentru preoți), adică unirea dintre vieţuirea ascetică şi 
lume, şi-a găsit întruparea minunată în Sfântul loan. Viaţa 
sa de familie a fost transformată într-o împreună locuire 
frățească. Desele încrengături de situaţii şi evenimente 
sociale erau valorificate ca arme pentru o foarte dificilă 
dar şi foarte hotărâtoare lucrare de pastoraţie. Cele mai 
bogate daruri ajungeau în mâinile sale ca aduse de un 
vârtej de aur, dar îndată se transformau în alinare a celor 
săraci. O mână nu știa ce face cealaltă şi, prin darul 
străvederii, devenea şi milostenia armă a slujirii păstoreşti. 
Faima sa, care s-a răspândit în toată Rusia şi în lumea 
întreagă, precum şi puterea rugăciunii sale, l-au aşezat pe 
Sfântul loan mai presus de orice alt om. iar toate acestea 
s-au făcut pentru a fi proslăvit Dumnezeu și a fi 
propovăduită Ortodoxia. Toate cele legate de persoana 
Sfântului loan, şi însăşi descoperirea sa lumii, au devenit 

mijloace prin care oamenii au fost atraşi către mântuire, 
către Viaţa în Hristos... 

Ceea ce lumea vedea în batiuşka loan de Kronştadt 
era preoția dusă până la cel mai înalt hotar al plinătăţii, 
curăției şi puterii ei. Toate câte Biserica Ortodoxă 
propovăduieşte de 2000 de ani prin gura celor mai buni 
dascăli ai ei au fost descoperite în persoana acestui smerit 
“batiuşka”.. 

Conştiinţa neputinței sale în Hristos a fost izvorul 
unei puteri de neînfrânt. 

“Dacă Hristos se află în voi prin deasa împărtăşanie 
cu Cinstitele Daruri, atunci veţi deveni toți asemenea lui 
Hristos: blânzi, smeriţi, răbdători, plini de dragoste, lipsiţi 
de grijă pentru lucrurile lumii acesteia, iubitori ai Cerului, 
ascultători, cumpătaţi. Să vă îngrijiţi să aveţi înlăuntrul 
vostru Duhul Său, să nu fiți mândri, nerăbdători, lipiti de 
lume, iubitori de argint.” 

lată care este moştenirea pe care ne-a lăsat-o: “Să vă 
faceţi asemenea lui Hristos!”. 

Trăind în Hristos, Sfântul Ioan nu-şi socotea propria 
voinţă ca aparținându-i lui. O supusese lui Hristos. Pentru 
aceasta şi rugăciunea sa avea o putere ieşită din comun. 

“De câte ori m-am rugat cu credință, întotdeauna 
Dumnezeu m-a ascultat şi a răspuns rugăciunilor mele” — 
mărturiseşte el însuşi. 

Odată, într-o discuţie pe care a avut-o cu niște rude 
ale sale într-o călătorie spre Sura, în iunie 1900, a explicat 
el însuşi îndrăzneala pe care o avea către Dumnezeu prin 
aceste cuvinte: 

“- Cât de mare este rânduiala preoţiei, cât de aproape 
este de Dumnezeu! Preotul este prietenul lui Dumnezeu, 
rob al Împăratului Ceresc. Mă întorc la Dumnezeu ca la 
Tatăl meu și El îmi împlineşte orice dorință. Aceasta n-am 
izbutit-o de la început, ci încet-încet, cu timpul. Acum, 

spre exemplu, râul Pinenka pe care trebuia să călătoresc nu 
avea apă. Nu puteam să ajung la Sura şi am spus: 
«Doamne, Tu pe toate le poţi, pentru Tine toate sunt cu 
putință. Te-ai dat pe Tine Însuţi pentru noi, iar noi putem 
sluji Sfintele Taine: atingem Cinstitul Tău Trup şi Sângele 
Tău şi îl dăm şi altora. Există ceva mai de preţ decât asta? 
Astfel, orice altceva cu siguranţă poţi să faci pentru noi. 
Umple râurile cu apă ca să pot să ajung până la Sura şi să 
mă întorc înapoi. Trimite puţină ploaie». Domnul m-a 
ascultat: am fost înștiințat că pot să ajung la Sura fără 
probleme. Vedeţi cât de repede îi ascultă pe cei ce se roagă 
cu credință.” 

Cine ar fi putut să vorbească atât de simplu despre 
nişte lucruri atât de înfricoşate, dacă nu un “batiuşka”? 

În persoana Sfântului Ioan, Însuşi Hristos a păşit pe 
pământul rus. Niciodată Rusia nu mai avusese parte de o 
atât de deplină întâlnire cu Hristos, iar aceasta s-a petrecut 
cu foarte puţin timp înainte de intrarea ei într-o perioadă 
de greu întuneric, perioadă pe care Sfântul loan o 
prorocise. Aceasta a fost ultima întâlnire. 

Sfântul loan, deşi aflat acum în lumea 
duhovnicească, n-a părăsit nici Rusia, nici lumea întreagă. 
Unde se află însă acum Rusia? Trăieşte în inimile noastre. 
Și în fiecare inimă trăieşte Sfântul loan care, alături de 
Cuviosul Serafim, rămâne mijlocitor către Dumnezeu. 
Există multe astfel de inimi? Sunt tari legăturile lor cu 
Hristos? De aceste întrebări — şi numai de acestea — atârnă 
viitorul lumii. 

Pomenirea sa ne cheamă pe toți cei în ale căror inimi 
trăieşte Sfântul să ne îndreptăm către el şi să spunem: 

“Sfinte loane, roagă-te lui Dumnezeu pentru noi!” 

CAPITOLUL III 
JURNALUL SAU DUHOVNICESC 


1. Cugetări teologice 


Precum aerul este trebuincios pentru viaţa trupului, 
tot astfel şi Duhul Sfânt este de trebuință pentru viaţa 
sufletului. Aerul şi Duhul seamănă între ele. Duh 
înseamnă tocmai suflare. 

* 

Atunci când copacul este bine înrădăcinat în pământ, 
creşte şi rodeşte. Tot astfel este şi cu sufletul nostru: când 
este bine înrădăcinat în Hristos prin credință şi dragoste, 
creşte duhovniceşte și rodește virtuți prin care trăieşte aici 
pe pământ şi va trăi şi în cer veşnic. Când copacul este 
dezrădăcinat din pământ, încetează să mai trăiască, căci 
rădăcinile nu-i mai dau viaţă. Asemeni se întâmplă şi cu 
sufletul nostru: când îşi pierde credinţa şi dragostea pentru 
Dumnezeu şi încetează să mai lucreze după Dumnezeu 
Care este Dătătorul Vieţii, moare duhovniceşte. Ceea ce 
este pământul pentru plante, este Dumnezeu pentru suflet. 

x 

Când trupul doarme, încetează de a mai avea simţire. 
Întocmai se petrece şi cu sufletul: atunci când este cuprins 
de somnul păcatului, este nesimţitor pentru tot ceea ce ţine 
de credință, nădejde şi dragoste. 

* 


Toate lucrurile acestei lumi nu sunt altceva decât 
umbra celor viitoare. Lumina acestei vieți este umbra 
luminii viitoare. Focul este umbra focului viitor, al 
gheenei, în care vor fi aruncați toți păcătoşii care nu s-au 

pocăit. Curata bucurie pământească este umbra fericirii şi 
bucuriei de nespus a raiului. Măreţele palate împărăteşti 
nu sunt decât umbra locaşurilor care s-au pregătit în 
lerusalimul cel de Sus pentru cei ce-L iubesc pe 
Dumnezeu şi ascultă de poruncile Lui. 

x 

Cât de mare şi nemăsurată este cinstea de a ne putea 
deschide buzele înaintea lui Dumnezeu! De am putea să-l 
vorbim şi să-l spunem despre nevoile noastre! Să-l 
mulțumim pentru binefacerile Sale, să proslăvim măreția 
Sa şi să fim încredinţaţi că primeşte mulțumirile şi laudele 
noastre! Chiar şi cea mai înaltă cerere a noastră 
duhovnicească, mântuirea sufletelor, nu rămâne fără de 
răspuns. Cărei alte făpturi din întreaga zidire i-a mai fost 
dat un atât de mare privilegiu? 

* 

Oamenii sfinți sunt rezervoare din care se dă 
celorlalţi credincioşi “apa vieţii”. Precum a spus și 
nemincinoasa gură a lui Hristos, “cel ce crede întru Mine, 
râuri de apă vie vor curge din pântecele lui” (loan 7, 38). 

* 

Ce sunt eu? Pe de o parte — un abis de păcat, o 
întreagă împotrivire faţă de Dumnezeul meu, Făcătorul a 
toate. Pe de altă parte, sunt sărac de orice virtute, 
neputincios în a urma binele. Fără Mântuitorul meu nu pot 
să fac nimic din ceea ce Evanghelia şi conştiinţa mea îmi 
cer. Acela este deplina bunătate, eu sunt deplina 
păcătoşenie. 

* 

Deseori, inima noastră dormitează în timpul 
rugăciunii. Se roagă numai omul cel din afară, nu cel din 
lăuntru. Deseori, Il linguşim pe Dumnezeu, nu-L lăudăm 


cu sinceritate, 
x 

Când trupul înfloreşte, sufletul se strică. Când trupul 
are deplină libertate, sufletul este înlănţuit. Când trupul se 
satură, sufletul  flămânzeşte. Când trupul se 
înfrumuseţează, sufletul se  urâțeşte. Când trupul 
strălucește, sufletul se află în întunericul iadului. 

Educaţia atee îndepărtează de adevărata lumină. Fără 
Hristos, orice educaţie este osteneală zadarnică. 

x 

Când Îl iubesc pe Dumnezeu şi pe aproapele meu, 
aparțin Cerurilor, sunt om ceresc. Când sunt dăruit grijilor 
pământeşti, aparţin pământului, sunt om pământesc. 

* 

Sunt în întregime neputinţă, în întregime ticăloşie. 
Dumnezeu este puterea mea. Această convingere îmi este 
cea mai înaltă înțelepciune ce-mi face viaţa binecuvântată. 

x 

lubeşte-l pe vrăjmaşul tău. Aceasta este cea mai 
înaltă înţelepciune. Dacă am înţelege ce biruință, ce dar 
este să iubim pe vrăjmaşii noştri, să le răsplătim cu bine 
pentru rău! Exact aceasta a făcut-o şi Fiul lui Dumnezeu. 
Dragostea Sa a biruit neamul omenesc cel nemulţumitor şi 
ticăloşit de păcat. 

x 

Când ne rugăm pentru alții, căutăm în taină ceva 
bun, un dar. Care este acesta? Este înaltul, marele dar — 
dumnezeiasca dragoste, căci aceasta este fericita şi veşnica 
viață şi, în cele din urmă, Însuşi Dumnezeu. 

x 

Dumnezeu este în fiecare clipă mai aproape de mine 
decât oricare dintre oameni. Este mai aproape de mine şi 
decât propriile mele haine, decât aerul, decât lumina. În EI 
trăiesc sufletește și trupeşte, pe EI ÎI respir, la El cuget. pe 
EI Îl simt, prin El judec. cu El vorbesc, prin El lucrez. 
Trebuie să-mi rânduiesc cele ale mele aşa încât nimic să 

nu-L facă a fi nevoit să iasă din mintea şi din inima mea, 
nimic să nu-L împiedice în lucrarea Sa. Când însă 
păcătuiesc sau sunt împătimit de ceva, atunci mă găsesc 
departe de El — nu în spaţiu, ci în timp — mă îndepărtez de 
El şi Harul Său mă părăseşte. 

* 

În biserică, mai ales în biserică, sufletele care-L 
caută pe Dumnezeu se însoțesc cu Făcătorul lor. În 
biserică simt că mă aflu în cerul pământesc. Privesc chipul 
Domnului, al Preasfintei Născătoare de Dumnezeu, al 
Sfinţilor şi al Îngerilor. Aici este masa lui Dumnezeu. Aici 
este veşnica Evanghelie, Cuvântul lui Dumnezeu prin Care 
toate s-au întărit. 

x 

Unii dintre progresişti socotesc Biserica ca pe un 
vrăjmaş. Dacă undeva există însă dragoste, dragoste 
adevărată, desăvârşită, acolo este Biserica. 

* 

Biserica este adevărul veşnic, pentru că este legată 
de Adevăr, de Hristos, şi este însuflețită de Duhul 
Adevărului. 

x 

Atunci începe să-şi facă simțită prezența şi să lucreze 
înlăuntrul nostru dragostea lui Dumnezeu, când începem 
să-l iubim pe aproapele nostru ca pe noi înşine şi să ne 
jertfim de dragul celui de lângă noi, care este icoana lui 
Dumnezeu. 

* 

Viața creştină nu se cuprinde într-un set de canoane 
exterioare, ci este mai degrabă primirea întru libertate a 
dumnezeieştilor insuflări. 

* 

Păcatul este fărădelege: este  călcarea legii 

dumnezeieşti şi, înainte de toate, a poruncii iubirii către 

Dumnezeu şi către aproapele, este răzvrătire împotriva lui 
Dumnezeu şi a noastră înşine, este stâlcirea şi profanarea 
icoanei lui Dumnezeu din lăuntrul nostru, este întinarea 
sufletului, întunericul morţii, pierzare. 

x 

Păcatul este singura nenorocire înfricoşătoare. Toate 
celelalte nenorociri slujesc fie la curățirea de păcat, fie la 
pedepsirea lui, fie la ocolirea lui. Scopul vieții noastre este 
să ne unim cu Dumnezeu. Păcatul însă ne desparte de El şi 
aici pe pământ, şi în veşnicie. Păcătosul ce nu se supune 
legilor dumnezeieşti, legilor dragostei şi ale păcii, este un 
monstru, o “stâlcire” a creației dumnezeiești. 

* 

În clipa neascultării poruncii lui Dumnezeu, omul a 
căzut din dragostea Sa, îmbrăţişând dragostea de sine şi de 
lucrurile materiale. În inima sa n-a lăsat loc pentru 
Domnul, pe Care suntem datori să-L iubim din toată ființa 
noastră. 

* 

Din via pe care o răsădise, Domnul aştepta să 
culeagă struguri aleşi, ea însă a lăstărit spini. Cununa de 
spini a Celui Răstignit este simbolul spinilor păcatului de 
care s-a umplut omenirea. 

* 

Credința este cel mai mare bun al vieții pământești. 
Ea îl uneşte pe om cu Dumnezeu și îl întăreşte, îl face de 
nebiruit în lupta duhovnicească. 

În fiecare făptură descopăr înțelepciunea Preabunului 
şi Preaputernicului Creator. Vreau să sărut mâinile Sale 
care zidesc, dau chip, dăruiesc fiecărei plante frumuseţe, 
mireasmă şi o uimitoare orânduire a vieţii. Sunt aprins de 
puternica dorință de a-L zări pe Făcătorul tuturor, să mă 


închin Lui şi să-l mulțumesc pentru toate, pentru toate... 
x 

Te îmbrăţişez, Părinte şi Ziditorule. Simt dragostea 
Ta mângâindu-mă. În fiecare roadă a pământului, în 
fiecare boabă de strugure, în fiecare bob de grâu, în gustul 
fiecărei bucăţi de pâine întrezăresc dragostea Ta... În timp 
ce ne-ai dăruit atâtea daruri aici pe pământ, ne-ai pregătit 
şi o dulce comoară în cer: o negrăită bucurie ce izvorăşte 
din neţărmurita Ta bunătate şi frumuseţe, de care se 
bucură toate cetele Sfinţilor Îngeri. 

* 

Fiecare zi care trece mă ajută să simt mai mult mila 
lui Dumnezeu. Puterile trupeşti m-au părăsit, duhul meu 
însă înfloreşte, arde de dragostea Mirelui ceresc. Domnul a 
revărsat milele Sale peste mine aici pe pământ. 
Nădăjduiesc că nu mă va lipsi de ele în viaţa viitoare. 
Moartea nu este nimic altceva decât nașterea în lumea 
nestricăciunii, prin bunătatea şi  milostivirea lui 
Dumnezeu. 

x 

Este cu neputinţă să ne închipuim sau să ne gândim 
la Cruce fără dragoste. Acolo unde este Crucea, acolo este 
şi dragostea. În biserică vedem peste tot semnul crucii. 
Astfel toate ne amintesc că ne aflăm în casa Dumnezeului 
iubirii, în casa Iubirii Însăși Care S-a răstignit pentru noi. 

% 

Cât de uşor este pentru noi să cerem ceva de la 
Dumnezeu prin cuvinte, tot atât şi neasemuit mai uşor este 
pentru Dumnezeu să ne dea. 

x 

Când îl iubim pe aproapele nostru, Îl iubim pe 
Dumnezeu. Când cinstim un om, ne cinstim pe noi înşine 
şi cinstim icoana lui Dumnezeu. Pentru că fratele nostru 
nu este nimic altceva decât o mlădiţă a Viei Care este 


Hristos. 
x 

Rugăciunea este simţirea necontenită a slăbiciunii şi 
a neputinței noastre duhovniceşti, adunarea înlăuntrul 
nostru, atenția la ceilalți şi la întreaga zidire a 
înțelepciunii, a milei şi a atotputerniciei lui Dumnezeu. 
Rugăciunea este recunoştinţa neîncetată față de Domnul. 
x 
Lumea întreagă nu valorează cât sufletul omului. Ce 
este lumea materială? O sumă de incertitudini și 
stricăciune. Nu putem avea încredere în nimic din ea. 
Toate sunt şubrede şi mincinoase. Inima noastră nu se 
poate sprijini nicăieri altundeva decât în Dumnezeu, Care 
a creat lumea din nimic, o ţine și îi dă viaţă. 
x 
Nu putem fi trândavi şi lipsiți de sârguință, şi să 
spunem că avem încredere în Dumnezeu. Credinţa creştină 
este vie, lucrătoare. A avea încredere în Dumnezeu 
înseamnă luptă şi străduinţă în arena virtuţilor, apropiere 
de Dumnezeu prin înaintarea în virtuți. 
* 
Dragostea pe care Dumnezeu Cel proslăvit în Treime 
o are pentru noi este atât de mare, de necuprins, încât în 
fața ei orice răutate ce se porneşte împotriva noastră este 
cu desăvârşire neînsemnată, un nimic. Dumnezeu ne 
iubește, şi aceasta ne ajunge şi ne prisoseşte. Ce ne pot 
face oamenii când Dumnezeu ne iubeşte? 
x 
Ascultarea fiilor Bisericii începe prin desăvârşita 
încredere şi se termină prin deplina ascultare de poruncile 
ei. 
* 
Dumnezeu se străduieşte să ne țină în ascultare de El 


prin glasul conştiinţei noastre. 
x 

Ce minunat lucru este să-şi înfrângă cineva patimile! 
Prin această biruință, în inimă se simte lumină. pace, 
slavă. 
* 
Nădejdea este floarea rugăciunii. Rugăciunea fără 
nădejde este stearpă. 
x 
Dumnezeu este unire. Diavolul — despărțire. 
Despărțirea Bisericii a fost o lucrare a diavolului. Ereziile 
şi schismele de la el au provenit. 


2. Dumnezeul Slavei 


Mă uimesc privind înlăuntrul meu atotputernicia şi 
înţelepciunea lui Dumnezeu! M-a zidit din ţărână, m-a 
înfrumusețat cu cele trupeşti şi sufleteşti ce se află într-o 
armonioasă unitate, pentru a exista şi a-L slăvi. “Cât s-au 
mărit lucrurile Tale, Doamne, toate cu înțelepciune le-ai 
făcut!” (Ps. 103, 24). Nu găsesc cuvinte pentru a cânta 
bunătatea, înțelepciunea şi atotputernicia Făcătorului meu, 
Binefăcătorului meu. Le voi lua din însuşi cuvântul Său: 
“Tu m-ai plăsmuit şi ai pus peste mine mâna Ta. Minunată 
este ştiinţa Ta, mai presus de mine; este înaltă şi n-o pot 
ajunge” (Ps. 138, 5-6). 

* 

Îmi place să-mi aduc înaintea ochilor pe Domnul Cel 
Înviat. Și atunci strig: “Unde-ţi este, iadule, biruința?” 
(1 Cor. 15, 55). Hristosul nostru a biruit un potrivnic 
foarte puternic, un vrăjmaş ce se mândrea cu izbânzile sale 
de mii de ani. “Ţie, biruitorului morţii, strigăm: Osana 
Celui dintru înălțime, bine eşti cuvântat Cel ce vii întru 
numele Domnului!” (de la Utrenia Duminicii Floriilor). 
“De Te-ai şi pogorât în mormânt, Cela ce ești fără de 
moarte, dar puterea iadului ai zdrobit şi ai înviat ca un 


128 


biruitor, Hristoase Dumnezeule, zicând femeilor 
mironosițe: Bucurați-vă!” (condacul Sfintelor Paşti). 
x 

Îți mulțumesc, bucuria mea, Dumnezeule al slavei, 
că prin întruparea Ta din preacuratele sângiuri ale pururea 
Fecioarei Maria ai luat asupră-Ţi chipul meu şi l-ai cinstit, 
l-ai înviat, l-ai îndumnezeit. Îţi mulțumesc că m-ai ridicat 
din stricăciune la nestricăciune, că ai spălat nelegiuirile 
mele, ai tămăduit neputințele mele sufleteşti, mi-ai întors 
tristețea în bucurie, mi-ai însuflat pocăinţa, m-ai 
învrednicit să mă izbăvesc din întunericul patimilor şi să 
mă aflu în lumina Ta. Îţi mulțumesc că m-ai scos din 
tulburare şi mi-ai dăruit pacea, că m-ai vindecat de teamă 
şi mi-ai dat cuget bărbătesc. Slavă, Doamne, milostivirii 
Tale! 

x 

Privesc icoanele din Sfântul Altar: Sfânta Ta icoană, 
Doamne, icoana Preacuratei Maicii Tale, icoanele 
Puterilor Cereşti şi ale Sfinților — toate strălucind în aur şi 
argint; cuget: cât ai cinstit şi ai împodobit firea 
omenească! 

* 

Sfinții strălucesc de lumina Ta. Prin harul Tău s-au 
făcut sfinți, cu suflarea şi sprijinul Tău au biruit păcatul, 
l-au alungat și şi-au făcut sufletele şi trupurile curate ca 
aurul. Sunt proslăviţi cu a Ta slavă. Au biruit stricăciunea 
şi au ajuns la a Ta nestricăciune. Slavă, Doamne, 
milostivirii Tale, care atât de mult a cinstit, a luminat şi a 
înălțat firea noastră! 

x 

O, preadulce nume, preasfânt nume, preaputernic 
nume al Domnului nostru lisus Hristos! Dumnezeul meu, 
Tu eşti biruința mea, slavă Ție! Doamne, suntem 
mădularele Tale, suntem un trup şi Tu eşti Capul nostru. 

Fă, Doamne, să plece de la noi toate patimile, toţi diavolii. 
Dă-ne harul dragostei care niciodată nu cade. Fă-ne, 
Doamne, să ne dăm cinste unii altora și să Te cinstim pe 
Tine, căci ne-ai dăruit marele dar al îndumnezeirii. 


3. Dumnezeiasca Liturghie 


Dumnezeiasca Liturghie este cu adevărat o slujbă 
cerească ce se săvârşeşte pe pământ. Însuşi Domnul este 
prezent în chip tainic printre oameni atâta vreme cât ţine 
Sfânta Liturghie. El Însuşi este nevăzut, Cel Ce slujeşte, 
“Cel Ce aduce şi Cel Ce Se aduce”. Nu există pe pământ 
nimic mai sfânt, mai înalt, mai măreț, mai cinstit și mai 
dătător de viață decât dumnezeiasca Liturghie. În timpul 
ei, biserica devine cer pământesc. Slujitorii ÎI preînchipuie 
pe Hristos, îi preînchipuie pe îngeri, heruvimi, serafimi, pe 
sfinții apostoli. 

* 

Dumnezeiasca Liturghie este reînnoirea neîncetată a 
proslăvirii dragostei lui Dumnezeu care, prin lisus Hristos, 
prin moartea şi învierea Sa, a mântuit şi mântuiește 
întregul neam omenesc şi pe fiecare credincios în parte. 
Este nunta Mielului, în care mireasa este fiecare suflet 
credincios, iar nunul este Duhul Sfânt. 

x 

Cu ce grijă, cu ce curăție sufletească şi cu ce căldură 
trebuie să luăm parte la Sfânta Liturghie! Astfel, vom fi 
vrednici de Mire și nu vom fi trecuți cu vederea de El. 

Vai, însă! Există creştini care nu vin la Sfânta 
Liturghie cu asemenea pregătire. Gândurile lor nu se 
schimbă, inima nu le e zdrobită. Stau în biserică fără 
simțirea locului Şi a timpului, neatenţi. fără nici o adunare 
a minții, fără a se pregăti de acasă cu rugăciune şi post. 

K 

Când Domnul a coborât pe muntele Sinai, poporul 
iudeu primise poruncă să se pregătească şi să se 
curăţească. La Sfânta Liturghie nu se întâmplă ceva mai 
puțin însemnat decât coborârea lui Dumnezeu pe muntele 
Sinai, ci ceva mai înalt. Aici, înaintea noastră, se află 
adevăratul chip al Domnului, Dătătorul Legii. Când 
Dumnezeu i S-a arătat lui Moise în flacăra rugului aprins 
pe muntele Horeb, dreptul acela a primit porunca să-şi 
scoată încălțămintea. Aici este o mai mare arătare a 
dumnezeirii decât a fost pe muntele Horeb. Acolo se afla 
numai chipul, aici este Însuşi “Cel ce Este”. 

x 

Dumnezeiasca Liturghie este darul Cerului către 
pământ, este marea minune a iubirii lui Dumnezeu, 
slujirea veşnicei mântuiri a neamului omenesc, biruința 
dumnezeieştii  milostiviri împotriva păcatului și a 
diavolului... Nu există nimic mai sfânt, nimic mai înalt, 
nimic mai dătător de viaţă decât Sfânta Liturghie. Este o 
sărbătoare de biruinţă. Este atotputernica rugăciune pentru 
mântuirea întregii lumi, dar şi a fiecărui mădular al 
Bisericii în parte. Este cununia Mielului, nunta Fiului 
Împăratului cu sufletul mireasă. 

x 

Ce dulceaţă şi ce pace cuprind deodată trupul și 
sufletul zbuciumat, îndată după  împărtăşirea cu 
dumnezeieştile Taine! Curgerea gândurilor păcătoase şi 
mişcările patimilor se curmă pe dată... Preacuratul Trup şi 
cinstitul Sânge al Domnului sunt izvor al împăcării lui 
Dumnezeu cu omul, sunt mijloacele curăţirii, sfințirii, 
înnoirii, îndumnezeirii. 

x 

O, dumnezeiască Liturghie, uimitoare arătare a 
dragostei lui Dumnezeu şi negrăită minune a minunilor! 
Oare mănâncă Trupul și beau Sângele Domnului “toti”, 

aşa precum El voieşte? Ce păcat! Există biserici ortodoxe 
unde se săvârşeşte Sfânta Liturghie, iar credincioşii nu se 
împărtăşesc. 

Sfântul Siluan Athonitul 
spunea că „părintele loan avea 
în el din belșug pe Duhul Sfânt 
care aprindea sufletul lui să 
iubească pe Dumnezeu, și 
același Duh lucra prin el asupra 
oamenilor. Am văzut cât norod 


năvălea după el, ca la un foc, 
pentru a-i primi binecuvântarea, iar după ce o primeau 
se bucurau, pentru că Duhul Sfânt este plăcut și dă 
sufletului pace și desfătare“. 

Cei care citesc viata acestui rob al lui Dumnezeu 
vor primi puțin din această pace și desfătare cerească... 
Danion Vasile 


Descoperirea dumnezeiască despre sfârşitul lumii pe 
care a avut-o Sfântul loan este una dintre cele mai 
interesante scrieri de acest gen. Despre vremurile 
apocaliptice Sfântul loan nu a scris după mintea sa, aşa 
cum fac înțelepții ṣi teologii acestei lumi, ci a scris ceea ce 
i-a arătat Dumnezeu. De aceea mărturia sa este adevărată și 
atât de prețioasă. 

Editorul 


